**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**03 ДУГААР САРЫН 17-НЫ ӨДӨР / ПҮРЭВ ГАРАГ/-ИЙН НЭГДСЭН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | **Хуудас** |
| ***1*** | ***Хуралдааны товч тэмдэглэл:*** | 1-5 |
| ***2*** | ***Хуралдааны дэлгэрэнгүй тэмдэглэл:*** | 6-83 |
|  | 1.Байгаль орчныг хамгаалах тухай хуульд нэмэлт, оруулах тухай хуулийн төсөл болон хамт өргөн мэдүүлсэн Байгаль орчинд нөлөөлөх байдлын үнэлгээний тухай хуульд нэмэлт, өөрчлөлт оруулах тухай хуулийн төсөл /Засгийн газар 2022.01.17-ны өдөр өргөн мэдүүлсэн, **хэлэлцэх эсэх**/ | 6-53 |
|  | 2*.* “Хөшигийн хөндийд эдийн засгийн чөлөөт бүс байгуулах тухай” Улсын Их Хурлын тогтоолын төсөл /Засгийн газар 2021.01.17-ны өдөр өргөн мэдүүлсэн, **хэлэлцэх эсэх/** | 53-83 |

***Монгол улсын Их Хурлын 2022 оны хаврын ээлжит чуулганы***

***03 дугаар сарын 17-ны өдөр /Пүрэв гараг/-ийн***

***нэгдсэн хуралдааны товч тэмдэглэл***

Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 76 гишүүнээс 39 гишүүн хүрэлцэн ирж, 51.3 хувийн ирцтэйгээр хуралдаан 10 цаг 10 минутад Төрийн ордны “Их хуралдай” танхимд эхлэв.*

*Чөлөөтэй: Г.Амартүвшин, Б.Баттөмөр, Х.Болорчулуун, С.Ганбаатар, Х.Ганхуяг, Б.Дэлгэрсайхан, Ц.Идэрбат, Л.Оюун-Эрдэнэ, Т.Энхтүвшин;*

*Эмнэлгийн чөлөөтэй: Ц.Анандбазар, Х.Баделхан, Б.Бейсен, Ш.Раднаасэд, О.Цогтгэрэл;*

*Тасалсан: Ж.Батсуурь, Г.Ганболд, Х.Нямбаатар, Ж.Эрдэнэбат;*

*Хоцорсон: П.Анужин-40 минут, С.Батболд -2 цаг 29 минут, Ц.Даваасүрэн- 43 минут, Б.Жавхлан-4 цаг 38 минут, Ц.Мөнхцэцэг-4 цаг 26 минут, Ч.Хүрэлбаатар-1 цаг 26 минут.*

**Нэг**.***Байгаль орчныг хамгаалах тухай хуульд нэмэлт оруулах тухай хуулийн төсөл болон хамт өргөн мэдүүлсэн Байгаль орчинд нөлөөлөх байдлын үнэлгээний тухай хуульд нэмэлт, өөрчлөлт оруулах тухай хуулийн төсөл*** */Засгийн газар 2021.11.24-ний өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Байгаль орчин, аялал жуулчлалын сайд Б.Бат-Эрдэнэ, Байгаль орчин, аялал жуулчлалын яамны Хүрээлэн буй орчин, байгалийн нөөцийн удирдлагын газрын дарга А.Энхбат, мөн яамны Байгаль орчны үнэлгээ, аудитын хэлтсийн дарга Г.Энхмөнх, Хуулийн хэлтсийн дарга С.Цогтгэрэл нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Байнгын хорооны асуудал хариуцсан хэлтсийн дарга Ц.Батбаатар, Зөвлөхүүдийн албаны зөвлөх Бад.Баярмаа, Байнгын хорооны асуудал хариуцсан хэлтсийн Байгаль орчин, хүнс, хөдөө аж ахуйн байнгын хороо хариуцсан ахлах зөвлөх Н.Наранцогт, референт С.Дунжидмаа нар байлцав.

Төслийн үзэл баримтлалын талаар илтгэлийг Байгаль орчин, аялал жуулчлалын сайд Б.Бат-Эрдэнэ, хуулийн төслийг хэлэлцэх эсэх талаар **Байгаль орчин, хүнс, хөдөө аж ахуйн байнгын хорооноос гаргасан** санал, дүгнэлтийг Улсын Их Хурлын гишүүн Б.Саранчимэг нар танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Ш.Адьшаа, С.Чинзориг, Б.Энхбаяр, Н.Алтанхуяг, Б.Саранчимэг, Б.Баярсайхан, Ё.Баатарбилэг, С.Бямбацогт, Б.Бат-Эрдэнэ, Л.Мөнхбаатар, Ж.Батжаргал, М.Оюунчимэг, Д.Ганбат, Б.Энх-Амгалан, Г.Мөнхцэцэг, Д.Батлут, Д.Сарангэрэл нарын тавьсан асуултад Байгаль орчин, аялал жуулчлалын сайд Б.Бат-Эрдэнэ, Байгаль орчин, аялал жуулчлалын яамны Хүрээлэн буй орчин, байгалийн нөөцийн удирдлагын газрын дарга А.Энхбат, мөн яамны Байгаль орчны үнэлгээ, аудитын хэлтсийн дарга Г.Энхмөнх нар хариулж, тайлбар хийв.

Төслийн үзэл баримтлалтай холбогдуулан Улсын Их Хурлын гишүүн Б.Энхбаяр, Д.Сарангэрэл, Б.Энх-Амгалан, Ш.Адьшаа нар үг хэлэв.

**Г.Занданшатар:** Байнгын хорооны саналаар Байгаль орчныг хамгаалах тухай хуульд нэмэлт оруулах тухай хуулийн төсөл болон хамт өргөн мэдүүлсэн Байгаль орчинд нөлөөлөх байдлын үнэлгээний тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 29

Татгалзсан: 19

Бүгд: 48

60.4 хувийн саналаар Байнгын хорооны санал дэмжигдлээ.

Байгаль орчныг хамгаалах тухай хуульд нэмэлт оруулах тухай хуулийн төсөл болон хамт өргөн мэдүүлсэн Байгаль орчинд нөлөөлөх байдлын үнэлгээний тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр **Байгаль орчин, хүнс, хөдөө аж ахуйн** байнгын хороонд шилжүүлэв*.*

*Уг асуудлыг 12 цаг 59 минутад хэлэлцэж дуусав.*

***Хоёр.“Хөшигийн хөндийд эдийн засгийн чөлөөт бүс байгуулах тухай” Улсын Их Хурлын тогтоолын төсөл*** */Засгийн газар 2022.01.17-ны өдөр өргөн мэдүүлсэн,* ***хэлэлцэх эсэх/***

Хэлэлцэж буй асуудалтай холбогдуулан Эдийн засгийн хөгжлийн дэд сайд С.Наранцогт, Эдийн засгийн хөгжлийн яамны Төрийн нарийн бичгийн дарга Х.Батжаргал, мөн яамны Бүс нутаг, аж үйлдвэрийн бодлогын газрын дарга Д.Эрдэнэбаяр, Хилийн боомтын хөгжил, чөлөөт бүсийн бодлогын газрын даргын албан үүргийг түр орлон гүйцэтгэгч Х.Эрдэнэбулган, Барилга, хот байгуулалтын яамны Хот байгуулалт, газрын харилцааны бодлогын хэрэгжилтийг зохицуулах газрын дарга Ц.Баярбат, Газар зохион байгуулалт, геодези, зураг зүйн газрын Газар зохион байгуулалтын хэлтсийн дарга Ж.Батсайхан, Барилгын хөгжлийн төвийн Тэргүүн дэд дарга О.Одбаяр, Хөшигийн хөндийн бүтээн байгуулалтын асуудал хариуцсан захиргааны дарга, Засгийн газрын бүрэн эрхт төлөөлөгч Д.Оюунхорол, Хөшигийн хөндийн бүтээн байгуулалтын асуудал хариуцсан захиргааны Захиргаа, санхүү, хүний нөөцийн дарга С.Батцэцэг, мөн захиргааны Бизнесийн үйл ажиллагаа хариуцсан газрын дарга Б.Хашчулуу, Төсөл хөгжлийн менежер М.Тулга, Зөвлөх Ж.Жаргалсайхан нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Төслийн үзэл баримтлалын талаар илтгэлийг Улсын Их Хурлын гишүүн, Боловсрол, шинжлэх ухааны сайд Л.Энх-Амгалан, хуулийн төслийг хэлэлцэх эсэх талаар Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Ц.Цэрэнпунцаг нар танилцуулав.

*Улсын Их Хурлын дэд дарга Т.Аюурсайхан 13 цаг 32 минутаас хуралдааныг даргалав.*

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Ж.Мөнхбат, М.Оюунчимэг, Ц.Цэрэнпунцаг, Т.Доржханд, Д.Тогтохсүрэн, Ц.Сандаг-Очир, Л.Мөнхбаатар, Ж.Батжаргал, Э.Батшугар, Ш.Адьшаа, Д.Өнөрболор, Ж.Ганбаатар нарын тавьсан асуултад Улсын Их Хурлын гишүүн, Эдийн засгийн байнгын хорооны дарга Ж.Ганбаатар, Эдийн засгийн хөгжлийн дэд сайд С.Наранцогт, Барилга, хот байгуулалтын яамны Хот байгуулалт, газрын харилцааны бодлогын хэрэгжилтийг зохицуулах газрын дарга Ц.Баярбат, Хөшигийн хөндийн бүтээн байгуулалтын асуудал хариуцсан захиргааны дарга, Засгийн газрын бүрэн эрхт төлөөлөгч Д.Оюунхорол нар хариулж, тайлбар хийв.

*Улсын Их Хурлын дарга Г.Занданшатар 14 цаг 36 минутаас хуралдааныг даргалав.*

Төслийн үзэл баримтлалтай холбогдуулан Улсын Их Хурлын гишүүн Х.Булгантуяа, Б.Энхбаяр нар үг хэлэв.

**Г.Занданшатар:** Байнгын хорооны саналаар “Хөшигийн хөндийд эдийн засгийн чөлөөт бүс байгуулах тухай” Улсын Их Хурлын тогтоолынтөслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 30

Татгалзсан: 21

Бүгд: 51

58.8 хувийн саналаар Байнгын хорооны санал дэмжигдлээ.

“Хөшигийн хөндийд эдийн засгийн чөлөөт бүс байгуулах тухай” Улсын Их Хурлын тогтоолынтөслийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Эдийн засгийнбайнгын хороонд шилжүүлэв*.*

*Уг асуудлыг 14 цаг 42 минутад хэлэлцэж дуусав.*

***Гурав.Тагнуулын байгууллагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд*** */Засгийн газар 2022.03.04-ний өдөр өргөн мэдүүлсэн, хэлэлцэх эсэх/*

Улсын Их Хурлын гишүүн Б.Энх-Амгалан Тагнуулын байгууллагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг хаалттай хэлэлцэх горимын санал гаргав.

**Г.Занданшатар:** Улсын Их Хурлын гишүүн Б.Энх-Амгалангийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 24

Татгалзсан: 16

Бүгд: 40

60.0 хувийн саналаар горимын санал дэмжигдсэн тул хуралдааныг 14 цаг 50 минутад хаалттай горимд шилжүүлэв.

***Өргөн мэдүүлсэн хуулийн төслүүдийг танилцуулах***

Улсын Их Хурлын дарга Г.Занданшатар Улсын Их Хурлын гишүүн Ц.Туваан 2022.01.17-ны өдөр өргөн мэдүүлсэн Нас барсан өндөр насны тэтгэврийн зээл авагчийн тэтгэврийн зээлийг чөлөөлөх тухай хуулийн төслийг Нийгмийн бодлогын болон Төсвийн байнгын хороодод;

Улсын Их Хурлын гишүүн Н.Энхболд нарын 5 гишүүн 2022.01.19-ний өдөр өргөн мэдүүлсэн Гаалийн тухай хуульд нэмэлт, өөрчлөлт оруулах тухай хуулийн төслийг Төсвийн байнгын хороонд;

Улсын Их Хурлын гишүүн Н.Энхболд нарын 5 гишүүн 2022.01.19-ний өдөр өргөн мэдүүлсэн Гаалийн тариф, гаалийн татварын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг Төсвийн байнгын хороонд;

Засгийн газар 2022.03.04-ний өдөр өргөн мэдүүлсэн Цэргийн алба хаагчийн тэтгэвэр, тэтгэмжийн тухай хуульд нэмэлт, өөрчлөлт оруулах тухай хуулийн төслийг Нийгмийн бодлогын байнгын хороонд;

Засгийн газар 2022.03.04-ний өдөр өргөн мэдүүлсэн Тагнуулын байгууллагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг Аюулгүй байдал, гадаад бодлогын байнгын хороонд;

Засгийн газар 2022.03.11-ний өдөр өргөн мэдүүлсэн Зарим төрлийн төрийн хяналт шалгалтын үйл ажиллагааг түр зогсоох тухай хуулийн төслийг Төрийн байгуулалтын болон Төсвийн байнгын хороонд;

Засгийн газар 2022.03.11-ний өдөр өргөн мэдүүлсэн Төлбөрийн чадваргүйдлийн тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслүүдийг Эдийн засгийн байнгын хороонд;

Засгийн газар 2022.03.11-ний өдөр өргөн мэдүүлсэн Шүүх шинжилгээний тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг Хууль зүйн байнгын хороонд;

Засгийн газар 2022.03.11-ний өдөр өргөн мэдүүлсэн Улсын бүртгэлийн ерөнхий хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг Хууль зүйн байнгын хороонд

Засгийн газар 2022.03.15-ны өдөр өргөн мэдүүлсэн Монгол улсын Засгийн газрын 2020-2024 оны үйл ажиллагааны хөтөлбөрийн 2021 оны хэрэгжилтийг Төрийн байгуулалтын болон Эдийн засгийн байнгын хороонд;

Засгийн газар 2022.03.15-ны өдөр өргөн мэдүүлсэн Монгол улсын 2021-2025 онд хөгжүүлэх таван жилийн үндсэн чиглэлийн 2021 оны биелэлтийг Төрийн байгуулалтын болон Эдийн засгийн байнгын хороонд хуваарилсныг тус тус танилцуулав./14:43-14:45/

***Бусад****:* Улсын Их Хурлын гишүүн Л.Энх-Амгалан, Л.Мөнхбаатар, Ц.Даваасүрэн нарын урилгаар Хөвсгөл аймгийн Их-Уул сумын иргэдийн Төлөөлөгчдийн Хурлын төлөөлөгчид, Багийн Засаг дарга нар, Улсын Их Хурлын гишүүн Ц.Цэрэнпунцагийн урилгаар Завхан аймгийн Цагаанчулуут сумын иргэдийн төлөөлөл, Улсын Их Хурлын гишүүн Ц.Даваасүрэн, Л.Мөнхбаатар, Л.Энх-Амгалан нарын урилгаар Хөвсгөл аймгийн Төмөрбулаг сумын иргэдийн Төлөөлөгчдийн Хурлын төлөөлөгчид, Улсын Их Хурлын гишүүн Ж.Батжаргалын урилгаар Төв аймгийн Аргалант сумын Засаг даргын Тамгын газрын албан хаагчид, Улсын Их Хурлын гишүүн Д.Сарангэрэлийн урилгаар Хан-Уул дүүргийн иргэдийн төлөөлөл Төрийн ордон, Улсын Их Хурлын чуулганы үйл ажиллагаатай танилцав.

Чуулганы нэгдсэн хуралдаанаар 2 асуудал хэлэлцэв.

Чуулганынэгдсэн хуралдааны зохион байгуулалтыг Улсын Их Хурлын Тамгын газрын Хуралдаан зохион байгуулах хэлтсийн дарга Д.Энхбат, мөн хэлтсийн шинжээч М.Номиндулам, С.Энхзаяа нар хариуцан ажиллав.

*Нээлттэй хуралдаан 4 цаг 40 минут үргэлжилж, 76 гишүүнээс 58 гишүүн хүрэлцэн ирж, 76.3 хувийн ирцтэйгээр 14 цаг 50 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Д.ОТГОНДЭЛГЭР

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**03 ДУГААР САРЫН 17-НЫ ӨДӨР /ПҮРЭВ ГАРАГ/-ИЙН НЭГДСЭН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Занданшатар:** Улсын Их Хурлын эрхэм гишүүдийн энэ өдрийн амгаланг айлтгая. Чуулганы хуралдаанд ирвэл зохих 76 гишүүнээс өвчтэй, чөлөөтэй байгаа гишүүн, 13 гишүүн байна. Ингээд ирвэл зохих 63 гишүүнээс 38 гишүүн ирж, ирц бүрдсэн байна.

Улсын Их Хурлын 2022 оны хаврын ээлжит чуулганы 3 дугаар сарын 17-ны өдрийн нэгдсэн хуралдаан нээснийг мэдэгдье.

Цэрэнпунцаг гишүүн карт уншигдаагүй байгаад байна шүү. Карт уншуулаарай, дахиад уншуул. Чуулганы нэгдсэн хуралдаанаар хэлэлцэх асуудлыг танилцуулъя.

Байгаль орчныг хамгаалах тухай хуульд нэмэлт оруулах тухай хуулийн төсөл болон хамт өргөн мэдүүлсэн Байгаль орчинд нөлөөлөх байдлын үнэлгээний тухай хуульд нэмэлт, өөрчлөлт оруулах тухай хуулийн төсөл.

Хоёрдугаарт, Хөшигийн хөндийд эдийн засгийн чөлөөт бүс байгуулах тухай Улсын Их Хурлын тогтоолын төсөл.

Гуравдугаарт, Тагнуулын байгууллагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг хэлэлцэнэ.

Ингээд хэлэлцэх асуудалдаа оръё. Байгаль орчныг хамгаалах тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүдийн хэлэлцэх эсэх асуудлыг хэлэлцэнэ. Хууль санаачлагчийн илтгэлийг Байгаль орчин, аялал жуулчлалын сайд Бат-Өлзийн Бат-Эрдэнэ танилцуулна. Ажлын хэсгийг оруулъя. Хууль санаачлагчийн илтгэлийг Байгаль орчин, аялал жуулчлалын сайд Бат-Өлзийн Бат-Эрдэнэ танилцуулна. Индэрт урьж байна.

**Б.Бат-Эрдэнэ:** Улсын Их Хурлын дарга, эрхэм гишүүд ээ,

Монгол улсын Үндсэн хуульд оруулсан нэмэлт, өөрчлөлтөөр Монгол улсын Үндсэн хуулийн зургаадугаар зүйлийн хоёр дахь хэсэг, иргэн эрүүл, аюулгүй орчинд амьдрах эрхийнхээ хүрээнд газрын хэвлийн баялгийг ашигласнаар байгаль орчинд үзүүлэх нөлөөллийн талаар мэдэх эрхийг баталгаажуулахаар хуульчилсантай холбогдуулан Байгаль орчныг хамгаалах тухай, Байгаль орчинд нөлөөлөх байдлын үнэлгээний тухай хуульд нэмэлт, өөрчлөлт оруулах хуулийн төслийг боловсруулан Засгийн газрын 2021 оны наймдугаар сарын 11-ний өдрийн хуралдаанаар хэлэлцүүлж, Засгийн газрын хуралдаанаас хуулийн төслүүдийг дэмжиж, Улсын Их Хуралд өргөн мэдүүлэхээр тогтсон.

Иймд хууль тогтоомжийн тухай хуульд заасан шаардлагыг хангуулан 2021 оны арван нэгдүгээр сарын 25-ны өдөр Улсын Их Хуралд өргөн мэдүүлсэн.

Хуулийн төслийг Улсын Их Хурлын Байгаль орчин, хөдөө аж ахуйн байнгын хорооны 2022 оны нэгдүгээр сарын 17-ны өдрийн хурлаар хэлэлцэж, Улсын Их Хурлын чуулганы нэгдсэн хуралдаанаар хэлэлцүүлэхийг дэмжсэн болно.

Хуульд доорх нэмэлт, өөрчлөлтийг оруулахаар хуулийн төслийг боловсруулсан болно. Үүнд:

Нэгдүгээрт, Байгаль орчныг хамгаалах тухай хуулийн дөрөвдүгээр зүйл, Байгаль орчныг хамгаалах талаарх иргэний эрх, үүрэгт тухайн нутаг дэвсгэрийн хүрээнд газрын хэвлэлийн баялгийн ашиглалтын нөхцөл байдал, байгаль орчинд үзүүлж байгаа нөлөөлөл, нөхөн сэргээлт болон эрх бүхий байгууллагаас хяналтын чиглэлээр хэрэгжүүлж байгаа арга хэмжээний талаарх мэдэх эрхийг хангасан заалтыг нэмэх.

Хоёрдугаарт, мөн хуулийн арван зургаа, арван долоодугаар зүйл, аймаг, нийслэл, сум, дүүргийн иргэдийн Төлөөлөгчдийн Хурлын болон Засаг даргын бүрэн эрхэд харьяа нутаг дэвсгэрийн хүрээнд газар, газрын хэвлийн баялгийг ашиглалтын нөхцөл байдал, байгаль орчинд үзүүлж байгаа нөлөөлөл, нөхөн сэргээлт болон хяналтын чиглэлээр хэрэгжүүлсэн арга хэмжээний талаар иргэдэд нээлттэй мэдээлэх, байгаль орчны төлөв байдлын мэдээлэлд тусгаж, иргэдийн Төлөөлөгчдийн Хуралд тайлагнах гэсэн заалтыг шинээр нэмэх.

Гуравдугаарт, Байгаль орчинд нөлөөлөх нөлөөллийн байдлын үнэлгээний тухай хуулийн арван дөрөвдүгээр зүйлд 14.1.4 иргэний хүсэлтийн дагуу өөрийн үйл ажиллагаатай холбоотой газрын хэвлийн баялгийг ашиглалтын нөхцөл байдал, байгаль орчинд үзүүлж байгаа нөлөөлөл, нөхөн сэргээлтийн явц, үр дүнгийн талаар мэдээлэл өгөх, эсвэл танилцах боломжоор хангах үүрэгтэй гэсэн заалт.

Дөрөвдүгээрт, Мөн хуулийн арван наймдугаар, 18.5-д иргэн тухайн нутаг дэвсгэрийн хүрээнд газрын хэвлийн баялгийн ашиглалтын нөхцөл байдал, байгаль орчинд үзүүлж байгаа нөлөөлөл, нөхөн сэргээлт болон төрийн эрх бүхий байгууллагаас хяналтын чиглэлээр хэрэгжүүлж байгаа арга хэмжээний талаар мэдээлэл авах хүсэлтийг аймаг, нийслэл, сум, дүүргийн Засаг даргад гаргана.

18.6 Засаг дарга иргэний хуулийн 18.5-д заасан хүсэлтийн дагуу холбогдох мэдээллийг мэдээллийн ил тод байдал ба Мэдээлэл авах эрхийн тухай хуулийн 14.8-д заасан хугацаанд гаргаж өгөх үүрэгтэй.

18.7 иргэн үйл ажиллагаатай нь холбогдуулан газрын хэвлийн баялгийн ашиглалтын нөхцөл байдал, байгаль орчинд үзүүлж байгаа нөлөөлөл, нөхөн сэргээлтийн талаарх мэдээлэл авах, танилцах боломж олгох хүсэлтийг төсөл хэрэгжүүлэгчид гаргаж болно гэсэн заалтыг тус тус нэмэхээр хуулийн төслийг боловсруулсан болно.

Хуулийн төслийг Улсын Их Хурлын чуулганы нэгдсэн хуралдаанаар хэлэлцэн шийдвэрлэж өгөхийг хүсье .

Анхаарал тавьсан та бүхэнд баярлалаа.

**Г.Занданшатар:** Төслийн талаарх Байгаль орчин, хүнс, хөдөө аж ахуйн байнгын хорооны санал, дүгнэлтийг Улсын Их Хурлын гишүүн, Агаарын бохирдлыг бууруулах асуудлаарх дэд хорооны дарга Батсүхийн Саранчимэг танилцуулна. Индэрт урьж байна.

**Б.Саранчимэг:** Улсын Их Хурлын дарга, эрхэм гишүүд ээ,

Монгол улсын Засгийн газраас 2021 оны 11 дүгээр сарын 24-ний өдөр Улсын Их Хуралд өргөн мэдүүлсэн Байгаль орчныг хамгаалах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Байгаль орчинд нөлөөлөх байдлын үнэлгээний тухай хуульд нэмэлт, өөрчлөлт оруулах тухай хуулийн төслийг хэлэлцэх эсэх асуудлыг Байгаль орчин, хүнс, хөдөө аж ахуйн байнгын хороо 2021 оны нэгдүгээр сарын 17-ны өдрийн хуралдаанаараа хэлэлцлээ.

Төсөл санаачлагч нь Монгол улсын Үндсэн хуульд оруулсан нэмэлт, өөрчлөлтийн хүрээнд буюу Монгол улсын Үндсэн хуулийн зургаадугаар зүйлийн хоёр дахь хэсэгт иргэн эрүүл, аюулгүй орчинд амьдрах эрхийнхээ хүрээнд газрын хэвлийн баялгийг ашигласнаар байгаль орчинд үзүүлэх нөлөөллийн талаар мэдэх эрхтэй гэж заасны дагуу хууль тогтоомжийг хэрэгжүүлэхэд иргэний мэдэх эрхийг хангах зорилгоор Байгаль орчныг хамгаалах тухай хуульд нэмэлт, өөрчлөлт оруулах тухай, Байгаль орчинд нөлөөлөх байдлын үнэлгээний тухай хуульд нэмэлт, өөрчлөлт оруулах тухай хуулийн төслүүдийг боловсруулсан бөгөөд улсын төсөвт нэмэлт зардал үүсэхгүй гэж үзсэн байна.

Байнгын хорооны хуралдааны үеэр Улсын Их Хурлын гишүүн Болорчулуун хууль бус үйл ажиллагаа явуулж байгаа аж ахуйн нэгжид холбогдох байгууллагууд хяналт шалгалт хийж, хуулийн хэрэгжилтийг хангуулах, Улсын Их Хурлын гишүүн Наранбаатар иргэдийн мэдэх эрхийг хангах үүргээ хэрэгжүүлээгүй байгууллага, аж ахуй нэгжид хариуцлага хүлээлгэх асуудлыг анхаарах, Улсын Их Хурлын гишүүн Ганболд иргэдийн мэдэх эрхийг хангахын тулд төрийн байгууллага, орон нутгийн иргэдийн Нийтийн Хурал, Засаг даргын оролцоог нэмэгдүүлэх, Улсын Их Хурлын гишүүн Энхтүвшин Байгаль орчныг хамгаалах тухай болон Байгаль орчинд нөлөөлөх байдлын үнэлгээний тухай хуулийг ард иргэдэд сурталчлан таниулах, Улсын Их Хурлын гишүүн Саранчимэг орон нутгийн иргэдийг хүсэлт гаргасан, гаргаагүйг үл хамааран холбогдох мэдээллээр тогтмол хангах нь зүйтэй гэсэн саналыг хэлсэн болно.

Байгаль орчныг хамгаалах тухай хуульд нэмэлт оруулах тухай хуулийн төсөл болон хамт өргөн мэдүүлсэн Байгаль орчинд нөлөөлөх байдлын үнэлгээний тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэхийг байнгын хорооны хуралдаанд оролцсон гишүүдийн дийлэнх олонх буюу 75 хувь дэмжсэн болно.

Улсын Их Хурлын эрхэм гишүүд ээ,

Байгаль орчныг хамгаалах тухай хуульд нэмэлт оруулах тухай хуулийн төсөл болон хамт өргөн мэдүүлсэн Байгаль орчинд нөлөөлөх байдлын үнэлгээний тухай хуульд нэмэлт, өөрчлөлт оруулах тухай хуулийн төслийн хэлэлцэх эсэх талаарх Байгаль орчин, хүнс, хөдөө аж ахуйн байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

Анхаарал тавьсанд баярлалаа.

**Г.Занданшатар:** Ажлын хэсгийн гишүүдийг танилцуулъя. Байгаль орчин, аялал жуулчлалын сайд Бат-Өлзийн Бат-Эрдэнэ, Байгаль орчин, аялал жуулчлалын яамны Хүрээлэн буй орчин, байгалийн нөөцийн удирдлагын газрын дарга Алтангэрэлийн Энхбат, Байгаль орчин, аялал жуулчлалын яамны Үнэлгээ, аудитын хэлтсийн дарга Ганболдын Энхмөнх, Байгаль орчин, аялал жуулчлалын яамны Хуулийн хэлтсийн дарга Сүхбаатарын Цогтгэрэл.

Хууль санаачлагчийн илтгэл болон Байнгын хорооны санал дүгнэлттэй холбогдуулан асуулт асуух Улсын Их Хурлын гишүүд байна уу? Тасаллаа, Даваажанцангийн Сарангэрэл гишүүнээр тасаллаа. Ширнэнбаньдын Адьшаа гишүүн асуулт асууна.

**Ш.Адьшаа:** Эрхэм гишүүдийнхээ өнөөдрийн амгаланг айлтгая. Энэ Байгаль орчныг хамгаалах тухай энэ хуулийн хуульд нэмэлт, өөрчлөлт оруулах тухай энэ хуулийн төслийг ер нь хэлэлцэх нь зүйтэй гэсэн ийм саналтай байгаа юм. Монгол улсын Үндсэн хуулийн өөрчлөлтийн хүрээнд байгаль орчинтой холбоотой асуудал, байгалийн баялаг нийт ард түмний өмч байх, төр нийгмийн өмч байх тухай энэ асуудлыг хөндөж тавьсан. Энэ асуудалтай холбогдуулаад Байгаль орчны сайдаас хоёр, гурван зүйлийг асуух шаардлагатай байна.

Монгол улсын Үндсэн хуулийн 6.2-т, газрын доорх болон газрын дээрх баялаг Монголын ард түмний өмч байна гэсэн ийм ойлголтыг энэ Үндсэн хуульдаа бид суулгаж өгсөн. Гэтэл өнөөдрийн энэ хуулийн төсөлд энэ хуультай холбоотой асуудлууд хөндөгдөж гарч ирээгүй байна. Тухайлбал өнөөдөр бид энэ ашигт малтмалтай холбоотой асуудлыг бид өнөөдөр Монголын ард түмний өмч хөрөнгө, байгалийн баялаг гэсэн ийм ойлголтоор явж ирсэн.

Гэтэл өнөөдөр газрын дээрх баялагт орж байгаа, энэ Улаан номд орсон ховор ан, амьтдыг аялал жуулчлалын зориулалтаар агнах гэдэг. Ийм нэрийдлээр бид олон жилийн хугацаанд энэ Улаан номд орсон ан амьтныг агнаж ирсэн, нууц тогтоол гаргаж ирсэн. Ингээд энд бүхэл бүтэн мафийн систем бий болсон байгаа. Энэ асуудлыг зохицуулах талаар энэ хууль тогтоомж яагаад оруулж ирээгүй вэ? Өнөөдөр энэ Монголын ард түмний энэ өмч хөрөнгө болсон газрын дээрх баялаг болсон энэ зэрлэг ан амьтан, түүнтэй холбоотой арилжаалах, худалдаалах, лиценз олголтын асуудал өнөөдөр энэ байгаль орчны асуудал эрхэлсэн Засгийн газрын сайдуудын үед хэл ам таталж ирсэн энэ асуудлыг энэ хууль тогтоомж яагаад оруулаагүй вэ? Энэ талаар тодорхой хариулт авъя.

**Г.Занданшатар:** 85, Байгаль орчны, аялал жуулчлалын сайд Бат-Өлзийн Бат-Эрдэнэ хариулна.

**Б.Бат-Эрдэнэ:** Адьшаа гишүүний асуултад хариулъя. Монгол Улсын Үндсэн хуульд оруулсан нэмэлт өөрчлөлтөөр Монгол Улсын Үндсэн хуулийн зургаадугаар зүйлийн хоёр дахь хэсэгт иргэн эрүүл, аюулгүй орчинд амьдрах эрхийнхээ хүрээнд газрын хэвлийн баялгийг ашигласнаар байгаль орчинд үзүүлэх нөлөөллийн талаар мэдэх эрхийг баталгаажуулахаар хуультай холбогдуулаад Байгаль орчныг хамгаалах тухай болон Байгаль орчны нөлөөлөх байдлын тухай хуулийн нэмэлт өөрчлөлтийг оруулж ирж байгаа. Саяын тодорхой бус байдагтай холбоо бүхий асуудал дээр бид нар ялангуяа энэ хуулийн өөрчлөлтөөр төрийн эрх бүхий байгууллагаас хяналтын чиглэлээр хэрэгжүүлж байгаа арга хэмжээний талаар мэдээлэл авах хүсэлтийг аймаг, нийслэл, сум, дүүргийн Засаг даргад гаргах энэ заалтыг бид нар оруулж ирж байгаа. Дээрээс нь мэдээллийн ил тод байдал болон мэдээлэл авах эрхийн тухай хуулийн 14.8-д заасан хугацаанд гаргаж өгөх үүрэгтэй гэж үүрэгжүүлж өгч байгаа.

Байгаль орчинд нөлөөлж байгаа үзүүлэлт, үзүүлж байгаа нөлөөлөл болон нөхөн сэргээлтийн талаарх мэдээлэл авах, танилцах боломжийг олгох хүсэлтийг төсөл хэрэгжүүлэгчдэд гаргаж болно гэдэг ийм заалтуудыг шууд оруулж ирж байгаа. Тэгэхээр байгаль орчинд үзүүлж байгаа нөлөөлөл, нөхөн сэргээлтийн явц, үр дүнгийн талаарх мэдээлэл танилцах боломжоор бол бүрэн хангах үүргийг энэ хуульд одоо өөрчлөлт орсноор хүлээнэ. Үүнтэй үүдэн саяын таны ярьсан холбоо бүхий асуудлууд бол ил тод байх энэ зарчим руугаа орно.

Байгаль орчин, аялал жуулчлалын яам нийтдээ өнөөдрийн байдлаар 22 тусгай зөвшөөрөл олгож байгаа. Энэ 22 тусгай зөвшөөрлийг бид нар дөрөвдүгээр сардаа багтаан бүгдийг нь цахимжуулах, ил тод болгох ажлыг эхлүүлээд ажиллаж байна. Өнөөдрийн байдлаар бол бид нар 5 зөвшөөрлийг ил тод болгохоор нийтэд энэ долоо хоногтоо багтааж зарлахаар. Ингээд бэлтгэл ажил хангагдаад явж байна. Баярлалаа.

**Г.Занданшатар:** Ширнэнбаньдын Адьшаа гишүүн нэмж тодруулж асууна. Нэмэлт асуулт нэг минут.

**Ш.Адьшаа:** Бат-Эрдэнэ сайд аа. Би зүгээр энэ байгаль орчны үнэлгээний нөхөн сэргээлтийн тухай асуугаагүй. Монгол улсын Үндсэн хуулийн 6.2-т заасан газрын дээрх баялаг буюу энэ зэрлэг ан амьтдыг аялал жуулчлалын зориулалтаар олгох энэ асуудалтай холбогдож асуусан юм. Та аль эсгүй бол энэ асуултаа ойлгоогүй байна уу? Аль эсвэл энд хариулахаас татгалзаад байна уу? Өнөөдөр энэ зэрлэг ан амьтдыг агнах, түүгээр бизнес хийдэг бүхэл бүтэн сүлжээ бий болсон байгаа шүү дээ. Монгол Улсын Засгийн газрын нууц тогтоол гаргаж энийг хэрэгжүүлдэг. Энэ дээрээ тодорхой хариулт өгмөөр байна. Бид байгаль орчны үнэлгээний асуудлыг энд яриагүй. Энэ асуудал дээр тодорхой хариулт авъя.

**Г.Занданшатар:** 85, Байгаль орчин, аялал жуулчлалын сайд Бат-Өлзийн Бат-Эрдэнэ.

**Б.Бат-Эрдэнэ:** Үндсэн хуульд оруулсан нэмэлт өөрчлөлтөөр хууль тогтоомжийг нийцүүлэх бүхий холбоо асуудал дээр манай яг энэ хуулийн заалт дээр байгаль орчинд үзүүлэх нөлөөллийн талаар мэдэх эрхийг баталгаажуулахыг хуульчилсантай холбогдуулсантай холбоо бүхий асуудлууд, төслийг оруулж ирж байгаа. 2020 оны дөрөвдүгээр сараас авхуулаад ажлын хэсэг байгуулаад ингээд ажилласан. Таны саяын яг асуусан асуулт дээр бол хуулийн ажлын хэсэг гараад ажиллаж байгаа. Ялангуяа энэ газрын дээрх баялаг, ан амьтантай холбоо бүхий, агнууртай холбоо бүхий асуудлууд, аялал жуулчлалын чиглэлтэй холбоо бүхий асуудлуудаар бид нар бүх мэдээллийг ил тод болгохтой холбоо бүхий энэ ажлыг бол манай ажлын хэсэг ажиллаад явж байгаа. Энийг бид нар танд бас тусгайлан хүргүүлье.

**Г.Занданшатар:** Улсын Их Хурлын гишүүн, Боловсрол шинжлэх ухааны сайд Лувсанцэрэнгийн Энх-Амгалан, Улсын Их Хурлын гишүүн Лхагвын Мөнхбаатар, Улсын Их Хурлын гишүүн Цэрэнпилийн Даваасүрэн нарын урилгаар Хөвсгөл аймгийн Их-Уул сумын иргэдийн Төлөөлөгчдийн Хурлын төлөөлөгчид, багийн Засаг дарга нар, Улсын Их Хурлын үйл ажиллагаа, төрийн ордонтой танилцаж байна. Та бүхэнд Улсын Их Хурлын гишүүдийнхээ нэрийн өмнөөс ажлын амжилт, эрүүл энх, сайн сайхныг хүсэн ерөөе. Содномын Чинзориг гишүүн асуулт асууна.

**С.Чинзориг:** Байгаль орчны тухай хуульд өөрчлөлт оруулах хуулийн төслийг хэлэлцэх эсэхийг нь бол дэмжиж байгаа юм. Бид 2019 онд Үндсэн хуульд нэмэлт, өөрчлөлт оруулахдаа энэ чиглэлээр Үндсэн хуульдаа өөрчлөлт оруулсан. Тэгээд Үндсэн хуулийн нэмэлт өөрчлөлттэй уялдуулж энэ хуулийн төсөл бол орж ирж байгаа. Тийм учраас Үндсэн хуулийн зарчимтай нийцүүлж орж ирж байгаа хуулийн өөрчлөлт учраас бол дэмжиж байна.

Хоёр, гурван тодруулах зүйл байна Бат-Эрдэнэ сайд аа, нэг дэх асуудал энэ орон нутгийн удирдлагууд, сумын хурал, аймгийн иргэдийн хурлынхан шийдвэр гаргаад тодорхой хэмжээгээр байгаль орчны нөхөн сэргээлт маш их хийх юм. Энэ хүрээндээ нөхөн сэргээлт хийж байгаа нэрээр бас олборлолт явуулж байгаа. Шинээр бас газар сэндийчдэг, ухдаг эд нар гээд ийм санал хүсэлт, гомдол маш их гардаг. Энэнтэй холбоотойгоор танай яаманд ямар судалгаа байна? Улсын хэмжээний жилд энэ нөхөн сэргээлт хийх гэдэг нэрийдлээр хэчнээн га-д улсын хэмжээгээр нөхөн сэргээлтийн ажлууд хийгдэж байна уу? Энэ яг тэр стандартынхаа дагуу чанар, үр дүнтэй болж чадаж байна уу, үгүй юу? Нөхөн сэргээлт хийнэ гэдэг нэрийдлээр бас олборлолт явуулаад шинэ газар ухдаг, сэндийчдэг тийм асуудал гарч байна уу, үгүй юу? Энэ дээр нь та бүхэн ер нь хяналт тавьж чадаж байна уу, үгүй юу? гэсэн ийм нэг асуулт байна.

Хоёр дахь асуудал нь орон нутагт ажиллаж байхад бид сая бас тойргоороо яваад ирлээ. Орон нутагт ажиллаж байхад сумуудад ажиллаж байгаа энэ Ус, цаг уур, орчны шинжилгээний албаны ажилтнуудын цалин хөлс, нийгмийн хамгаалалтай холбоотой асуудал нэлээн бусад төрийн албан хаагчдаасаа нэлээн хоцрогдсон байгаа гэдэг асуудал маш их гарах юм, байнга ярих юм. Тэр хэдийг тоодог амьтан байдаггүй юм шиг байгаа юм зайлуул. Тэгээд л очихлоор л гишүүдтэй л ярья гээд л ингээд ярих юм. Хоёр дахь асуудал нь байр сав нь чанарын шаардлага, стандартын шаардлага хангахгүй байгаа гэдэг асуудал маш их гарах юм.

Гурав дахь асуудал нь орчин үеийн шинжилгээний чиглэлээр, лабораторийн чиглэлээр, оношлох чиглэлээр багаж, тоног төхөөрөмжийн хүрэлцээ маш муутай байна. Орчин үеийн тоног төхөөрөмж, техник хэрэгслээр хангаж өгөөч гэдэг асуудал, сумдын байгаль орчныхон маш их ярих юм. Энэ чиглэлээр танай яам цаашдаа юун дээр анхаарч ажиллах вэ? Байгаль орчны яамнаас ерөөсөө салбарын хөрөнгө оруулалт гэж сүүлийн жил бүр тавигдахгүй юм. Өвөрхангай аймгаас сонгогдсон гишүүд ярьж байгаад л нэг, хоёр, гурван суманд Ус, цаг уур орчны шинжилгээний албадын барилгын асуудал шийдсэн. Богд сумд шийдэж өгсөн. Энэ онд Хужирт сумд шийдчих гээд ингээд л хөөцөлдөөд байх юм. Тэгээд салбарын хөрөнгө оруулалттай холбоотой асуудал дээр цаашдаа сайд жаахан анхаарч ажиллахгүй бол үнэхээр анхаарлын гадна хаягдаад орхигдоод байх юм. Энэ дээр нэлээн бас онцгой анхаарч ажиллаач ээ гэж.

Гурав дахь асуудал нь сая тойргоор ажиллаж байхад манай Богд сум, Баруунбаян-Улаан сум гээд говийн сумдад аймгийн төвөөс 200 километр алслагдсан говийн сумууд тэнд иргэд, ялангуяа Богд сумын иргэд нэг зүйл маш их ярьж байна. Улаан номд орчихсон амьтан нөгөө цоохор ирвэс маш их. Сүүлийн үед үржиж байгаа юм байна, өсөж байгаа юм байна. Говийн энэ урд сум, аймгуудад олборлолт, уул уурхайн олборлолт явагдаж байгаатай холбоотойгоор бас дайжиж ирдэг ч байж магадгүй. Тийм ингээд Улаан номд орчихсон гээд үргээж болдоггүй, айлгаж болдоггүй. Хүн амьтнаас айж ичихээ ч больчихсон юм байна тэр амьтан чинь. Тэгээд хүн маш их хэмжээгээр айлгаж байгаа, мал руу маш их хэмжээгээр дайрч байгаа ийм асуудал маш их байна гэж. Ялангуяа манай Богд сумынхан маш их гомдол, санал сая уулзалт дээр ярьсан. Тэгээд цаашдаа энийг яаж бас тэр үржил, тоог нь зохицуулах, мал сүргийг бас хамгаалах талаар танай яам ямар бодлого …/минут дуусав./

**Г.Занданшатар:** Хэн хариулах вэ? Бат-Өлзийн Бат-Эрдэнэ Байгаль орчин, аялал жуулчлалын сайд.

**Б.Бат-Эрдэнэ:** Монгол Улсын хэмжээнд зайлшгүй нөхөн сэргээх шаардлагатай эвдэрч сүйдсэн газар нутгийн хэмжээ 30 мянга орчим га талбайгаар тооцогдож байгаа. Тэгээд 2020-2024 оны Монгол улсын Засгийн газрын үйл ажиллагааны хөтөлбөрт нийтдээ 8 га талбайг нөхөн сэргээх холбоо бүхий асуудлыг бол үйл ажиллагааны төлөвлөгөөнд оруулж өгсөн байгаа. Үүнтэй холбогдуулаад бид нар “Оюу Толгой” компани, “Эрдэнэт” үйлдвэр гээд эхний ээлжид 2300 орчим га талбайг нөхөн сэргээхээр гэрээ хэлцэл хийгээд ажиллаад явж байна.

Ус, цаг уур орчны шинжилгээний төвтэй холбоо бүхий асуудал дээр бид нар сая хоёрдугаар сараас авхуулаад Улсын Их Хурлын чуулган завсарлах энэ цаг хугацаанд 16 аймгаар манай Байгаль орчин, аялал жуулчлалын сайд, дэд сайд, Төрийн нарийн бичгийн даргаар ахлуулсан ажлын хэсэг явсан. Яг энэ Ус, цаг уур орчны шинжилгээний төвтэй холбоо бүхий асуудлууд, байгаль хамгаалагчидтай холбоо бүхий асуудлууд бол нэн тулгамдсан асуудлууд болоод байгаа. Ялангуяа энэ Ус, цаг уур орчны шинжилгээний төвийн байр бол 1956 он, зарим нь бол 67,68 онд ашиглалтад орсон.

Одоо байр нь ингээд хэцүү байдалд орсон, шинэ тоног төхөөрөмж байхгүй, сүүлийн 20 жилийн хугацаанд тоног төхөөрөмжийн хөрөнгө оруулалтууд хийгдээгүй, цалин мөнгөний асуудал гээд. Ингээд тулгамдсан салбарт тулгамдсан олон асуудлууд бол байгаа. Зарим аймгууд дээр аймгийн удирдлагуудтай яриад тодорхой хэмжээнд шилжин байрлаж байгаа байрнуудыг нэмж ашиглах, зарим нь өмчөөс өмчийн хэлбэр шилжүүлэх байдлаар бол аймгийн удирдлагуудтай ярьж, тодорхой тохироод энэ үйл ажиллагаануудыг бол эхнээс нь цэгцлээд явж байгаа гэж хэлэхийг хүсэж байна.

Улаан номд орсон ирвэс болон бусад ховордсон ан амьтантай холбогдуулаад говийн бүс дээр уул уурхайн чиглэлийн нэлээн үйл ажиллагаанууд явагдаж байгаа. Ялангуяа өнөөдөр Баянхонгор, Говь-Алтай, Өвөрхангай чиглэл дээр бол баруун аймгуудын чиглэл дээр бол энэ уул уурхайн ашиглалттай холбоотой, хариуцлагагүй уул уурхайтай холбоотой асуудлуудаас үүдээд ховордсон ан амьтан маань урагшаа Бүгд Найрамдах Хятад Ард Улсын тал руу шахагдах, амьдрах орчин нь хумигдах ийм нөхцөл байдлуудаас үүдээд амьтад маань бол бас шилжих ийм хөдөлгөөнүүд бол өрнөж байгаа. Тэгээд энэ дээр бид нар бас ховордсон амьтан дээр ялангуяа Монгол Улсын Ерөнхийлөгч Ухнаагийн Хүрэлсүхээс санаачилсан энэ ан амьтнаа хамгаалах ажлын хэсэг байгуулаад ажлын хэсэгт бас манай Байгаль орчин, аялал жуулчлалын яамнаас ороод энэ нэгдсэн ажиллагаагаар хангахаар төлөвлөлт гаргаад ингээд явж байгаа.

**Г.Занданшатар:** Содномын Чинзориг гишүүн тодруулж асууя, нэг минут.

**С.Чинзориг:** Яах вэ дээ ховордсон ан амьтдыг хамгаалахтай холбоотой асуудал ярих нь зөв л байх. Энэ Өмнөговь аймагт чинь уул уурхайн олборт маш их хэмжээгээр явагддаг учраас дайжаад хойшоогоо манай Өвөрхангай руу тэр Богд, Баруунбаян-Улаан сум руу их хэмжээгээр ороод ирдэг юм шиг байгаа юм. Тэгээд өсөлт нь маш их, одоо хэмжээ, тоо толгой нэмэгдчихсэн. Хүн рүү дайрах, мал руу дайрах, малын зүй бус хорогдол нь ирвэсээс болж маш их гарч байна гээд иргэд гомдоллоод, очих болгонд уулзалт болгон дээр яриад байгаа юм.

Тэгэхээр бид нар чинь ерөөсөө Улаан номд орчихсон амьтан л гэж хэлдгээс өөр хэлэх үг байхгүй байгаа юм. Тэгээд тэр амьтны бас ховордсон амьтны хамгаалах нь зүйн хэрэг байх. Гэхдээ тэр малыг, малчныг хамгаалах, амь насыг нь хамгаалах, малыг нь зүй бус хорогдолд оруулахгүй байх. Мал хамгаалах чиглэлээр ямар бодлого байх юм бэ? Зэрэгцээ бодлого байхгүй бол ховордсон ан амьтнаа бид нар хамгаалах ёстой гээд ингээд яриад байвал иргэд чинь бол цаана чинь байнга л гомдолтой, үг хэлтэй байна шүү дээ. Тэр дээр тодорхой…/минут дуусав./

**Г.Занданшатар:** 85, Бат-Өлзийн Бат-Эрдэнэ сайд.

**Б.Бат-Эрдэнэ:** Ховордсон ан амьтныг нутагшуулах, суурьшуулах, нүүлгэн шилжүүлэхтэй холбоотой тодорхой зардлуудыг бас Байгаль орчин, аялал жуулчлалын яаман дээр төсөвлөсөн. Энэ хүрээнд бид нар зарим ам амьтны тусгай хамгаалалттай буюу байгалийн цогцолборт газрууд руу шилжүүлэх холбоо бүхий асуудлуудыг шийдвэрлэх шаардлагатай гэж харж байгаа. Энэ ажлын хүрээнд тодорхой зохион байгуулалтуудыг бас хийе.

**Г.Занданшатар:** Одоо эрхэм гишүүн Баттөмөрийн Энхбаяр асуулт асууна.

**Б.Энхбаяр:** Энэ хуулийн төслийг хэлэлцэхэд Улсын Их Хурлын нэгдсэн чуулган бол ямар нэг энэ нэр өгсөн байдлаар харахад 3-4 цаг зарах юм шиг байна л даа. Тэгээд би бол энэ цаг хугацааг хэмнэх боломжтой гэж үзэж байгаа. Энэ Байгаль орчны байнгын хорооны санал дүгнэлтэд би уг нь энэ нэг сарын 17-нд оролцож үг хэлж санал гаргаж байсан юм. Тэгээд миний нэр ус, хэлсэн үгийг ерөөсөө дурдаагүй байна. Тэгээд би ямар санал гаргасан гэхээр энэ хуулийн төслийг бол хэлэлцэх шаардлагагүй гэдэг дүгнэлт хэлсэн юм. Яагаад гэхээр энэ 2021 оны арван нэгэн сарын 24-ний өдөр өргөн барьсан хуулийн төсөл байгаа. Бат-Эрдэнэ сайд өргөн бариагүй. Бат-Эрдэнэ сайдын өмнөх сайд өргөн барьсан. Энэ өргөн барьснаас хойш Улсын Их Хурал Нийтийн мэдээллийн тухай хуулийг баталчихсан.

Нийтийн мэдээллийн хуульд энэ өргөн барьсан хуулийн төслөөр зохицуулах гэж байгаа харилцааг бид нэгэнт хуульчилчихсан байхгүй юу. Одоо энэ хэлэлцэж байгаа хуулийн төслийг бид гурван сарын өмнө хууль болгоод баталчихсан одоо нэг юмыг хоёр дахиа хэлэлцэх гэж байгаа байхгүй юу. Тэгээд би Улсын Их Хурлын Тамгын газарт хэлсэн шүү дээ. Нийтийн мэдээллийн хуульд тусгагдсан заалтуудыг нэг бүрчлэн уншиж өгөөд, яг энэ зохицуулах гэж байгаа харилцаа чинь бид нар хууль болгоод гаргачихсан байна, хэдхэн хоногийн өмнө. Одоо энийг хэлэлцээд байх ямар ч шаардлага алга. Ямар их завтай юм бэ, Тамгын газар ажлаа хийгээч ээ гээд. Тэгээд Засгийн газраас би тухайн үед нь бас асууж байсан юм.

Яагаад ийм нэг харилцааг хоёр хууль дээр ингэж оруулж ирээд байгаа юм бэ. Нийтийн мэдээллийн хууль дээр ч энийг зохицуулчихсан байхгүй юу. Байгаль орчны нөлөөллийн байдлын үнэлгээгээр иргэд мэдээлэл авах эрхтэй, холбогдох төрийн байгууллагууд нь энэ чиглэлийн мэдээллийг нь өгөх үүрэгтэй гээд хуульчилчихсан. Одоо энийг хэлэлцээд суугаад байгаа, байхгүй, хэлэлцэх үү, үгүй юу гээд. Гурван сарын өмнө баталчихсан хуулиа бид нар одоо хэлэлцэх үү, үгүй юу. Тэгээд энэ яагаад тусдаа Уртнасан сайд ингэж хууль оруулж ирсэн юм бэ гэдгийг би бол тухайн үедээ бас сонирхож үзсэн юм. Энэ Байгаль орчны яам чинь их олон төсөл хэрэгжүүлдэг юм байна шүү дээ гаднын. Энэ олон төслийнхөө хүрээнд ийм, ийм хуульд нэмэлт өөрчлөлт оруулна гээд баахан гаднаас мөнгө авдаг бололтой юм биш үү? Тэгээд миний сонссоноор бол тусгай хамгаалалтын хууль хийнэ гээд нэг тэрбум төгрөг бараг зарчихсан юм шиг байгаа юм. Нэг хууль хийх гээд. Энэ хуулийг одоо хийнэ гээд хэдэн төгрөг гаднаас санхүүжилт авчихсан юм энэ нэг өгүүлбэртэй хуулийг. Тэгээд гадна талдаа ажлаа хийсэн бол тайлан хийх гэж баталчихсан хуулийг одоо бид нар ингээд яриад сууж байгаа байхгүй юу. Одоо газрын тухай багц хууль орж ирнэ. Тусгай хамгаалалттай газрын асуудал бол Байгаль орчны сайдын эрхлэх асуудал байгаа. Энэ юу болсныг бид мэдэж байгаа. Өнгөрсөн 30 жилийн хугацаанд. Тэрэлж байхгүй будаа, Богд-Уул байхгүй будаа, Яармаг байхгүй будаа. Одоо тэнд байгаа орон сууцууд бүгд отог гэдэг газрын зөвшөөрөлтэй, отог. Отог дээр есөн давхар байшинд орон сууц байж байгаа. Ийм байдалд хүрчихсэн шүү дээ. Тэгээд газрын багц хуулиар энэ нэгдмэл удирдлагатай байх ёстой, нэгдмэл удирдлагатай байх ёстой.

Энэ үе үеийн Байгаль орчин, Уул уурхай, Хөдөө аж ахуйн сайд нар бүгд өөрөө өөрсдийнхөө газрыг мэдэх гэж энэ газрын шинэчлэлийг ерөөсөө явуулдаггүй, садаа болдог. Тэгээд Бат-Эрдэнэ сайд бол залуу сайд, энэ дээр бас Засгийн газрын харилцааны асуудал дээр, ялангуяа энэ газарт байгаа авлигыг, газрын мафийг таслан зогсоох дээр бол бас эрч хүчтэй, зоригтой ажиллаж чадна гэдэгт бол би итгэж, дэмжиж байгаа. Тэгэхээр энэ яагаад Их Хурлын даргаас хүртэл асуух уу, Тамгын газраас асуух уу? Энэ яагаад ийм санал гаргасан шүү дээ. Энэ баталчихсан хууль одоо орж хэлэлцээд байгаа байхгүй юу бид нар. Гурван сарын …/минут дуусав./

**Г.Занданшатар:** Эхлээд сайд агуулгын товч тайлбарлачих. 85, Байгаль орчин, аялал жуулчлалын сайд, дараа нь Тамгын газар бэлдэж байгаарай.

**Б.Бат-Эрдэнэ:** Монгол Улсын Их Хурлаас 2021 оны нэгдүгээр сарын 9-ний өдөр дугаар 2 бүхий тогтоол гарсан. Энэ тогтоол дээр бол тухайн хуулийн нэмэлт өөрчлөлттэй холбоотой асуудлыг, Монгол улсын Засгийн газрын тогтоол бас гарсан. Тэгээд үүний дагуу Монгол улсын Засгийн газраар хэлэлцээд тухай хуулийг Улсын Их Хуралд өргөн барьсан гэдэг ийм мэдээллийг өгөх байна .

**Г.Занданшатар:** Ер нь энэ Үндсэн хуулийн нэмэлт өөрчлөлтийн зургаагийн хоёрт, энэ Финлянд, Норвег зэрэг улсуудын Үндсэн хуульд байдаг тэр иргэд мэдэх эрхтэй. Зургаагийн хоёр бол байгалийн баялгийн үр өгөөжийг нөгөө ард түмэнд өгөөжтэй байхыг хуульчлаад. Тэгээд иргэн эрүүл, аюулгүй орчинд амьдрах эрхийнхээ хүрээнд газрын хэвлэлийн баялгийг ашигласнаар байгаль орчинд үзүүлэх нөлөөллийн талаар мэдэх эрхтэй гэж хуульчилсан. Ийм учраас Улсын Их Хурлын 02 дугаар тогтоолоор энэ Байгаль орчныг хамгаалах тухай хууль, Байгаль орчинд нөлөөлөх байдлын үнэлгээний тухай хуульд нэмэлт өөрчлөлт оруулахыг 02 дугаар тогтоолоор, Улсын Их Хурлын 02 дугаар тогтоолоор Засгийн газарт чиглэл болгосон.

Нийтийн мэдээллийн тухай хуулиар ерөнхийд нь хуульчлагдсан ч гэсэн нөгөө иргэдийн Төлөөлөгчдийн Хуралд тайлагнах механизм нь орж ирж байгаа тийм ээ? Хаана мэдээлэх. Зөвхөн нийтэд мэдээлэхээс гадна иргэдийн Төлөөлөгчдийн Хурлын мэдээллийн тухай ийм зохицуулалт нь нэмж орж ирж байгаа учраас. Засгийн газраас хоёуланг нь өргөн барьсан. Нийтийн мэдээллийн тухай хуулийг ч Засгийн газраас өргөн барьсан. Хоёулан дээр нь тусгаад өргөн барьсан учраас, Засгийн газраас өргөн барьсан учраас нэг сарын 17-ны өдөр энийг чинь хэлэлцэх эсэхийг Байгаль орчин, хүнс, хөдөө аж ахуйн байнгын хороо нэлээн нарийвчилж ярилцаад, тэгээд хэлэлцүүлэх нь зүйтэй гэж мэргэжлийн байнгын хороо нь шийдсэн. Ийм дараалалтай байгаа. Түвшинжаргал дарга нэмж хариул. Энэ тодорхой байна. Ингээд Норовын Алтанхуяг гишүүн.

**Н.Алтанхуяг:** Энэ би бас тэр Нийтийн мэдээллийн тухай хууль гээд дөрвөн багц хууль дээр чинь ажлын хэсэгт орж ажилласан шүү дээ. Ер нь бид нарт ямар асуудал тулчхаад байгаа вэ гэхээр Үндсэн хуулийн нэмэлт өөрчлөлтөөр хийгдсэн тэр зүйлсийг энэ бусад хуулиудаараа баталгаажуулах ёстой юм л даа. Би тэрний хүрээнд явж байна гэж харсан. Тэгэхдээ сая Энхбаярын гишүүний хэлж байгаа шиг энэ хуулиудын чинь давхардал хийдэл энэ юмаа Засгийн газар хавьд хараад тэгээд болохгүй бол Их Хурал нэг хянаж үзээд, тэгээд илүү ажил хиймээргүй л юм байхгүй юу. Бид нар чинь Нийтийн мэдээллийн хууль гэж зөндөө ярьсан шүү дээ. Тэгээд тэр дотор чинь энэ агуулгууд чинь би бол орчихсон гэж бодож байгаа.

Яг би детальчилж үг, үсгээр нь тулгаагүй учраас мэдэхгүй байна. Тэгээд тийм лоозонгийн шинжтэй. Энэ бол иргэний эрхийг, мэдэх эрхийг баталгаажуулж байгаагаараа сайн боловчиг. Иргэний тэр мэдэх эрхийг чинь бид нар тэр Нийтийн мэдээллийн тухай хуулиар хийчихсэн юм л даа. Маш их олон салбар юмаар нь хийчихсэн юм. Одоо яах вэ энэ дээр нь нэмээд хурал тайлагнана гээд яах вэ дээ. Тийм учраас энэ дээр цаг бага алдаач ээ гээд. Гол гол асуудал руугаа Их Хурал ормоор байна. Энэ улс оронд чинь тулгарчихсан мянган асуудал байна.

Би өөр юм асуучихъя. Та нар тэр хуулийнхаа хувьд давхардал үзээд хэрэггүй бол больчих л доо. Одоо хайран цаг ш дээ. Би зүгээр амьдрал дээр тулгараад байгаа нэг асуудлыг асууя. Энэ Бат-Эрдэнэ сайд та бас нэг анхааралдаа авчих. Би бас энэ дээр хэдэн хүн ажиллуулаад байгаа юм. Хамгийн энгийн манай иргэдэд тулгарч байгаа нэг асуудал байна. Яах юм, байгаль орчны чиглэлийн үнэлгээ нөлөөллийн ямар юм гэнэ ээ. Баахан юм хийдэг. Энэ чинь байна шүү дээ. Аж ахуй эрхлэгч иргэд дээр маш их том мөнгөний дарамт учруулж байна. Би тэр иргэний үгийг танд дамжуулаадахъя. Худлаа байна уу, үнэн байна уу та нар, энэ хажууд нь байгаа хүмүүс нотлоодох оо. Арав арван метрийн хэмжээтэй газар дээр би нэг байшин барих гэсэн нь ёстой нэг үйлээ үзэж байна л гэж байна. Тэр дотроос би та нарт хамаатайг нь хэлчихье.

Энэ нийслэлийн газартай холбоотой жинхэнэ нөгөө ялзарсан, ужгирсан юм чинь тэнд байгаа. Би та нарт ингэж байна. Зөвхөн арав арван хэмжээтэй газар дээр нэг хуучин юмаа босгох гэсэн, хуучин газар дээр юм аа. Бас байгаль орчны үнэлгээг нь 800 мянга орчим төгрөг авч байна. Дахиад байгаль орчны үнэлгээтэй холбоотой нэг үнэлгээ ярьсан. Хоёр үнэлгээ нийлээд сая зургаан зуун мянган төгрөг. Үгүй ээ, одоо хэдүүлээ энэ иргэдийн амьдрал ярья.

Энэ хүнд суртал, хээл хахууль, авлигал. Энэ ард иргэдэд ийм хүнд нөхцөлд цалин хөлс нэмэгдэхгүй байхад чинь энэ аваад байгаа мөнгөнүүд чинь ямар учиртай вэ? Тэгээд л хоёр жил болоод билүү гурван жил болоод л нэг газрыг за чи одоо дахиж нөгөө байгаль орчныхоо үнэлгээ хийлгэ гээд л ингээд л. Үгүй ээ, энийг чинь хийвэл ингээд бөөнд нь арав арваар нь хийж байхын. Арав арван метрээр нь хийж байхаар томхон шигээр нь хийдэг юм уу. Энэ бусад улс орон арга ухаан сийлчихсэн л байгаа шүү дээ. Энэ газрын үе, үеийн наймаачдын зарчихсан газрын төлөө тэрийг худалдаад авчихсан хүмүүсээс нь баахан дарамт учруулдаг нь яаж байгаа юм бэ? Надад энэ дээр тодорхой хариулт өгөөч. Тэгээд би тэр иргэнтэй холбоотой маш олон хуудас материал байгаа. Би тэрийг бас та нарт өгчихье. Та нар тэгээд бас нэр усыг нь аваад хариултыг нь өгье. Одоо бол яг энэ асуултад хариулт өгөөдхөөч. Би хоёр юм асуулаа шүү дээ. Нэг нь арав арван хэмжээтэй газар дээр ингээд сая зургаан зуугаад мянган төгрөг гарч байгаа нь үнэн үү, худлаа юу?

**Г.Занданшатар:**  84, Алтантуяаг гишүүний асуултад хариулъя.

**А.Энхбат:** Энхбат Байгаль орчин, аялал жуулчлалын яамны Хүрээлэн буй орчин байгаа хүрээлэн орчны хааны нөөцийн удирдлагын газрын дарга Энхбат. Тэгэхээр Монгол улсад энэ байгаль орчны үнэлгээний тухай эрх зүйн орчин бол нэлээн бүрэлдсэн гэж үздэг. 2012 онд Байгаль орчны нөлөөлөх байдлын үнэлгээний тухай хууль гараад хэрэгжээд явж байгаа. Тэгэхээр аливаа байгалийн нөөц баялгийг ашиглаад явуулж байгаа төсөл хөтөлбөр дээр үнэлгээ хийдэг юм. Тэр төслөөс байгаль орчинд ямар нөлөө учирч болзошгүй байна тэрийг л тодорхойлдог юм л даа. Тэгээд энийг бууруулах чиглэлээр тухайн төсөл хэрэгжүүлэгч ямар үүрэгтэй юм бэ, ямар хэмжээний мөнгө зарцуулах юм бэ, яаж нөхөн сэргээлтээ хийх юм бэ гэдгээ л тэр тайлангаар гаргаж өгдөг юм. Зүгээр таны хэлж байгаа яг арвыг харьцах арав дээр гэдгийг бол би зүгээр сайн ойлгохгүй байна.

Тэр ямар нэгэн төсөл байх ёстой. Тэгэхээр л төсөл дээр үнэлгээ хийдэг гэдэг утгаараа явж байгаа. Үнэ мөнгөний хувьд бол энэ мэргэжлийн байгууллага хийдэг учраас төрийн захиргааны төв байгууллагаас ямар нэгэн үнэ мөнгөн дээр нэг хэмжээ тогтоодог оролцоо бол байхгүй. Цэвэр аж ахуйн нэгжүүдийн хооронд үүсдэг харилцаа. Аж ахуйн нэгж нь төсөлд үнэлгээ хийлгэхийн тулд мэргэжлийн байгууллагатай харьцаад л үнийнх нь санал авч байгаад л хийгээд явдаг л ийм л ажил байдаг юм.

**Г.Занданшатар:** Зочид танилцуулъя Улсын Их Хурлын гишүүн Цэдэндамбын Цэрэнпунцагийн урилгаар Завхан аймгийн Цагаанчулуут сумын иргэдийн төлөөлөл Улсын Их Хурлын үйл ажиллагаа, төрийн ордонтой танилцаж байна. Энэ төрсөн сумынх нь иргэд байна. Тэгээд та бүхэнд Улсын Их Хурлын гишүүдийн нэрийн өмнөөс ажлын амжилт, эрүүл энх, сайн сайхныг хүсэн ерөөе. Норовын Алтанхуяг гишүүн тодруулж асууя. Нэг минут.

**Н.Алтанхуяг:** Энэ яам, тамгын газар, мэргэжилтэн, Их Хурлын гишүүн, сайд, дарга, энэ дарга нар бид нарын нэг амьдрал дээр буумаар байгаа юм. Тэнгэрээс бууж ирмээр байх юм. Байгаль орчны үнэлгээ, газрын чанарын баталгааны үнэлгээ Энхбат аа чи надад тэр байгаль орчны үнэлгээ гэдэг юм яах гэж гарсан тухай чи надад тайлбарлаад яах вэ дээ. Чи долоон буудлын Должин эмээгийн нуруун дээр хэдэн төгрөг очиж байгааг л ярь л даа. Тэгээд одоо бид нарт хамаа өгөхгүй. Бид нар хуулиа гаргаад шийдчихсэн. Тэгээд нэг хоёр аж ахуйн нэгж, нэг нь байшин барих гэж яваа нөхөр, нөгөөдөх нь үнэлгээ хийдэг компани хоёрын хооронд учирч байгаа асуудал тэр падлийгүй, бид нарт хамаагүй ингэж болохгүй ээ. Эсвэл тэр хуульд өөрчлөлт оруул. Би та нарт амьдрал хэллээ шүү. Арав арван метр зуун метр квадрат байшин барих гэж байгаа хүн сая зургаан зуун мянган төгрөгийн төлбөр дээр очиж үйлээ хайлна яах вэ ийх вэ гээд олон газрын хаалга татаад. Тэгээд надад бичгээр юм ирүүлсэн юм. Чи тэгээд үгүй тэр компани тэр хөгшин хоёрыг нь чи…/минут дуусав./

**Г.Занданшатар:** 84, Энхбат дарга харуулъя. Алтангэрэлийн Энхбат, Хүрээлэн буй орчин, байгалийн нөөцийн удирдлагын дарга.

**А.Энхбат:** Яг багцаа төслийнхөө л хамрах цар хүрээ энэ тэрээс л болно л доо гишүүнээ. Би энэ дээр яг тоо танд бол хэлж мэдэхгүй байна. Зүгээр арав арав дээр гэдэг нь зүгээр амины байшин биш байх л гэж бодоод байна. Аялал жуулчлалын бааз юм болов уу, жижиг дунд үйлдвэр юм болов уу? Тэрнээсээ л хамаарна л даа. Зүгээр газрын хянан баталгаа гэдэг юм бол үнэлгээнээс бас тусдаа. Энийг бол Барилга, хот байгуулалтын яам дээр Газар зохион байгуулалт, геодез, зураг зүйн газар дээр газрын хянан баталгаа хийлгэдэг бас ажил байж байгаа. Тэрийг та бас сольж байх шиг байна. Тэгэхээр би байгаль орчинд нөлөөлөх байдлын үнэлгээ талдаа бол тийм л зүйл байдаг гэдгийг л би танд хэлэхээр байна. Тэгээд Байгаль орчин, аялал жуулчлалын, мөнгөний дүн бол цэвэр л яг нөгөө төсөл хэрэгжүүлэгч өөрөө л надад ийм хэмжээний төсөв байна, амь…/минут дуусав./

**Г.Занданшатар:** Энхбат даргаа хариулаач мэддэггүй юм уу.84

**А.Энхбат:** Өмчийн яг өөрийнх нь газар дээр орон сууц барихад үнэлгээ шаардахгүй ээ. Үйл ажиллагаа, үйлчилгээ, үйлдвэрлэл тэгээд л том төсөл гэж би яриад байна. Жишээ нь зүгээр Горхи-Тэрэлжийн аялал жуулчлал

**Г.Занданшатар:** Энэ газрын үнэлгээний асуудал, Байгаль орчин, аялал жуулчлалын яамны биш Барилга, хот байгуулалтын сайд, Газар, геодез, зураг зүйн газар дээр чинь газрын үнэлгээний юуг Засгийн газрын тогтоолоор бол баталчихсан. Тэгээд энэ газрын багц хуультайгаа тусдаа орж ирж ёстой. Байгаль орчны нөлөөллийн үнэлгээний хуульдаа заагаад өгсөн.

**А.Энхбат:** Иргэн өөрийнхөө 0.07 га газар дээр орон сууц барихад байгаль орчинд нөлөөлөх байдлын үнэлгээ шаардагдахгүй. Үйлдвэрлэл үйлчилгээ явуулж байгаа төслүүд дээр байгаль орчинд нөлөөлөх байдлын үнэлгээ хийдэг. Хөгжлийн чиглэлийн томоохон хөтөлбөрүүд дээр байгаль орчны стратегийн үнэлгээ хийдэг ийм зохицуулалттай, хуулийн дагуу.

**Г.Занданшатар:** Батсүхийн Саранчимэг гишүүн асуулт асууя.

**Б.Саранчимэг:** Баярлалаа. Тэгэхээр хэлэлцэж байгаа асуудалтай холбогдуулаад асуулт, саналаа нэгтгээд хэлье. Тэгэхээр Байгаль орчныг хамгаалах тухай хууль болон бусад холбогдох хуульд энэ нэмэлт өөрчлөлт оруулах энэ хуулийн төслүүдийг хэлэлцэхийг бол дэмжиж байгаа.

Тэгэхээр байнгын хороон дээр бас хэлсэн энэ нэг саналаа илүү их тодотгоод хэлмээр байна. Үндсэн хуульд 2019 онд нэмэлт өөрчлөлтийн дагуу энэ хэвлийн баялгийг ашигласнаар байгаль орчинд үзүүлэх нөлөөллийн талаар иргэдийн мэдэх эрхийг энэ салбарын хуулиудад тусгаж өгсөн. Тэгээд ингэснээрээ энэ байгаль орчноо хамгаалах, иргэдийн оролцоог илүү нэмэгдүүлсэн ач холбогдолтой гэж үзэж байна.

Нөгөө талаар бол энэ аж ахуй нэгжүүдийн хариуцлагыг ч гэсэн өндөржүүлсэн гэж харж байгаа. Байнгын хорооны хурал дээр бол энэ иргэдийн оролцоо, тэдэнд мэдээлэл өгөх нарийвчилсан зохицуулалтыг сайдын тушаалаар баталсан журмаар зохицуулна гэж байнгын хороонд хэлсэн. Тэгэхээр энэ хуулиас дээгүүр хүнд суртал саад гаргахгүй журам батлаарай гэдэг ийм саналыг хэлж байна.

Нөгөө талаар энэ хуулийн төслөөс бас нэг тодруулах зүйл байна. Төсөлд бол энэ харьяа нутаг дэвсгэрийн хүрээнд газрын хэвлийн баялгийг ашиглалтын нөхцөл байдал, байгаль орчинд үзүүлж байгаа нөлөөлөл, нөхөн сэргээлт болон хяналтын чиглэлээр хэрэгжүүлсэн арга хэмжээнийхээ талаар иргэдэд мэдээлэх, иргэдийн Төлөөлөгчид тайлагнах гэж орж ирсэн байгаа. Тэгэхээр энэ тайлагнах мэдээлэх ажил ямар хугацаанд хийгдэх вэ? Жишээ нь жилд нэг үү? хоёр жилд нэг үү тээ? Энэ тал дээр нэг тодруулж хэлээч. Нөгөө талаар мөн энэ мэдээллийг ямар хугацаанд шинэчилж байх вэ? Яаж энэ асуудлуудыг яаж тусгаж өгсөн байгаа вэ? Хуульчлах шаардлагатай гэж үзээгүй юу гэсэн ийм асуулт байна, баярлалаа.

**Г.Занданшатар:** Хэн хариулах уу? 85 сайд хариулъя.

**Б.Бат-Эрдэнэ:** Ойлголоо, Байнгын хороотой бас тухайн журамтай холбоо бүхий асуудлыг Саранчимэг гишүүнтэйгээ яриад, гишүүдтэйгээ яриад тухайн журмын төсөл, бүх юмнуудаа та бүхэнтэйгээ ярьж явна.

Хоёрдугаар асуултын хүрээнд бол байгаль орчны төлөв байдлын мэдээлэлд тусгаж, иргэдийн хуралд тайлагнахтай холбоо бүхий асуудал бол энэ цаг хугацааны хамаарлаас илүүтэй шууд дор дор нь тайлагнахаар ийм систем байгаа. Бүрэн дүүрэн оруулж өгч байгаа хугацаа заачихаар тухайн хугацаандаа заавал баригдах хүлээгдэх ийм асуудлууд байгаа.

Хоёрдугаарт, иргэдээс бас энэ нэгэнт хуульчилж ил тод байдал мэдээлэх, нээлттэй мэдээлэх системийг оруулж өгч байгаад заавал хугацаа зааж хязгаарлалт үүсгэж байгаа. Ийм асуудал байж болохгүй гэдэг ийм саналууд явж байгаа учраас энийг бол шууд шууд мэдээлэхээр оруулж өгч байгаа. Баярлалаа.

**Г.Занданшатар:** Балжиннямын Баярсайхан гишүүн асуулт асууна.

**Б.Баярсайхан:** Баярлалаа. Би энэ ажлын хэсгээс Байгаль орчны яамнаас бараг хоёр жил асууж байгаа нэг асуултаа л дахиад тодотгоод асуумаар байна.

Нэгдүгээрт энэ Монгол улсын хэмжээнд усны нөөцийн дутагдалд орж байгаа. Зөвхөн фэйсбүүк энэ сошиал орчинд мэдээлэл явж байгаа. Энэ дээр яагаад Монголын нийт ард түмэнд маш үндэслэлтэй энэ мэдээллээ сэрэмжлүүлэгээ, энэ усыг яаж хайрлаж хамгаалах, яаж харилцах, яаж байгаль дэлхийтэйгээ харилцах, устайгаа яаж харилцах тал дээр яагаад мэдээлэл явдаггүй юм бэ? Энэ бол танай яамны чиг үүрэгт өнөөдрийн хууль батлагдсан, батлагдаагүй үндсэн чиг үүрэгт чинь байж байгаа асуудал гэж бодож байна.

Хоёрдугаарт манай Монгол улсад олон аймаг, орон нутагт уул уурхайн асуудал уул уурхайн бүтээн байгуулалтууд явагдаж байгаа. Саяхан Байгаль орчны сайдын өөрийнх нь ахалдаг үндэсний зөвлөлөөр цианит бол хор хөнөөлгүй гээд ингээд зөвшөөрөл юмыг нь өгөөд ажиллуулаад байна. Тэгвэл энийгээ үнэхээр хор хөнөөлгүй юм бол энэ иргэдийн мэдэх эрхийг нь хүндэтгээд энэ иргэдийг амар тайван, айдасгүй амьдруулахад та нар маань энэ мэдээллээ өгөөч. Идэж байгаа мал нь тэр цианиттай хөрснөөс өвс идээд, тэрийгээ хүн нь идээд ингээд өөрсдийнх нь эрүүл мэндэд хор хөнөөлтэй байгаа юм уу, байхгүй юм уу? Нутаг усных нь энэ нуур юм нь ширгэх гээд байгаа юм уу, ширгэхгүй байгаа юм уу? цианит үнэхээр аюултай юм уу, аюулгүй юм уу? гээд ямар ч мэдээлэл байхгүйгээс айдас, бухимдал дотор амьдарч байна. Ялангуяа манай Завхан аймгийнхан амьдарч байна. Энэ дээр танайх юу хийдэг юм бэ, юу хийх вэ? хийгээд өгөөч ээ гэж хүсэж байна. Дөнгөж сая манай Завхан аймгийн Цагаанчулуут сумын иргэд Төрийн ордонд сая орж ирлээ. Цагаанчулуут сум, Шилүүстэй сум, Цагаан хайрхан гээд манай Отгон сум Завхан аймгийн урд дөрвөн сум дээр усны хатуулаг ихтэйгээс болоод шүдний эрүүл мэндийн асуудал бол маш хүнд байдаг. Элэг, ходоодны өвчлөл өндөр байдаг. Энэ тал дээр одоо Байгаль орчны яам ямар тус дэм үзүүлж чадах вэ? Энэ асуултуудад энэ гурван асуултад хариулт авъя.

**Г.Занданшатар:** 85, Бат-Өлзийн Бат-Эрдэнэ сайд хариулъя.

**Б.Бат-Эрдэнэ:** Баярсайхан гишүүний асуултад хариулъя. Усны нөөцтэй холбоо бүхий асуудал дээр тодорхой нууцын зэрэглэлтэй нэгдүгээрт явагддаг. Хоёрдугаарт бид нар усны нөөцийн дутагдлаас сэргийлэхтэй холбоо бүхий “Хөх морь” гээд төслийг хэрэгжүүлэхээр тухайн мэдээллүүдтэй холбоо бүхий арван сан байгууллагатай холбоо бүхий асуудлыг яг одоо ингээд нэгтгээд явж байгаа. Энэ асуудлыг бид нар олон нийтэд удахгүй мэдээлнэ. Энэ бол нууцын шинж чанартай зүйл бол биш. Энэ дээр бол бид нар бас таны хэлсэн урьдчилан сэргийлэх байдлаар олон нийтэд мэдээлэл түгээх байдал дээр ажиллая.

Уул уурхайтай холбоотой асуудал дээр ялангуяа цианит болон бусад уул уурхайн холбоо бүхий асуудлууд дээр иргэдэд нээлттэй мэдээлэл өгөх байдлаар бид нар иргэдэд мэдээлэх төвийг бол бас шинэчилсэн түвшинд гаргаж 117 гэдэг үнэ төлбөргүй утсыг бас гаргасан байгаа энийгээ бид нар сая 16 аймгаар явахдаа орон нутагтайгаа шууд холбох процессыг бид нар одоо ингээд хийгээд эхэлж байна. Өчигдрөөс иргэдэд нээлттэй мэдээллийн 117 гэдэг дугаар бол албан ёсоор ажиллаад эхэлсэн. Дээрээс нь бид нар бас хувийн аж ахуйн нэгжүүдтэй төр хувийн хэвшлийн түншлэлийн хүрээнд мэдээллийн ил тод байдлыг хангах, платформыг бид нар бас ингээд гаргаад ажиллуулах гээд ингээд ажиллаж байна. Ер нь бол яг энэ байгаль орчинтой холбоотой энэ байгаль орчны нөлөөлөлтэй холбоотой иргэдийн мэдэх эрхийг хязгаарласантай холбоо бүхий энэ асуудлыг бол бид нар нээлттэй ил тод, нууцын зэрэглэлээс бусад тохиолдолд ил тод байх ёстой гэж харж байгаа. Саяын өөр нэг асуулт дээр манай Энхбат дарга, Хүрээлэн буй орчин, байгалийн нөөцийн удирдлагын газрын дарга Энхбат дарга хариулаад нэмэлт мэдээлэл өгөөдхөөрэй.

**Г.Занданшатар:** Энхбат дарга, 84.

**А.Энхбат:** Баярсайхан гишүүний асуултад нэмж хариулт өгье. Цианит натритай холбоотой. Монгол улсын хэмжээнд өнөөгийн байдлаар 5 уул уурхайн төсөл цианит натрийг ашиглах технологиор үйл ажиллагаа явуулж байгаа, алтны ордууд дээр. Энэний нэг нь бол Баян-Айраг, Завхан аймагт байгаа төсөл юм. Тэгэхээр өнгөрсөн жил Баян-Айраг төсөл дээр бас осол гараад далангаас цианит тэр байгаль орчинд, хөрсөнд нэвтэрсэн байж болзошгүй зөрчил гарсантай холбогдуулаад газар дээр нь ажлын хэсэг хоёр ч удаа явсан. Ингээд мэргэжлийн хяналтын байгууллагаас үйл ажиллагааны түр хориглосон байж байгаад удаа дараа хүсэлт ирээд зөрчлийг бүрэн барагдуулсан гээд ингээд Байгаль орчин, аялал жуулчлалын сайдын ахалдаг Химийн бодисын үндэсний бодлого зохицуулалтын хороогоор асуудлыг хэлэлцээд зөвшөөрлийг нь сэргээж олгосон. Ийм байгаа.

Ер нь цаашдаа бол Байгаль орчинд нөлөөлөх байдлын үнэлгээний хуульдаа маш тодорхой зааж өгөх ёстой. Энэний дагуу одоо аюулгүй ажиллагааг хангаж ажиллах ёстой л гэдэг зүйлүүдийг бид нар шаардаж ажиллаж байгаа.

**Г.Занданшатар:** Балжиннямын Баярсайхан гишүүн тодруулж асууя.

**Б.Баярсайхан:** Энхбат дарга аа надад одоо хэлээд яах вэ дээ. Манай аймгийн тэр Дөрвөлжин сум, Ургамал сум, Эрдэнэхайрхан сум тэр айдас хүйдэстэй амьдраад байгаа малчин ард түмэнд л наадахаа очоод тэр мэргэжлийн багаараа тайлбарлаад, тайлбарлуулаад өгөөч ээ. Үнэхээр танай мэргэжлийн баг чинь энийг үнэхээр байгаль орчинд аюулгүй, хүний эрүүл мэндэд аюулгүй, нутаг оронд аюулгүй, улс оронд маань аюулгүй гэж үзэж байгаа юм бол тэр хүмүүсийг тэр мэдэх эрхийг нь хангаж, аюулгүй амьдруулаад өгөөч ээ л гэдэг юмыг би хоёр жил би гуйж байгаа шүү. Мөн энэ дээр дээрээс нь тэр Улаагчны хар нуураас татаж байгаа тэр гүний усны хэмжээ ямар болж байгаа, энэ тал дээр ард түмний сэтгэл зовж байна гээд. Ингээд би удаа дараагийн чуулган дээр хэлж байгаа. Хэрвээ энэ одоо сайд, шинэ сайд томилогдсон, энэ ажил дээр тодорхой арга хэмжээ би аваасай гэдгийг өнөөдрийн чуулган дээр би албан ёсоор хэлж байна. Ямар ч дорвитой ажил хийсэн юм байхгүй. Энд нэг жижүүрийн чанартай хариулт хэлчхээд ингээд суугаад баймааргүй байна.

**Г.Занданшатар:** Ер нь энэ хэлэлцүүлгийн явцад Байгаль орчны яам, Энхбат дарга аа энэ гарч байгаа энэ чинь одоо ингээд мэдэх эрхийн хүрээнд ард иргэдээ төлөөлөөд Балжиннямын Баярсайхан гишүүн асууж байна гэсэн үг шүү дээ. Тэгээд энэ мэдэх эрхийг үндсэн хуульчилсан явдал бол Нийтийн мэдээллийн тухай хуулиар бол ингээд органик хууль ерөнхийд нь ингэж нээлттэй явах ёстой гэсэн зарчмыг тусгасан. Байгаль хамгаалах тухай, Байгаль орчны нөлөөллийн үнэлгээний тухай хууль чинь өөрөө процессын хууль байхгүй юу. Тэгээд процесс нь гаднын төслөөс зөндөө л санхүүжилт энэ тэр авдаг гэдэг. Тэгтэл процессыг тодорхой, ерөөсөө хууль эцсийн дүндээ процессыг л тодорхой заахгүй бол ингээд бодитой амьдрал дээр хэрэглэж чаддаггүй. Энэ Засгийн газрын хэрэг эрхлэх газарт ажиллаж байхад бид нар энэ яамдаар чиг үүргийн давхардал хийдэл зөрчлийн үнэлгээ хийлгэсэн. Байгаль орчны ийм хамгийн олон давхардалтай. Энийгээ энэ хуульд ашиглах ёстой шүү дээ. Сум, аймаг, агентлаг, яамны түвшинд чиг үүргийн давхардал энэ чинь цаанаа хуулийн хийдэл зөрчил, давхардал гэсэн үг. Тэгээд нөгөө чиг үүргүүд давхардчихаар ингээд дунд нь хаягддаг.

Ингээд л химийн хорт бодисын асуудал ярихаар хороо руугаа чихнэ, хороо нь яам руугаа оруулж ирсэн гэнэ. Ингээд тэгээд орон нутаг ингээд зөрчилтэй, орон нутгийн санал бодол энэ тэр гээд. Энэ юмны чинь яг процессороор их тодорхой болгож, хаанаа яг ямар ямар чиг үүргийг хуваарилах ёстой юм. Энэ зүгээр ингээд иргэдийн төлөөлөгчдөд тайлагнана гээд л хаячихаар чинь энэ процесс дуусахгүй л дээ. Тийм учраас энийгээ бол хэлэлцүүлгийн явцад нэлээн сайн анхаарч тодорхой болгож нэн ялангуяа энэ байгаль орчны үнэлгээний талаар жишээлбэл саяын Баян-Айргийн жишээн дээр ч юм уу, тэгээд тэр Цэнгэл сумынхыг та нар олгосон байна лээ. Тэр чинь ахиад л асуудал болж яригдана шүү дээ. Уул, усанд яаж нөлөөлж байгаа юм гэдэг асуудал чинь. Ингээд Ёндонпэрэнлэйн Баатарбилэг гишүүн.

**Ё.Баатарбилэг:** Хоёр асуулт. Нэгдүгээрт энэ аймгийн төвүүдийн агаарын бохирдлын асуудлууд нэлээн хүндэрч байгаа, хүндэрсэн сүүлийн жилүүдэд. Байгаль орчны сайд бол агаарын бохирдол, хүрээлэн байгаа орчны бохирдлын асуудлыг хариуцаж байгаа тийм ээ. Тэгэхээр энэ аймгийн төвүүдийн энэ агаарын бохирдол ялангуяа энэ утаа тортог их болж байгаа. Хөрсний бохирдол ч бас нэлээн хүндэрч байна. Тэгэхээр энэ асуудлуудыг төр засгийн бодлогынхоо түвшинд, Засгийн газрын үйл ажиллагааны мөрийн хөтөлбөр, Тогтвортой хөгжлийн зорилт, “Алсын хараа-2050”-ын хаа энэ нэгэнт энэ батлагдсан хөтөлбөрүүдийнхээ хүрээнд нэгдсэн нэгдмэл бодлогоор төсөв, хөрөнгө оруулалтыг нь шийдээд ингээд явах боломж байна уу? Одоо аймгийн төвүүдэд ингээд утаа болохоо байлаа. Ингэлээ гээд л энэ ийм асуудал ярьдаг. Энэ бол Их Хурлын гишүүдийн ажил шиг л юм болж байгаа шүү дээ. Энэ гишүүд ажлаа хийгээч ээ, энэ утааг арилгаач ээ, энэ Засгийн газрын ажил шүү дээ. Тэгээд бид нар өөрсдөө хөөцөлдөөд, нэг жишээ хэлэхэд Архангай аймгийн Цэцэрлэг хотод утаагүй түлшний үйлдвэр байгуулах зураг төсвийг нь хөөцөлдөж байна одоогоос. Бид нар өөрсдөө хөөцөлдөж, Их Хурлын гишүүд энэ чинь хуулиа батлаад, хуулийн хэрэгжилтээ хяналт шалгалтаа ингээд үндсэн ажлаа хийгээд явмаар байх юм. Тэгэхээр энэ дээр нэг дорвитой ямар арга хэмжээ авахаар байна? Энэ дээр та бүхэн нэг хариулаач. Ер нь бол энэ нэлээд их олон асуудлууд дээр яг Засгийн газрын үйл ажиллагаатай холбоотой асуудлууд дээр ер нь гишүүд рүү бол лаахайддаг. Тэгээд гишүүнээрээ дамжуулаад ингээд төсөвтөө суулга гээд ингээд хаячихдаг та бүхэн одоо салбар хариуцаж байгаа юм чинь энэ дээр нэг эргэлт гаргахгүй юм уу гэдэг ийм асуулт байна. Яг энэ дээр юу хийх гэж байна вэ гэж.

Хоёрдугаарт энэ тусгай хамгаалалттай нутгийн захиргааны хүмүүс байгаа юм шиг байна. Энэ Тусгай хамгаалалттай газар нутгийнхаа тухай хуульд юм уу, тэр стандартад жижигхэн өөрчлөлт оруулах боломж байна уу? Энийг яагаад асуугаад байгаа юм гэхээр манай Архангай аймгийн төвд байдаг Булган уул байдаг юм. 1956 онд дархан цаазтай болгосон, Ардын Их Хурлын Тэргүүлэгчдийн зарлигаар. 90 хэдэн онд дархан цаазтай зэрэглэлийг нь бууруулаад түүх, соёлын дурсгалд гээд оруулчихсан.

Тэгээд яагаад ийм болгосон юм гээд сургийг нь сонссон. Энэ угаасаа дархан цаазтай газар нутгийн юунд нэг ийм ийм шаардлагууд тавигддаг юм аа. Газар нутгийнхан нь ойр хавьцаа хэдэн километрт ч гэнэ айл амьтан буулгадаггүй, яадаггүй, ийдэггүй гээд ийм юм байгаад байх юм. Үгүй ээ, энэ чинь сав газрууд, сав газар, том газар нутаг дэвсгэрээрээ ингээд дархан цаазтай болгож байгаа газар нэг байж болно.

Тэгж байтал яг тэр уул чинь өөрөө тийм онцлогтой юм. Ерөөсөө л нэг ийм тэр хоёр, гурван зуун жил болчихсон хүрээ хийд одоо тэр хотын хойд талд л заларч байгаа сайхан уул байгаа шүү дээ. Яг тэрэнд нь тохируулсан тийм стандарт гэдэг юм уу, юу гэдэг юм. Тэр дархан цаазат газрын захиргаа л гарч ирэх байлгүй дээ. Тэр уул сүүдээд дууслаа. Ард талынх нь, өвөр талынх нь тэр түүх, соёлын дурсгалууд нь сүйдэж байна. Ар талаараа тэр моднууд нь дуусаж байна. Яагаад гэхээр харуул хамгаалалт байдаггүй. Дархан цаазат бол нэг харуул хамгаалалттай болоод ингээд арай жаахан юу болно шүү дээ.

Энэ чинь шүтээнтэй аялал жуулчлалын маш том брэнд болохоор зулын арга хэмжээ болдог. Жилд хоёр, гурван удаа тийм том арга хэмжээ, хүн амьтан багширдаг ийм уул байгаад байдаг. Тэгэхээр энэ дээр танай яаманд сүүлийн хоёр жил ярьж хүсэлт тавьж, тэгээд Хууль зүйн яамтай ингээд явж байна, барьж байна, тусгай хамгаалалттай ийм шийдвэр гарах гэж байгаа л гэсэн. Тэгээд л одоо болтол яваад байдаг. Энэ дээр сайд, мэдэж байгаа хүмүүс байвал хариулаад, сайд онцгой анхаарал хандуулаад өгөөч. Хэрвээ та нар тийм стандарт юмаа өөрчлөхгүй бол, тэгээд шаардлага гарахаараа хумьчихдаг. Богд уулыг бол өчнөөн хумьсан шүү дээ. Дархан цааз, нутгийн захиргааны хил хязгаар гээд баахан том газар байгаад байсан. Тэгээд л хумиад хумиад л хумьсаар байгаад хормойгоороо болчихсон шүү дээ. Тэрнээс ялгаа юу байгаа юм Булган уул.

**Г.Занданшатар:** 85, Бат-Эрдэнэ сайд асуултад хариулна.

**Б.Бат-Эрдэнэ:** Нэгдүгээр асуултад би хариулъя. Хоёрдугаар асуултад Энхбат дарга харуулъя. Тэгээд Баатарбилэг гишүүний асуултад хариулъя. Байгаль орчин, аялал жуулчлалын сайд бол Орчны бохирдлыг бууруулах үндэсний хорооны даргаар ажилладаг. Тэгээд ажил авсныхаа дараа өнөөдрийг хүртэл Орчны бохирдлыг бууруулах үндэсний хороог нийтдээ гурван удаа хуралдуулаад байгаа. Эрдэмтэн, судлаачдын зөвлөлийг бас дэргэдээ байгуулсан. Ер нь бол зөвхөн Улаанбаатар хотын агаарын орчны бохирдол байдлаар бас өнгөрсөн цаг хугацаанд гол анхаарал тавьж явж байсан юм байна лээ нэг талдаа. Нөгөө талдаа бол стандартыг гаргаагүй зөвхөн одоо юу гэдэг юм сайжруулсан түлш гэдэг нэг зүйл дээр анхаараад явчихсан. Бүх орон нутгийн түвшинд аймгийн төвүүд хүндэрчихсэн байгаа байдалтай. Энэ дээр бол одоо бид нарын хийгдэж байгаа ажлууд бол нэг стандартын түвшин рүү орох ёстой гэж харж байгаа.

Энэ жилийн хувьд бол 56 орчим тэрбум төгрөг тавигдсан байснаас сая цагаан сарын өмнө төсвийн тодотгол хийгдэж 10 орчим тэрбум төгрөг бол бас хасагдсан байдалтай байгаа. Энэ дээр бол тавигддаг гол зүйлүүд нь бол ерөөсөө л нөгөө яндангийн шүүлтүүр гэсэн нэг иймэрхүү зүйлсийг түр аргацаах байдлаар явдаг ийм системтэй байсныг одоо халах ёстой. Ялангуяа 2033 он, 2023 оны хувьд бол бид нар энэ таны яг саяын хэлсэн нэгдсэн бодлогоор Засгийн газрын хуралдаанд бас тодорхой хэмжээний асуудлуудыг оруулж, яг сая аймгуудын төвүүдээр явж байхад, сумуудаар явж байхад бол Улаанбаатар хот бол бас харьцангуй гайгүй байгаа юм байна лээ. Аймгийн төвүүд бол бүр арай хэтэрхий түвшинд оччихсон, амьсгалахад маш хүндрэлтэй, иргэдийн эрүүл мэндэд хор хохирол шууд учруулж байгаа ийм байдалтай байгаа.

Тэгээд энэ дээр бол бид нар нэгдсэн төлөвлөгөөг бас эрдэмтэн, судлаачидтай, эрчим хүчний яамтай, нийслэл, “Тавантолгой түлш”, “Эрдэнэс Тавантолгой” компани гээд ингээд ажлын хэсэг байгуулаад бид нар нэгдсэн байдлаар ийм төлөвлөгөө оруулахаар бас явж байгаа. Яг тэр Орчны бохирдлыг бууруулах үндэсний хороон дээр тавигдаж байгаа төлбөр мөнгөний хүрээнд бол энийг шууд шийдээд явах ямар ч боломж байхгүй. Тэр нь өөрөө тухайн оныхоо төсөв дээр 40 орчим тэрбум төгрөг, саяын миний хэлсэн зориулалтуудаар тавигдаад явчихдаг ийм байдалтай байгаа. Тусгай хамгаалалтай газар нутгийн тухай хуультай холбоотой асуудал дээр Энхбат дарга хариулт өгнө.

**Г.Занданшатар:** 84, Энхбат дарга хариулъя.

**А.Энхбат:** Баатарбилэг гишүүний улсын тусгай хамгаалалттай газар нутагтай холбоотой асуултад хариулт өгье. Тэгэхээр 1994 онд Монгол улсын тусгай хамгаатай газруудын тухай хууль анх удаа гараад энэ одоо мөрдөгдөж байгаа дөрвөн ангиллыг дархан цаазат газар, байгалийн цогцолборт газар, байгалийн нөөц газар, байгалийн дурсгалт газар гэж хуульчилж гарч ирээд энэ хуультай нийцүүлээд өөрчлөлтүүд орсон. Энэнээс өмнө бол Ардын Их Хурлын тэргүүлэгчдийн зарлигаар зөвхөн дархан цаазат газар гээд нэрлээд явдаг байсан юм. Ингээд энэний дагуу Булган уул бол байгалийн дурсгалт газрын ангилалд ороод явсан байна. Энэ дөрвөн ангиллын байгалийн нөөц газар, байгалийн дурсгалт газрууд буюу доод талын хоёр ангиллыг аймаг орон нутаг нь хариуцдаг. Улсын төсөв, таны түрүүн хэлдгээр хамгаалалтын захиргаа гэж байхгүй. Улсын төсвөөс мөнгө гардаггүй учраас хамгаалалтынх нь горим нөхцөл байдал хүнд байна гэдэгтэй санал нэг байгаа юм.

Яг өнөөгийн байдлаар Монгол улсад 110 орчим улсын тусгай хамгаалалттай газар байгаа. Энэний 31 хамгаалалтын захиргаа үйл ажиллагаа явуулж байгаа. Дээд талын дархан цаазат газар буюу байгалийн цогцолборт газар хоёр дээр. Булган уулын хувьд бол яаман дээр энийг ангиллыг нь ахиулах хүсэлт ирүүлсэн байгаа юм байна лээ. Тийм тэгэхээр тэрийг манай хариуцсан газар улсын тусгай хамгаалалтай газар нутгийн газрынх нь судалгааг нь хийж байгаа байх. Та бас өөрөө түрүүн бас дурдлаа. Тэгэхээр нөгөө критери гэж байж байгаа шүү дээ. Улсын тусгай хамгаалалтай газрын энэ дархан цаазат газрууд ямар шаардлага хангасан байж тэгээд дотроо нөгөө дотоод бүсчлэл энэ тэртэй гээд хуульд нь нийцүүлэх ажиллагаа явагдаж байгаа гэдгийг хэлье. Дээр нь Улсын тусгай хамгаалалтай газар нутгийн тухай хуульд бол нэмэлт өөрчлөлт орох гэж байгаа.

Ер нь бол их олон жил судалгаа хийсэн. Одоо Газрын тухай хуулийн нэмэлт өөрчлөлттэй бас уялдуул гэдэг зүйлүүдийг яриад жаахан түдгэлзчихсэн байж байгаа. Ер нь бол Улсын тусгай хамгаалалттай газар нутгийн хууль дээр маш том өөрчлөлт, ер нь нэлээн томоохон зарчмын өөрчлөлт оруулахаар ажлын хэсэг одоо яаман дээр сүүлийн үндсэндээ 5 жил ажиллаж байгаа их томоохон өөрчлөлт орж ирнэ. Амжвал, одоо энэ 21 оны, 22 оны яамны үйл ажиллагааны төлөвлөгөөнд орчихсон явж байгаа. Ганцхан асуудал нь зүгээр Газрын тухай хуулийн нэмэлт, өөрчлөлтэй гэдэг зүйлийг Барилга хот байгуулалтын яамнаас ярьсан ийм түвшинд ажиллаж байгаа.

**Г.Занданшатар:** Ёндонпэрэнлэйн Баатарбилэг гишүүн тодруулж асууна.

**Ё.Баатарбилэг:** Тэгэхээр Бат-Эрдэнэсайд одоо аймгийн төвүүдэд утаагүй түлшний үйлдвэр байгуулах асуудлууд ингээд яригдаад гишүүд нь санаачлаад хөөцөлдөөд ингэж байгаа юмнууд дээр яг Засгийн газраас ойрын хугацаанд та бүхэн нэг юм бодооч. Яг төсвийн юм уу гадаад, дотоодын хөнгөлөлттэй зээл тусламж юм уу ямар дэмжлэг үзүүлж болохоор байгаа юм? Бид нар бол бүгдийг нь төсвөөр бол барахгүй шүү дээ. Тэгэхээр энэ дээр яг ингээд бүр төрөөс бодлогоор энэ аймгийн төвүүдийнхээ утааны асуудлыг нэг цэгцтэй хандахгүй бол гишүүдийн ажил юм шиг ингэж лаахайдаад, гишүүд рүүгээ сонгогчид хандаад байдаг. Энэ асуудлыг нэг тийш нь болгомоор байна.

Энхбат дарга бол тэр тусгай хамгаалалтай нутгийн захиргааны тэр хил хязгаар гээд сая яригдлаа шүү дээ. Хил хязгаарын тэр дэс ярих юм бол манай тэр Булган уул орохгүй. Яагаад гэвэл аймгийн төвийг угаасаа социализмын хот төлөвлөлтөөрөө тулчихсан. Богд уул шиг л байгаа шүү дээ. Тэгээд Богд уулаас юу нь ялгаатай болчхоод хил хязгаарын юм болохгүй байна гэж яриад байгаа юм. Энийгээ та бүхэн нэг сайн судалж үзээд, ойрын үед энэ асуудлыг…/минут дуусав./

**Г.Занданшатар:** Санал байна. Яам анхаарч ажиллаж хариу өгөх ёстой. Сандагийн Бямбацогт гишүүн.

**С.Бямбацогт:** 2019 онд Үндсэн хуульд оруулсан нэг гол өөрчлөлт бол энэ байгалийн баялагтай холбоотой асуудал байгаа. Тэгээд байгалийн баялгийг ашиглах төрийн бодлого нь урт хугацааны хөгжлийн бодлогод тулгуурлана. Одоо ба ирээдүйн иргэн бүрд эрүүл, аюулгүй орчинд амьдрах эрхийг баталгаажуулах, газрын хэвлийн баялгийн үр өгөөжийг үндэсний баялгийн санд төвлөрүүлж тэгш, шударга бүтээхэд чиглэнэ.

Иргэн эрүүл, аюулгүй орчинд амьдрах эрхийнхээ хүрээнд газрын хэвлийн баялгийг ашигласнаар байгаль орчинд үзүүлэх нөлөөллийн үнэлгээ талаар мэдэх эрхтэй. Стратегийн ашиг бүхий салбарт ашигт малтмалын ордыг ашиглахдаа байгалийн баялаг ард түмний мэдэлд байх зарчимд нийцүүлэн түүний үр өгөөжийн дийлэнх нь ард түмэнд ноогдож байх эрх зүйн үндсэн хуулиар тогтооно гэсэн Үндсэн хууль нэмэлт өөрчлөлт оруулсан. Энэ хүрээнд энэ хуулийн төсөл орж ирж байгаа юм байна. Иргэн үндсэндээ байгаль орчинд нөлөөлөх нөлөөллийн талаар мэдэх эрхтэй. Тэгэхээр энэ эрх маань хангагдахгүй бол яах вэ? Мэдэх эрхийг нь хангана аа, хэлэлцүүлэг хийнэ ээ, иргэдийн хуралд танилцуулна гэсэн байна хуулийн төсөл дээр хангагдахгүй бол. Энэ дээр төрийн бодлого хэрэгжихгүй байгаа нэг асуудал байгаад байна л даа. Эрдэнэбүрэнгийн усан цахилгаан станц 1968 оноос яригдсан. 50 гаруй жил яригдаж байгаа. 14 онд Шижигтийн хавцалд Эрдэнэбулганы усан цахилгаас барих Засгийн газар шийдвэр гарсан.

Монгол улсын Ерөнхийлөгч Хүрэлсүх хөрөнгө мөнгийг нь шийдсэн өнгөрсөн жил. Одоо гүйцэтгэх компани тодорсон, иргэд эсэргүүцэж байгаа барихыг нь. Энэ юунаас болсон бэ гэхээр энэ иргэдийн байгаль орчинд нөлөөлөх байдлын үнэлгээг мэдэх эрхийг хангаагүйтэй холбоотой. Энэ эрхийг хангах гэж хоёр компани таван зуун сая төгрөгийн үнэлгээ хийсэн гэдэг нэртэй. Гэтэл яг бодит байдал дээр газар дээр иргэдэд мэдэх эрхийг нь хангасан, уулзалт цуглаан хийгээгүй. Хийсэн тайланд нь үнэлгээг тогтоохдоо Баян-Өлгий аймгийн иргэдийн нөхөн олговрыг өндөр тогтоочихсон, Увс, Ховдынхныг бага тогтоочихсон энэ мэдээллийнхээ үндэслэлийг тайлбарлаагүй. Ийм байдлаас болоод иргэд эсэргүүцэж байгаа.

Хэрвээ иргэд учир шалтгааны нь ойлгоод, мэдээлэл хийгдээд, мэдэх эрх нь хангагдаад тэгш, шударга хандсан бол ийм асуудал үүсэхгүй байсан. Үндсэндээ энэ үнэлгээ хийх, иргэдийн мэдэх эрхийг хангаагүй, хангахдаа учир дутагдлаа хандсан энэ компаниуд даа ямар хариуцлага ярих гэж байна? Үүнийг ямар байдлаар шийдэх юм? Энэ хуульд яаж орж байгаа вэ? Энийг нэгдүгээрт нь хариулж өгөөч.

Хоёрдугаарт нь үнэлгээ хийхгүй бол байгаль орчинд нөлөөлөх байдлын үнэлгээ хийхгүй. Асуудал үүсээд байгаа асуудлыг шийдэхгүй бол ямар хариуцлага ноогдох юм энэ хуулиар? Хар ус нуурын усны түвшин одоо байнга нэмэгдэж байгаа. Энэ үүнээс бол малчдын хадлан тэжээл нөгөө бэлчээр, өвөлжөө, хаваржаа усанд автаж байгаа Хар усан нуур дээр үндсэндээ 60 орчим арал байдаг. Хар ус нуурын шагшуурга зэгстэй арал. Тэр арлууд дээр андаатар гэж амьтан амьдардаг. Тэр андаатар анх бол 1976 онд 50 орчим шилжүүлж байршуулсан. Одоо 100 мянга хүрчихсэн.

Үүнийг одоо устгая, алъя гэхээр байгаль орчны төлбөр төлөө, хураамж төлөө 18 мянга, нэг ширхэгт нь 18 мянган төгрөг төл гэдэг. Гэхдээ 18 мянган төгрөг төлөөд алдаг хүмүүс байхгүй. Одоо 100 мянгад хүрчихсэн, 100 мянган андаатар үндсэндээ арлуудыг идээд устгаад дуусаж байна. 60 арлаас 30 арал одоо үлдэж байна. Бусад нь Хар ус нуур үндсэндээ тийм намагтай, шавартай нуур болж байна. Гэтэл энэ асуудлыг шийдээч ээ гээд Хар ус нуурын хамгаалалтын захиргаа Ховд аймагт Байгаль орчны газар, манай Байгаль орчны яам, Усны хэрэг эрхлэх газар гээд олон газар хандаад байдаг. Асуудлыг шийддэггүй, үнэлгээ хийдэггүй тэр хуульдаа өөрчлөлт оруулдаггүй.

Андаатарыг үнэгүй алдаг болчих юм бол иргэд алж устгах байх. Үүнээс чинь болоод үндсэндээ тэнд амьдарч байгаа ард иргэд өвөлжөө хаваржаагүй болсон. Таван сумын таван зуу орчим айл өрх хаварждаг тэгээд өвөлждөг байсан бол одоо үндсэндээ нутаггүй болж байгаа юм. Тэгээд иймэрхүү асуудлыг үнэлгээ хийдэггүй, иймэрхүү асуудлаар яаралтай шийддэггүй. Энийг одоо энэ хуулиар хэрхэн яаж зохицуулах юм бэ? Ийм хоёр асуултад тодорхой хариулт өгөөч. Нэгдүгээрт нь тэр мэдэх эрхийг нь хангаагүй бол яах юм, ямар хариуцлага ноогдуулах юм? Хоёрдугаарт…/минут дуусав./

**Г.Занданшатар:** Энхбат дарга 84.

**А.Энхбат:** Бямбацогт гишүүний асуултад хариулъя. Шижигтийн хавцлын усан цахилгаан станцын байгаль орчинд нөлөөлөх байдлын үнэлгээний тайлангийн процессыг гишүүн та эхнээс нь нэлээн бас анхаарал тавьж байнгын яамтай холбогдож байсан учраас түрүүн та хэлж байна бүгдийг нь. Мэдэж байгаа, тийм. Тэгэхээр үнэхээр энэ дээр мэргэжлийн хоёр байгууллага ажилласан. Тэгээд тайлангийн процесс нь нэлээн удаан явсан. Нэлээн том ч төсөвтэй ажил байсан. Хэд хэдэн удаа орон нутагт ажилласан гэж байгаа. Тэд манай яам дээр ирээд бас тэд нар нэлээд л зовлон тоочоод л бид нар ингээд үнэлгээний тайланг нь орон нутагт танилцуулаад хүлээж авах, хүлээж авахгүй янз бүрийн л асуудлууд яригдаж байна гэдэг зүйлүүдийг байнга ярьж байсан. Төсөл захиалагч нь Эрчим хүчний яам, тэндээс тодорхой хэмжээний төсөв гараад ингээд үнэлгээ нь хийгдсэн.

Үнэлгээний тайлан дотор бид нарын нэлээн яаман дээр үнэлгээний зөвлөлийн хурал дээр нэлээн ач холбогдол өгч хэлэлцсэн зүйл бол нөхөн төлбөрийн хэмжээтэй холбоотой асуудлуудыг нэлээн анхаарсан. Энэ төсөл бол бас зарим талаасаа орон нутгийн эсэргүүцэлтэй тулгарч байгаа учраас орон нутгийн иргэддээ маш тодорхой тайлбарлах ёстой. Гарах гэж байгаа сөрөг нөлөөлөл, түүнийг бууруулах талаар авч хэрэгжүүлж байгаа арга хэмжээг тэрэнд зарцуулах гэж байгаа хөрөнгө мөнгө тодорхой хугацаатай, төлөвлөгөөтэй нь танилцуул гэдэг зүйлүүдийг шаардсан, энэ дагуу танилцуулсан гэж үзэж байгаа. Одоогийн байдлаар бол бас нэлээн томхон дүнтэй нөхөн төлбөрийн асуудал гарсан байгаа. Сая Эрчим хүчний сайд бас газар дээр нь ажиллаад энийг орон нутгийн иргэдэд танилцуулах чиглэлээр үнэлгээний үнэлгээ хийсэн мэргэжлийн байгууллагын төлөөллүүдтэй яваад ирсэн гэсэн. Иймэрхүү мэдээллүүд байж байгаа.

Таны тэр ер нь орон нутаг руу багийн иргэдийн нийтийн хурлаас санал авдаг шүү дээ. Энэ л ажлуудаа та нар нэлээн анхаарал хандуулж хийгээч ээ гэдэгтэй санал нэг байна. Бид нар ч гэсэн бас мэргэжлийн байгууллагыг байнга л тэгж шахдаг. Ер нь орон нутгийн дэмжлэг аваагүй, төсөл хэрэгжих боломж байхгүй гэдэг зүйлийг мэргэжлийн зөвлөл дээр байнга ярьж явж байгаа. Тэгээд Эрдэнэбүрэнгийн усан цахилгаан станцын төслийн хувьд бол батлагдсан байж байгаа. Одоо тулгамдаад байгаа асуудал нь нүүлгэн шилжүүлэлттэй холбоотой асуудал. Тэгэхээр энэ хөрөнгө мөнгөнийх нь асуудлыг шийдээд яах юм бол тэгээд төслийн үйл ажиллагаа эхлэх шатандаа орно гэсэн иймэрхүү байдалтай ойлгогдож байгаа.

Андаатарын хувьд бол Хар ус нуурын байгалийн цогцолборт газар дээр андаатарын тоо толгой ихээхэн өсөж байна гэдэг зүйлүүдийг бас орон нутгаас манайд ч бас хүсэлт одоо яг ирчихсэн байж байгаа. Зүгээр одоо мөрдөгдөж байгаа Улсын тусгай хамгаалалтай газар нутгийн тухай хуулиараа бол улсын тусгай хамгаалалттай газар дээр бол агнуур хийхийг хориглосон байдаг. Гэхдээ энд нэг зохицуулалт байж байгаа. Энэ нь популяцын зохицуулалт гэж бид нар ярьдаг. Тэгэхээр энэ хүрээнд нь газар дээр нь мэргэжлийн байгууллага буюу шинжлэх ухааны байгууллагын улсууд ажиллаад ямар хэмжээний нүүлгэн шилжүүлэлт байхаар байна уу, эсвэл популяцын зохицуулалтын агнуур байна уу энийг нь тодорхой байдлаар шийдэх боломжтой гэсэн урьдчилсан байдлаар энэ яамны түвшинд яригдаж байж байгаа.

**Г.Занданшатар:** Бямбацогт гишүүн тодруулъя. Сандагийн Бямбацогт гишүүн.

**С.Бямбацогт:** Тэгэхээр ийм ерөнхий хариулт юм уу? Ерөнхийдөө судалж байгаа, хийх гээд оролдож байгаа гэдэг байдлаар асуудалд хандмааргүй байна. Асуудлаа шийдэх ёстой асуудал тулгамдсан бол түүнд гарц шийдэл гаргаад шийдэж байх ёстой. Тэр хоёр компани чинь үнэлгээ хийгдээгүй, ард түмэн эсэргүүцэж байгаа. Ард түмэнд ойлгуулах ажлаа хурдан хийж хэрэгжүүлж, энэ ажлыг ямар нэгэн саадгүй эхлүүлэх ажлыг Байгаль орчны яам хариуцах ёстой шүү. Үнэлгээ, энэ дээр тодорхой үр дүн нэхнэ шүү.

Хоёрдугаарт нь андаатарыг бид нар судалж байна гээд. Хэдэн жил судлах юм тэгээд? Тодорхой л байна шүү дээ наад чинь хэд болчихсон байна. Ямар сөрөг нөлөөтэй байна. Тодорхой шийдэл гарга л даа. Тэгэхгүй тэгээд бид нар судалж байна, одоо ямар ч байсан судална, ямар гарц байна одоо харна гээд л ингээд суугаад байдаг. Байнга л яриад байгаа шүү дээ, яриад байхад л ингээд ийм байдалтай байгаад баймааргүй байна, тийм. Тийм болохоор яг тодорхой яг ийм байдлаар шийднэ гэдэг асуудлыг яах вэ өнөөдөр хариулж чадахгүй байж болно. Тодорхой дараа нь бас албан ёс, албан бичгээр бас нэг танилцуулчхаарай. Яг ийм байдлаар гарц, шийдэл гаргаад ингэж шийдэхээр боллоо шүү гэдэг асуудлаар саяын тэр хариуцлагын асуудал мэдэх…/минут дуусав./

**Г.Занданшатар:** Санал байна. Сайд бол энэ хуулиас, дараа томилогдсон. Тэгээд энэ яамны хамт олон нь, Алтангэрэл дарга энэ тэр ер нь, манай байгаль орчны нөхцөл байдал дээр хандаж байгаа хандлага бол бас их энэ процесс энэ тэр бол бас их анхаарах юмнуудыг гишүүд шүүмжлээд байна шүү дээ. Эрхэм гишүүн Бадмаанямбуугийн Бат-Эрдэнэ.

**Б.Бат-Эрдэнэ:** Баярлалаа. Би гурван тодорхой зүйл асууя. Эхлээд бол энэ Монгол улсын Үндсэн хуульд нэмэлт өөрчлөлт оруулсан. Үүнтэй нийцүүлээд энэ хуульд өөрчлөлт оруулж байна. Энийг бол дэмжиж байгаа. Энэ Байгаль орчныг хамгаалах тухай хуулийн дөрөвдүгээр зүйл түүнчлэн арван зургаа, арван долоодугаар зүйлүүдэд бол энэ газрын хэвлийн баялгийн ашиглалтын нөхцөл байдал, байгаль орчинд үзүүлж байгаа нөлөөлөл, нөхөн сэргээлт болон эрх бүхий байгууллагаас хяналтын чиглэлээр хэрэгжүүлж байгаа арга хэмжээний талаар иргэд мэдэх эрхийг нь хангах ийм хуулийн зохицуулалтыг оруулж байна. Энэ бол чухал юм, зөв юм.

Тэгэхээр энэ хүрээнд би тодорхой гурван зүйл бол нэгдүгээрт Энхбат дарга бол сайн мэдэж байгаа. Газрын дарга байхаас эхлээд хоёулаа хөтлөлцөөд, энэ Монгол орны байгаль орчны чиглэлээр бол энэ уул уурхайн хариуцлагагүй үйл ажиллагаатай холбоотой олон асуудлаар явж байсан Хэнтий аймагт гээд Гутайн даваа, Хэрлэнгийн хөдөө арал олон газруудаар явж байсан. Бид урт нэртэй хуулиас өгсүүлээд цаашлах юм бол байгаль орчны багц хуулиудад өөрчлөлт оруулж, энэ Монгол орныхоо хорин гурван томоохон гол мөрний сав газрын захиргаадыг байгуулсан гэх мэтчилэнгээр ингээд олон ажлуудыг хийсэн. Тэгэхээр энэ дээр энэ урт нэртэй хуулийн хэрэгжилт одоо ямар хэмжээнд байна? 12-16 онд хүчээр энэ Улсын Их Хурал дээр эрх барьж байсан нөхдүүд энэ урт нэртэй хуулийн агуулга, ач холбогдлыг нь бууруулсан хүчээр. Ингээд тэнд үйл ажиллагаа явуулж байгаа компаниуд хурдан олборлолтынхоо ажлыг хийгээд гарах ийм зохицуулалтыг хийсэн.

Түүнээс хойш чинь бараг арваад жил боллоо шүү дээ. Энэ хуулийн хэрэгжилт ямар байна? Энэ дээр нэг тодорхой зүйл хэлж өгөөч. Нөгөө талд нь энэ байгалийн баялгийн ашиглалтын нөхцөл байдал, байгаль орчинд үзүүлж байгаа нөлөөллийн талаар мэдэх эрхийн хүрээндээ. Тухайлах юм бол манай Хэнтий аймагт мэдэж чадахгүй байгаа юм. Хэнтий аймгийн би зүгээр зөвхөн нэг сумын жишээ хэлье л дээ. Цэнхэрмандал, Жаргалтхаан сумын нутаг дэвсгэрт лам ба “Лам бээр” хязгаарлагдмал хариуцлагатай компани “Шандын нуруу” ингээд хоёр, гурван компаниудын үйл ажиллагаа байгаа. Нэг компани бол одоо бүр та бүхэн зүүн аймгууд руу явдаг бол Цэнхэрийн гүүр гараад л Цэнхэрийн голын хөвөөн дээр, тэгээд нөгөө мянганы замын засмал замыг дээгүүр нь экскаватораар хүнд howo даацын машинаар шороо зөөгөөд л. Ингээд л алт ухаад өчнөөн жил боллоо. Энэ талаар одоо ямар ч мэдэх эрх нь хангагдахгүй, иргэд олон түмний зүгээс байнгын шүүмжлэлтэй байгаа.

Дараагийн нэг юм бол олон мэргэжлийн хүмүүсээс бидэнд хүсэл санал ирдэг. Би өнөөдөр зөвхөн нэг ирсэн бичиг та бүхэнд л харуулах гээд байна. Энэ хүн бол уул уурхайн чиглэлийн мэргэшсэн ийм зөвлөх инженер, геологич, доктор хүн надад хандаж ирсэн. Бид нарын олон жил ярьсан Оюу Толгойн ордын нөөцтэй холбоотой нөөцийн жишээлэх юм бол тавин хувийг нь тэр газрын хэвлийд нь хаяж үлдээхээр ийм байдалтай байна шүү дээ. Энэний хэмжээнд жишээлэх юм бол хаягдаж байгаа нөөцийн хэмжээ гэхэд 248 тэрбум доллартой тэнцэх хэмжээний зэс, алт нөөц. Энийг ингээд сул ашиглахгүй үлдээхээр төсөвлөсөн. Энийг бид нар маш олон жил ярьж байгаа.

Энэ Байгаль орчны яам энэ дээр та нар ямар үнэлэлт дүгнэлт өгдөг юм? Энэ докторын ирүүлсэн бичиг тоотыг та бүхэн рүү хүргүүлнэ. Уул уурхайн яам руу хүргүүлнэ. Түүнчлэн Хил хязгааргүй алхам төрийн бус байгууллагаас бичиг тоот ирсэн. Миний түрүүний хэлдэг усны сав газрын захиргаадыг байгуулахаас өгсүүлээд. Энэ хуулийн зохицуулалтаар тухайлах юм бол Усны тухай хуулийн арван долоодугаар зүйлийн 17.2 дахь заалтыг баримтлаад усны сав газрын захиргаанаас зөвшөөрөл авч байж энэ хайгуул, ашиглалтын тусгай зөвшөөрлийг олгох ёстой. Гэтэл бол энийг ерөөсөө хэрэгжүүлэхгүйгээр Ашигт малтмалын газар тусгай зөвшөөрөл олгох сонгон шалгаруулалт журмаараа энийг явуулаад байгаа байхгүй юу. Энийг та нар…/минут дуусав./

**Г.Занданшатар:** 84.

**А.Энхбат:** Бат-Эрдэнэ гишүүний асуултад хариулъя. Ер нь уул уурхайн үйл ажиллагааг илүү хариуцлагатай явуулах, байгаль орчинд үзүүлж байгаа нөлөөллийг бууруулах чиглэлээр гишүүнтэй манай яам олон жил бас нэлээн хамтарч ажиллаж байгаа. Сүүлийн 19, 20, 21 онуудад бид нар энэ хариуцлагатай уул уурхайг хөгжүүлэх чиглэлээр, ялангуяа Ашигт малтмалын тухай хуулийн 56.1.5 энэ тусгай зөвшөөрлийг цуцлуулах чиглэлээр бас нэлээн ажил хийсэн. Ашигт малтмалын тухай хуулийн 56.1 бол энэ тусгай зөвшөөрлийг цуцлах арван нэгэн үндэслэл байгаа. Энэний нэг нь 56.1.5 дээр нь байгаль орчны чиглэлээр дүгнэлт гаргах ганцхан заалт байдаг юм. Арван нэгэн үндэслэлийн нэг нь л байгаль орчинтой холбоотой гээд. Үүний дагуу бид нар 19 он, 20 онуудад улсын хэмжээнд бас шалгалт нэлээн явагдаад. 32 аж ахуйн нэгжийн 43 тусгай зөвшөөрлийг бид нар цуцлуулсан байдаг юм.

Үүний дотор Архангай аймгийн Орхон бид нарын яриад байдаг. Одоо Цэнхэрт 8 аж ахуйн нэгжийн 11 тусгай зөвшөөрөл цуцлуулаад. Ингээд өнөөдөр энэ 8 тусгай зөвшөөрлийн 6 нь одоо шүүхээр сэргэчхээд байна. Тэгэхээр энийг бид нар сайдын тушаалаар ажлын хэсэг бас ойрын үед байгуулагдаж газар дээр нь очиж үзэх, энэ сэргэсэн аж ахуйн нэгжүүд түрүүчээс эргээд үйл ажиллагаа эхлүүлэх ийм хүндрэл учраад байгаа. Энийг бид нар бас нэлээн анхаарч ажиллах шаардлагатай байгаа гэдэг зүйлүүдийг хэлмээр байна.

Нөгөө талд нь бичил уурхайтай холбоотой асуудал бас гишүүн маш сайн мэдэж байгаа. Түрүүн сайдын хэлдэг улсын хэмжээнд хийсэн тооллогын дүнгээр 30 орчим мянган га талбай уул уурхайн үйл ажиллагааны улмаас эвдэрчихсэн байгаа. Үүний нэг 30 орчим хувь нь бичил уурхайн нинжагаас үүдэлтэй гэсэн ийм тооллогын дүн бас гарчихсан байдаг юм. Энэнтэй холбогдуулаад 2019 онд Засгийн газрын тогтоол гараад энэ бичил уурхайн дүгнэлтүүдийг түр хугацаагаар хориглоод энэ тогтоол шийдвэрийг нь цэгцэлж гарга гэдэг чиглэл өгчихсөн. Ашигт малтмалын тухай хууль дээр өөрчлөлт ороод энэ бичил уурхайн зохицуулалтыг бас хийх гээд ингээд ажиллаад явж байгаа. Иймэрхүү зүйлүүд л өнөөдөр яг бодит амьдрал дээр байгаад байгаа.

Энэ цуцалсан зөвшөөрлүүд сэргэж байгаа нь бас эргээд бид нарын яриад байгаа энэ нөгөө хариуцлагагүй уул уурхай, байгаль орчинд үзүүлэх сөрөг нөлөөллийн эрсдэл нэмэгдэх ийм нөхцөл байдал бас яг бодитоор бий болоод байгаа. Энэ чиглэл дээр одоо Байгаль орчин, аялал жуулчлалын яам экологийн цагдаа байгуулагдаад хоёр жил болж байна. Бид нар маш, нэлээн хамтарч ажиллаад байгаа. Мэргэжлийн хяналт, экологийн цагдаа, уул уурхайн яамтай энэ чиглэлээр бас үйл ажиллагаагаа эрчимжүүлэх, сайжруулах шаардлага бол байгаа.

**Г.Занданшатар:** Бат-Эрдэнэ гишүүн тодруулж асуу.

**Б.Бат-Эрдэнэ:** Үндсэн хуулийн нэмэлт өөрчлөлтөөр энэ стратегийн орд газруудын дийлэнх хувь нь Монголын ард түмэнд оногдож байх ийм зарчмын үндсэн өөрчлөлтийг оруулсан шүү дээ. Тэгээд би энд чинь жишээлбэл зөвхөн Оюу Толгойтой холбоотой асуудлыг л хэлж байна шүү дээ. Энэ нөөцийнхөө 50 хувийг нь газраа хэвлийд нь хаяад үлдээхээр ийм ашиглалтын нөхцөл байдал явж байна шүү дээ. Энэ чинь хуулийн өөрчлөлтөөр байгалийн баялгийн ашиглалтын нөхцөл байдалтай холбоотой та нар заалт оруулаад байдаг. Энэ дээр та нар ямар үнэлэлт өгч байгаа юм? Урт нэртэй хуулийн хэрэгжилт ямар байгаа юм?

Цаашлах юм бол энэ урт нэртэй хуулийг өөрчилсөнтэй холбоотойгоор энэ “Алт” хөтөлбөр хэрэгжүүлээд одоо энэ алтны компаниуд, тэр алтны компаниуд чинь энэ Хөгжлийн банкнаас хэчнээн зуун тэрбум авчихсан байна шүү дээ. Тэгээд одоо юу харуулж байгаа вэ гэхээр зэрэг явахаа байчихсан тоног төхөөрөмж, howo машины кабин, рам барьцаанд нь үзүүлээд ингээд сууж байна шүү дээ.

**Г.Занданшатар:** 84.

**А.Энхбат:** Тийм. Урт нэртэй хуулийн хэрэгжилтийг бол хангуулж ажиллаж байгаа гэдэг зүйлийг би хэлэхээр байна. Манайх Байгаль орчин, аялал жуулчлалын яам дээр кадастрын хэлтэстэй нэг давхцал гаргадаг шүү дээ. Тийм учраас давхцалтай газар дээр үйл ажиллагаа явуулж байгаа аж ахуйн нэгжүүд байхгүй. Оюу Толгойн хувьд бол ер нь аливаа төсөл, газрын хэвлийн баялгийг ашиглаж байгаа төслүүдийг нөөцөө бүрэн ашиглах ёстой гэдгийг л Ашигт малтмалын газар дээр нөгөө уулын ажлын төлөвлөгөөгөөр л шахаад явдаг л даа. Бид нар мөн байгаль орчны нөлөөлөх байдлын үнэлгээ дотор нөөцийг бүрэн ашиглах, нөхөн сэргээх, эргэж эвдэхгүй байх гэдэг зүйлүүдийг нь л байгаль орчинд нөлөөлөх байдлын үнэлгээний тайлан дотор оруулдаг.

Дээр нь бас бид нарын тайлангаар бас нэг шахдаг зүйл бол уул уурхайн хаалтын нөхөн сэргээлт гэдэг зүйлүүдийг ярьдаг. Үнэлгээний тайлан дотроо хаалтын нөхөн сэргээлтийн зардлыг бид нар жил жилээр нь тусгуулаад батлуулаад өгдөг. Энэ төсөл 7 жилийн хугацаатай хэрэгжинэ гэх юм бол дуусахаас 5 жилийн өмнөөс эхлээд…/минут дуусав./

**Г.Занданшатар:** Лхагвын Мөнхбаатар гишүүн.

**Л.Мөнхбаатар:** Байгаль орчныг хамгаалах тухай хуульд нэмэлт өөрчлөлт оруулах тухай хуулийн төсөлтэй бол танилцлаа. Гурван заалттай хууль байна. Иргэдийн мэдэх эрхийг баталгаажуулах зорилгоор хийгдсэн гэж ойлгож байна. 2019 онд Үндсэн хуульд оруулсан нэмэлт, өөрчлөлтийн хүрээнд бас чухал заалт суусан нь бол энэ иргэн эрүүл, аюулгүй амьдрах эрхийнхээ хүрээнд газрын хэвлийн баялгийг ашигласнаар байгаль орчинд үзүүлэх нөлөөллийн талаар мэдэх хэрэгтэй гэж заасан байгаа. Энэ заалтыг яах вэ тодруулж бусад холбогдох хуульдаа тодруулж зааж байгаа гэж ойлгож байна. Гэхдээ энэ хүрээнд бол нь энэ мэдэх эрхээ хэрэгжүүлэхдээ мэдэх эрхийг нь хангахад аймаг, сум дүүргийн Засаг дарга нарын энэ мэдэх эрхийг нь хангахад үүрэг оролцоог нь үүрэгжүүлсэн ийм л заалт байна. Мөн иргэн хүн өөрөө хүсэлт гаргаад бас энэ талаар мэдээлэл авах боломжийн талаар заасан. Ийм товчхон энэ заалт байгаа юм.

Энэ хүрээнд бас энэ иргэн хүн мэдэх эрхээр хангагдах энэ процесс чинь бүрэн хангагдахгүй байх гэж би хараад байгаа юм. Ер нь үзэл баримтлалын хүрээнд бол дэмжиж байна. Гэхдээ хэлэлцүүлгийн явцад бол та бүхэн энэ дээр зөвхөн аймаг, нийслэл, сум дүүргийн Засаг дарга нарын үүргээс гадна төрийн захиргааны төв байгууллагууд энд оролцдог. Үүнтэй холбоотой олон байгууллагууд байгаа шүү дээ. Эрүүл мэндийн, Мэргэжлийн хяналт байдаг юм уу, аль эсвэл Байгаль орчин мөн одоо Ашигт малтмал гэдэг юм уу бусад байгууллагуудын чиглэлээрээ ч гэсэн үүрэг оролцоотой байж энэ мэдэх эрх нь бүрэн хангагдах байх.

Нөгөөтээгүүр зөвхөн ингээд тунхаглалын чанартай ингээд заагаад өгснөөс гадна процесс нь яаж явах юм бэ гэдэг асуудлыг ярьж байгаа юм. Сая гишүүд ч бас хөндөж яриад байна л даа. Тэгэхээр энэ ямархуу цаг хугацаатай байх юм? Тэр мэдээллийн агуулга нь ямар байх юм? мөн үүнийг мэдэх эрхийг хэрэгжүүлэхгүй байх юм, бол нь ямар хариуцлага хүлээх юм гэх мэтчилэн энэ зүйлүүдээ Нийтийн мэдээллийн тухай хуультайгаа уялдуулах хэрэгтэй. Одоогийн энэ хуульд заасан энэ заалтаас үзэх юм бол одоо хуучин хүчингүй болсон Мэдээллийн ил тод байдлын тухай хуульд шилжсэн байх шиг байна. Одоо Нийтийн мэдээллийн тухай хуультайгаа нийцүүлээд энэ процессыг нь аль нэгд нь зааж хооронд нь уялдуулах шаардлага байгаа юм. Энэ хуулийн төслийг хэлэлцүүлэх явцдаа, тэгж байж энэ иргэн хүний мэдэх эрх гэдэг нь өөрөө баталгаажиж хангагдана. Энэ учраас энэ зүйлүүдийг хийх ёстой шүү гэдгийг хэлье гэж бодож байна.

Хоёрдугаарт нь би энэ Байгаль орчин, аялал жуулчлалын яам бас энэ Улсын Их Хурлын шийдвэр, холбогдох хууль тогтоомжийг хэрэгжүүлэхгүй байгаад байгаа асуудлаар ярья гэж бодож байна. Улсын Их Хурал 2019 оны дөчин нэгдүгээр тогтоолоор Хөвсгөл аймгийн Цагаан-Уул, Цэцэрлэг, Шинэ-Идэр, Бүрэнтогтох, Завхан аймгийн Их-Уул, Тэлмэн сумдын нутаг дэвсгэрийг хамарсан Булнай нуруу, Тэсийн голын ай савыг байгалийн цогцолборт газрын ангиллаар улсын тусгай хамгаалалтад авах шийдвэрийг гаргасан.

Энэ шийдвэр гараад одоо гурван жил болж байна. Энэ гурван жилийн хугацаанд энэ тусгай хамгаалалтын газрын захиргааг байгуулах, энэ хүн хүчийг нь томилох түүнээс гадна үүнтэй холбоотой төсөв, орон тоог нь шийдэх энэ асуудлууд бол орхигдож өнөөдрийг хүртэл шийдэгдээгүй ирсэн. Ингээд энэ Улсын Их Хурлын шийдвэр хэрэгжихгүй байгаад бол нутгийн ард иргэд бол ихээхэн бухимдалтай байгаа юм. Одоо гурван жил болоод байдаг, гэтэл энэ барилга, байшинг нь шийдээгүй. Энэ тусгай хамгаалалтын үйл ажиллагаа хэрэгжихгүй байгаад бол нутгийн иргэд ихээхэн дургүйцэлтэй байгаа. Энэ ч үүднээс нь би өнгөрсөн жил танай яаманд бол албан бичиг өгсөн танайхаас ирсэн хариу нь 2020 оны төсөвт багтааж энэ асуудлыг шийднэ, бүрэн шийднэ гэсэн ийм хариу ирүүлсэн юм байгаа юм.

Тийм учраас би энэ онд шийдэж байгаа болов уу гэж би бодож байна. Тийм учраас Байгаль орчны яамныхан энэ онд энэ байгалийн цогцолборт газрыг Тэсийн голын ай савыг хамгаалах энэ тусгай хамгаалалтын газрыг байгуулж байгаа байх гэж би бодож байна. Тэгэхээр ямархуу орон тоотойгоор, ямархуу хөрөнгө санхүүтэйгээр барилга байшинг нь хэрхэн яаж шийдэж байгаа вэ гэдэг талаараа бас…/минут дуусав./

**Г.Занданшатар:** Хэн хариулах уу? 85 сайд, Бат-Эрдэнэ сайд хариулна.

**Б.Бат-Эрдэнэ:** Мөнхбаатар гишүүний асуултад, эхний асуултад би хариулъя. Хоёр дахь асуултад манай Энхмөнх дарга хариулна.

Мэдээллийн ил тод байдал, мэдээлэл авах эрхийн тухай хуультай, Байгаль орчинд нөлөөлөх байдлын үнэлгээний тухай хуульд нэмэлт, өөрчлөлт оруулахтай холбогдуулаад арван наймдугаар зүйл дээр бол 18.6 дээр Засаг дарга иргэний энэ хуулийн 18.5-д заасан мэдээллийн хүсэлтийн дагуу холбогдох мэдээллийг мэдээллийн ил тод байдал, мэдээлэл авах эрхийн тухай хуулийн 14.8-д заасан хугацаанд гаргаж өгөх үүрэгтэй гэж ингэж бас хугацааг бол тодорхойлж өгсөн байгаа.

Мэдээллийн ил тод байдал, мэдээлэл авах эрхийн тухай хуулийн 14.8 бол хуульд өөрөөр заагаагүй бол мэдээллийг хүсэлт гаргасан иргэн, хуулийн этгээдэд ажлын 7 өдрийн дотор гаргаж өгөх бөгөөд хүсэлтийг иргэд хамтран гаргасан бол тэдгээрийн төлөөлөл болох нэг иргэнд мэдээллийг өгнө гээд. Ингээд тодорхой хэмжээнд энэ Байгаль орчныг хамгаалах тухай хууль болон Байгаль орчинд нөлөөлөх байдлын үнэлгээний тухай хуулийг бол бид нар мэдээллийн ил тод байдал, мэдээлэл авах эрхийн тухай хуулийн тодорхой заалтуудыг бол бас энд оруулж өгсөн байгаа хугацааны хувьд. Хоёрдугаар асуултад манай Энхмөнх дарга хариулна. 89 дүгээр микрофон.

**Г.Занданшатар:** 89.

**Г.Энхмөнх:** Мөнхбаатар гишүүний асуултад хариулъя. 2019 оны 41 дүгээр тогтоолоор Тэсийн гол, Булнайн нурууг байгалийн цогцолборт газрын ангиллаар улсын тусгай хамгаалалтад авсан байгаа. Тухайн яг хариуцан хамгаалах талбайн хувьд бол тухайн цогцолборт газар дээр дөрвөн байгууллага, хамгаалагч ажиллах ийм нормативтай байж байгаа. Тухайн 2020 онд бол орон тоо бас нэмэх асуудал дээр бол Засгийн газрын тогтоолын хүрээнд нэмэх ийм боломжгүй байсан учраас бид тухайн үед тодорхой зохицуулалтыг хийж, Хөвсгөл нуурын байгалийн цогцолборт газрын хамгаалалтын захиргаанд ингээд хариуцуулаад явж байсан ийм зүйлүүд байгаа. Энэ дээр бид одоо ямар төлөвлөлтөд зохицуулалтыг хийсэн гэхлээр ер нь бол яг ойролцоох сумууд нь хамгаалалтын захиргаа байгуулах урьдчилсан тооцоо судалгааг хийчихсэн байж байгаа.

Энэ дээр хамгаалалтын захиргаа байгуулах, цаашлаад тоног төхөөрөмжийн асуудал, байгаль хамгаалагчийн зардлын асуудал гэдэг зүйлийг бол урьдчилсан байдлаар төлөвлөсөн. Гэхдээ энэ бол яг 22 оны төлөвлөгөөнд бол хараахан тусаагүй байгаа. Энэ асуудал дээр бид холбогдох төсөл хөтөлбөрийн хүрээнд хамруулах ийм боломжийг судалж байгаа. Яг өнөөдрийн байдлаар бол тухайн байгалийн цогцолборт газрыг хариуцан хамгаалах байгаль хамгаалагчийн асуудлыг бол шийдвэрлээд, ингээд удирдлагыг нь Хөвсгөл нуурын байгалийн цогцолборт газраас хариуцаад явж байгаа.

**Г.Занданшатар:** Мөнхбаатар гишүүн тодруулж асууя.

**Л.Мөнхбаатар:** Ингээд Улсын Их Хурлын шийдвэр гараад гурван жил ингээд бүрэн хэрэгжихгүй байгаад байгаа юм. Ийм учраас ингээд жил болгон ингээд ирэх оны төсөвт суулгах гэж байгаа, өнөө маргаашгүй шийдэх гэж байгаа гэсэн энэ бичгийн хариуг бол би гурван жил авчхаад байгаа юм л даа. Тийм учраас өнөөдөр та бүгдэд хандаж байгаа нь Их Хурлын индэр дээрээс хандаж байгаа нь энэ асуудлаа та бүхэн маань шийд ээ. Энийг шийдэхгүй байгаа асуудлыг манай ард иргэд, Хөвсгөлийн ард иргэд, Завханы ард иргэд юу гэж үзэж байна вэ гэхээр Байгаль орчны яамны холбогдох албан тушаалтнууд ашиг сонирхлын зөрчлийн улмаас энийг шийдэхгүй байна гэж үзэж байгаа.

Яагаад тэгж үзэж байна вэ гэхээр Тэсийн голын энэ ай сав болон Булнайн нуруутай ойролцоо “Аспайр майнинг” хэмээх орд газрыг ашиглах ийм оролдлогууд хийж байгаа. Энэнтэй холбоотойгоор Байгаль орчны яам нь гурван жил энэ тусгай хамгаалалттай газар байгуулж өгөхгүй байна, тоног төхөөрөмжөөр хангахгүй байна. Байр байшин, орон тоог нь хангаж өгөхгүй ингээд ажиллуулахгүй байгаад байгаа явдал бол үүнтэй холбоотой байна гэж үзээд байгаа юм. Ийм учраас Байгаль орчны яам сая…/минут дуусав./

**Г.Занданшатар:** Санал юм даа тээ, хариулах уу? 84, тодруулаад хариулчих саяын асуудлыг ер нь. 85 сайд хариулъя.

**Б.Бат-Эрдэнэ:** Ойлголоо. Уул нь бол тусгай хамгаалалттай газар нутагт уул уурхайн чиглэлийн үйл ажиллагаа явах боломжгүй хуулиараа. Таны хэлсэн саналыг ойлголоо. Тэгээд яаралтай энэ дээр бид нар бас арга хэмжээ авч танд эргэж мэдээлье. Баярлалаа.

**Г.Занданшатар:** Ер нь энэ Энхбат дарга аа, та нарын энэ ажлын хариугаар л туслахгүй байгаа шүү. Одоо бас шинэ сайд бол шинэ уур амьсгалаар хандаж нэлээн өөрчлөлт хийж байгаа. Та нар ингээд дасан зохицож ажиллахгүй бол байгаль орчинд дасан зохицоход шилжиж байхад энэ оруулж ирж байгаа хууль чинь процессын хууль гээд байна шүү дээ. Хамгаалах процессын тухай, нийтийн мэдээллийн тухай хууль бол ерөнхий органик хууль, процессын хууль дээр иргэний эрх, үүрэг гэж юу байх юм, орон нутгийн эрх үүрэг гэж юу байх юм, яамны эрх үүрэг гэж юу байх юм? Тэр мэдээллийг ил тод нээлттэй болгоход, ингэж байж процесс чинь тодорхой болно шүү дээ. Тэгэхгүй бол зүгээр ингээд нэг орон нутаг руу хаячхаад иргэдийн төлөөлөгчдийн урд тайлагнах хэрэгтэй гэж. Тэгээд наад одоо ингээд асуугдаад байгаа тэр уул уурхайн байгаль орчны нөлөөлөл, үнэлгээ гээд бүх гишүүд асуугаад байна шүү дээ. Энэ чинь ингээд ахиад л ингээд хаягдаад үлдэх байхгүй юу. Жигжидийн Батжаргал гишүүн.

**Ж.Батжаргал:** Баярлалаа. Байгаль орчныг хамгаалах тухай хуульд нэмэлт, өөрчлөлт оруулах тухай хуулийн үзэл баримтлал, төсөл нь орж ирж байна. Үүнийгээ дагуулаад нөлөөлөх байдлын үнэлгээний хуульдаа нэмэлт, өөрчлөлт оруулж байгаа юм байна. Иргэдийг эрүүл, аюулгүй орчинд амьдрах тэр эрхээ баттай хангуулах үүднээс тэр мэдэх эрхийг нь бататгаж өгөөд нутгийн удирдлагын байгууллагуудын бүрэн эрхийг хангуулахтай холбоотой зохицуулалтууд нэмж орсон байна. Зүгээр үзэл баримтлалынх нь хувьд бол дэмжиж байна. Хэд хэдэн зүйл байна. Давхцуулахгүйгээр асуухаар. Үгүй ээ, ер нь яагаад бид нар энэ төрийн захиргааныхаа төв байгууллагуудын бүрэн эрх хангалтынхаа асуудлаар энэ нэмэлт дээр юм орж ирсэнгүй гээд үүнийг нэг тодруулмаар байна гэж.

Хоёр дахь зүйл. Газрын хэвлийн баялгийн ашиглалт түүнээс хамааралтай байгаль орчинд үзүүлж буй нөлөөллийн асуудал, нөхөн сэргээлт, эрх бүхий байгууллагуудыг хууль хэрэгжүүлэлтийн чиглэлээр авч хэрэгжүүлж байгаа арга хэмжээний талаарх л мэдээллийг л авах гээд байна л даа. Гэтэл яг нарийндаа ерөөсөө энэ байгаль орчны чинь төлөв байдал, эко системийн чинь тэнцвэртэй байдлын талаарх цогц мэдээлэл чинь байж болохгүй юм уу? Бид зөвхөн иргэдийн анхаарал татагдаж байгаа байгалийн баялаг ашиглалттай холбоотой байгалийн доройтол элдэв бусын юмнаас хамгаалах чиглэлээр ийм асуудал зохицуулж оруулж ирчхээд байна л даа. Гэтэл газрын дээрх нөгөө бэлчээр, цөлжилт, зам харгуй өнөө тодорхой зориулалтаар ашигладаг газруудын чинь ашиглалтын зориулалт зөрчигдөж байгаа. Энэ бүх талынхаа төлөв, мэдээллийг иргэд маань мэдэж авч түүнийгээ зохицуулах талаар зөв бодлого чиглэл байж болохгүй юу? Үүнийг, яагаад зөвхөн нэг хэсэг дээр нь тогтоогоод оруулаад ирэв ээ гэдэг зүйл асууж тодруулмаар байна гэж.

Хоёр дахь зүйл. Байгалийн баялаг ашиглаж байгаа хуулийн этгээд гэдэг юм уу, энэ нутгийн захиргааны байгууллагууд энэ ашиглалтынх нь байдал, үзүүлж байгаа нөлөөлөл, нөхөн сэргээлтийнхээ талаарх энэ нэг мэдээллээ энэ цахим хуудсаараа дамжуулж, ямар хугацаанд нийтэд ил болгох ёстой юм бэ? Тэр нь ямар хэлбэртэй, ямар агуулгатай мэдээлэл байх юм бэ гэдэг асуудлаа тусгай журмаар зохицуулаад ил болгож болохгүй юм уу? Заавал иргэд хүсэлт тавих гэдэг юм уу, нутгийн удирдлагын байгууллагууд бүрэн эрхээ хэрэгжүүлэх хүрээндээ энэ асуудлыг хөндөх гээд байна уу гэдэг зүйл байна л даа. Үүнийг нэг тодруулж хангамаар байна.

Үүргээ хангаагүй хуулийн этгээд иргэд, бүрэн эрхээ хэрэгжүүлээгүй нөхдүүдэд ямар хариуцлагын санкц юмнууд байх юм бэ? Энэ орж байгаа зохицуулалтын чинь гол амин сүнс нь би түүндээ л байх юм л гэж хараад байна шүү дээ. Тэгэхээр энэ талаар ер нь ямар ойлголт юу байгаад байна вэ гэдэг асуудал байна.

Тусгай хамгаалалттай газар нутгийн тухай хуулийн хэрэгжилтэд ажлын хэсэг гараад хяналт шалгалт хийж байна. Энд олон зүйлүүд гарч ирж байна. Үүнийг мэдээж ажлын хэсгийн дүгнэлтээр, Байнгын хорооны санал, дүгнэлт боловсрогдоод тодорхой байгууллагууддаа чиглэл юмнууд өгөгдөх байх, би тэгж ойлгож байна. Энэ явцад нэг анхаарал татагдаж байгаа зүйл байгаль хамгаалагчдын чинь орон тоо, хангамжийн асуудал. Түүнд төрийн албаны үйл ажиллагааны чиглэлээр тавьж байгаа шалгууртайгаа холбогдоод нөхөн хангалт чинь хийгдэж чадахаа байчихжээ. Энэ байгаль орчныг хамгаалах үйл ажиллагаанд чинь орчны бүсийн иргэдээ татан оролцуулах чиглэлээр ер нь ямар бодлого чиглэл байх юм бэ? Үүнийгээ ер нь юу гэж тооцож үзээд байна вэ? Тавьж байгаа шалгуураа давж шалгалтаа өгч байгаль хамгаалагчаар ордог хүн чинь ер нь тун багасчихсан байна шүү. Үүнийг яаж хэдүүлээ нөхөн хангана гэсэн тооцоо…/минут дуусав./

**Г.Занданшатар:** Эхлээд зочид танилцуулаадахъя, дараа нь хариултаа бэлдэж байгаарай. Дараа нь 85.

Улсын Их Хурлын гишүүн Жигжидийн Батжаргалын урилгаар Төв аймгийн Аргалант сумын Засаг даргын тамгын газрын албан хаагчид Улсын Их Хурлын үйл ажиллагаа, төрийн ордонтой танилцаж байна. Та бүхэнд Улсын Их Хурлын гишүүдийн нэрийн өмнөөс ажлын амжилт, эрүүл энх, аз жаргал, сайн сайхныг хүсэн ерөөе. Засаг тэр орон нутагтаа сайн ажиллаарай. 85, Байгаль орчин, аялал жуулчлалын сайд Бат-Өлзийн Бат-Эрдэнэ хариулна.

**Б.Бат-Эрдэнэ:** Бид нар асуултыг хоёр хувааж хариулъя, Батжаргал гишүүний асуултад. Байгаль хамгаалагчдын цалин нөхөн хангалттай холбоотой асуудлууд бол хүндэрсэн гэдэгтэй бол санал нийлж байгаа. Бид нар аймгуудаар явахдаа яг энэ асуудлууд бол хөндөгдөж байгаа. Ялангуяа энэ Төрийн албаны тухай хуультай хамаарал бүхий асуудлууд, дээрээс нь манай ТЗ-гийн хоёр дээр бол зөвхөн байгаль хамгаалагч байдаг. Байгаль хамгаалагчдаас маань ТЗ-гийн хоёрыг, ТЗ-гийн дор хаяж дөрөв болгож өгөөч гэдэг ийм хүсэл шаардлагууд байдаг.

Орон тоотой холбогдуулаад бас төсөв санхүүтэй холбоотой байгаль хамгаалагчид хүрч ажиллаж чадахгүй байгаа орон тоо нь сул орон тоон дээр явж байгаа асуудлууд бас байна. Энэ дээр бид нар Төрийн албаны зөвлөлтэй хамтарч бас энэ асуудлуудыг ярьж байгаа. Байгаль хамгаалагчдын маань хувьд бол ТҮ-г бол эсэргүүцдэг, ялангуяа төрийн захиргаа буюу энэ төрийн албанд баталгаажих гэдэг системээ их дэмждэг учраас энэ тал дээр бид нар Төрийн албаны зөвлөлтэй бас хамтарч ажиллаад саяхан бас бид нар байгаль хамгаалагчдын нэгдсэн үндэсний чуулганыг хийсэн. Хөдөлмөр, нийгэм хамгааллын яам, Төрийн албаны зөвлөлтэй хамтраад тэгээд эндээс бас тодорхой ажлын хэсэг гараад ингээд ажиллаад явж байна.

2022 ондоо энэ байгаль хамгаалагчдын цалин нөхөөд, нөхөн хангалтын асуудлуудыг тодорхой түвшинд шийдвэрлэхээр бас хоёр, гурван шийдлүүдийг гаргаад бид нар удахгүй Засгийн газрын хуралдаанд орохоор бэлдээд ингээд явж байгаа. Тусгай журамтай холбоотой асуудал дээр бол яг таны хэлснээр цахим хуудсаараа дамжуулаад ил тод болгохтой холбоо бүхий асуудлууд, ер нь л энэ төрийн явж байгаа үйл ажиллагаатай хамаарал бүхий асуудлыг аль болох ил тод байлгах, нээлттэй болгох, авлигаасаа ангид, хүнд сурталгүй байлгах гэдэг тал дээр бол бид нар ажиллаж байгаа. Тэр ч утгаараа Байгаль орчин, аялал жуулчлалын яамны энэ өнөөдөр үзүүлж байгаа 22 тусгай зөвшөөрөл болон арваад үйлчилгээг бид нар шууд цахимжуулах. Ялангуяа энэ хоёр хуулийн нэмэлт, өөрчлөлттэй холбогдуулаад энэ журмын төслүүд дээр бол тодорхой заалтуудыг бид нар яг таны саяын хэлснээр бид нар бүгдийг нь оруулж өгнө. Энхмөнх дарга бас нэмэлт хариулт өгнө.

**Г.Занданшатар:** 89,Энхмөнх дарга.

**Г.Энхмөнх:** Батжаргал гишүүний асуултад хариулъя. Байгаль орчныг хамгаалах тухай хуулийн арван тавдугаар зүйл Төрийн тахирааны төв байгууллагын бүрэн эрхийг тусгасан байдаг. Энэ хүрээнд бол 15.6 дахь хэсэгт байгаль орчны тухай мэдээллээр иргэн, аж ахуйн нэгж байгууллагыг хангах гээд заачихсан байж байгаа. Энэ хүрээндээ бид хэд тухайн төрийн захиргааны төв байгууллагын хүрээнд байгаль орчны 23 дэд мэдээллийн санг бий болгоно гэсэн зохицуулалтын хүрээнд энэ хүрээнд газрын хэвлий, агаар орчин, хөрс, байгаль орчинд нөлөөлөх байдлын үнэлгээтэй холбоотой мэдээллүүд нь eic мэдээллийн системд нээлттэй байж байгаа.

Энд юу гэж хэлэх гээд байна гэхлээр. Арван тавдугаар зүйл дээр төрийн захиргааны төв байгууллагын иргэдийг үнэн зөв мэдээллээр хангах, ил тод байх асуудал нь заагдчихсан байгаа. Энэ хүрээндээ Байгаль орчин, аялал жуулчлалын яамнаас 23 дэд мэдээллийн сангаар дамжуулаад холбогдох мэдээллүүд нь нээлттэй. Ингээд байгаад жил бүр энэ дээрээ тодорхой update хийгээд явж байгаа. Ийм учраас энэтэй холбоотой мэдээллүүд нь ил тод, нээлттэй байгаа гэж хэлж болно.

**Г.Занданшатар:** Батжаргал гишүүн нэг минут тодруулъя.

**Ж.Батжаргал:** Тэгэхээр энэ иргэдийн мэдээлэл олж авах эрхтэй ч холбоотой юм. Ер нь эрх бүхий байгууллагууд бүрэн эрхээ хэрэгжүүлэхтэй нь ч холбоотой юм. Энэ яригдаад байгаа зүйлүүдийг тэр цахим хуудсаараа дамжуулж, яг тодорхой хугацаанд шинэчилж, ийм бүтэцтэй, ийм агууламжтай мэдээллийг заавал гаргаж тавина гэдэг асуудлыг бид ер нь барих ёстой юм. Тэгж байж энэ мэдээлэл өөрөө нээлттэй болох ёстой. Эргээд иргэд түүн дээр дүн шинжилгээ хийж, юу нь болж, юу нь болохгүй байна гэдэг юмыг харах бололцоо, боломж нь бүрдэж байгаа юм. Энэ орон нутагт, тэр тусмаа иргэд дан ганц энэ байгалийн баялагтай холбоотой мэдээллээр асуудал мэдээлэл авна гэхээсээ илүүтэйгээр ерөөсөө газрын хөрсөн дээрх тэр үйл явцаа хамгаалж тэрнийхээ үр шим дээр тогтвортой амьжиргаагаа авч явна гэдэг энэ агууламж талаасаа харах юм бол би энэ цөлжилт, бэлчээрийн доройтол…/минут дуусав./

**Г.Занданшатар:** 84,Энхбат дарга юу гэж бодож байна?

**А.Энхбат:** Тийм, Байгаль орчин, аялал жуулчлалын яам буюу байгаль орчны асуудал эхэлсэн төрийн захиргааны төв байгууллагын үндсэн чиг үүргүүдийн нэг бол энэ Монгол улсын байгаль орчны төлөв байдал хэрхэн өөрчлөгдөж байгааг судалж, тогтоож, мэдээлэлж байх чиг үүрэгтэй. Энэнийхээ дагуу яам 2 жил тутамд Монгол орны байгаль орчны төлөв байдал хэрхэн өөрчлөгдөж байгаа юм бэ гэдэг тайлан гардаг. Энэ тайлангаа бид нар Улсын Их Хурал, Байгаль орчин, хүнс, хөдөө ахуйн байнгын хороон дээр авчирч танилцуулдаг ийм тогтолцоотой ажиллаж байгаа. Жишээлбэл 2020 оны байдлаар Монгол улсын нийт газар нутгийн 76.9 хувь нь цөлжсөн байна гэдэг тоо баримтыг жишээ нь энэ төлөв байдлаар л ингээд жил одоо 2 жил тутам шинэчлэгдээд явдаг.

Сүүлийн 80 жилийн хугацаанд агаарын дундаж температур 2.25 градусаар дулаарчээ, жилд ордог хур тунадасны хэмжээ 7.3 хувиар буурчээ гэх мэтчилэн энэ төлөв байдал хэрхэн өөрчлөгдөж байгаа талаар энэ мэдээллийг Байгаль орчин, аялал жуулчлалын яамныхаа вэб сайт дээр тавьдаг. Мөн хэвлэмэл борошур болгоод олон нийтэд хүртээдэг. Байнгын хороонд албан ёсоор мэдээлж эндээс түүнтэй холбог…/минут дуусав./

**Г.Занданшатар:** Тийм энэ яах вэ байгаль орчны нөлөөллийн үнэлгээний тухай, Үндсэн хуулийн 16.2-т эрүүл, аюулгүй орчинд амьдрах эрхтэй, орчны бохирдол, байгалийн тэнцэл алдагдахаас хамгаалуулах эрхтэй гэж заасан байдаг юм. Энд чинь байгалийн тэнцэл гэдэг тэр цөлжилт энэ тэр бүгд орж ирнэ. Тэгээд энэ хүрээнд ер нь Үндсэн хуульд тухайн үед ярьж байгаад энэ бусад улсын Үндсэн хуульд жишээлбэл Финландын Үндсэн хууль тэр чинь иргэн бүрийн үүрэгт байгаа юм л даа. Байгаль хамгаалах үүрэгтэй гэж. Тэгээд одоо энэ Тэрэлж рүү яваад хараад үз, хог ямар аймар хаяж байна.

Тэр гол ус, тэгээд ийм юмыг чинь иргэний үүрэгт нь орж ирж, нөгөө эрүүл аюулгүй орчныг чинь иргэн өөрөө бас хамгаалах үүрэгтэй байхгүй юу. Тэгээд л яамны нэг аппарат хашигдсан тийм тийм юман дээр вэб сайт дээр байрлуулсан Их Хурал тэгээд өгч байгаа. Хайрцгаасаа гараад сэтгэж та нар байгаль орчин, дэлхийн дулаарал, дэлхий даяараа шал өөрөөр анхаарч байхад чинь тэгээд л яаманд ингээд ажилласаар байгаад төрийн буг болсон сэтгэлгээтэй. Энэ цөлжилт хэдэн хувьд хүрчхээд байна. Тэгээд энэ хууль дээр чинь тийм юм алга байна шүү дээ. Тэр Цогтгэрэл гэж нөхөр хуучин ажиллаж байсан юм уу. Иргэний эрх, үүргийг. Процессын хууль гэдэг чинь тэгж байж энэ Мөнхбаатар гишүүн ажлын хэсэгт орж энэ хуулийг процессыг нь болгохгүй бол тэгээд л нэг яамны эрх, үүргийг л хуульчлаад. Өөрсдөө үүргээ зайлуулсан нэг тийм арга ядсан хууль гэдэг хуучин сэтгэлгээнээсээ салах хэрэгтэй байгаа юм. Мөнхөөгийн Оюунчимэг гишүүн.

**М.Оюунчимэг:** Үндсэн хуульд бол хүний мэдэх эрхийг маш тодорхой зааж өгсөн учраас байгаль орчин болон бусад олон асуудлаар угаасаа мэдэх эрхтэй. Тэгэхээр энийг бас нэмэлт өөрчлөлтөөр одоо л оруулж ирж байгааг би бас гайхаж байна. Тэгээд би шинэ сайдыг энэ бичиг цаастай зууралдахаас илүүтэй ажил руугаа бүр ханцуй шамлаад энэ батлагдсан хууль тогтоомжуудаа хэрэгжүүлэхэд анхаарч ажиллаач ээ гэж хэлмээр байна л даа.

Энэ сүүлийн үед гэдэсний өвчлөлөөр нас барж байгаа тохиолдол бол жишээ нь 2018 онд, сүүлийн 10 жилд хамгийн өндөр гарсан 8 нас баралттай гэж байгаа. Одоо томуу, томуу төст өвчнөөр нөгөө хүүхдийн өвчлөл эмнэлгүүдээр ор олдохгүй болтлоо маш их байна. Тэдний бас л 40-өөд хувь нь гэдэсний халдварт өвчин гэсэн байгаа юм. Тэгээд энэний гол шалтгаан нь юу юм гэхээр усны бохирдол, хог хаягдлын бохирдол, хөрсний бохирдол гол нөлөө үзүүлж байна гэсэн судалгаа гарсан байна л даа. Тэгээд би энэ дээр хараад үзэхэд одоо жишээ нь 2021 онд Орчны бохирдлыг бууруулах үндэсний хорооноос авч хэрэгжүүлсэн ажлын тайлангаас үзэхэд төсвийн тодотголоор 74 тэрбум төгрөг, гүйцэтгэл нь 71 тэрбум төгрөг, үүний 71 орчим хувь нь агаар орчны бохирдлыг бууруулахад зарцуулсан гэжээ. Энд хөрсний бохирдол дээр жишээлбэл 7 тэрбумыг зарцуулсан байна. Энэ эко нойл 3150, 5.4 тэрбум гэнэ. Аюултай хог хаягдлын барилга байгууламж барихад 2.2 тэрбум төгрөг зарцуулсан гэж ээ. Энэ ажлын үр дүн хаана байна? Энэ Чингэлтэй дүүрэгт нөгөө хөрсний бохирдол, эко нойлын хөрсийг шинэчлэх тэр нүхэн жорлонгуудыг арилгах ажил эхэлнэ гэсэн. Орчны бохирдлыг бууруулах ажил Байгаль орчны яаман дээр таг зогсчихсон. Би энийг өмнө сайдын үед маш их шүүмжилж байсан.

Тэгэхээр одоо Бат -Эрдэнэ сайд аа ажил руугаа оръё. Тэгэхгүй бол энэ тунхаглалын чанартай нэмж заалт оруулж ирдэг. Тэгээд сая хэлээд байна энэ хайрцгаасаа гарч сэтгэж, зарцуулалтыг зөв юманд нь бодитоор зарцуулах хэрэгтэй байна. Эсрэгээрээ өвчлөл, хөрсний бохирдол нь нэмэгдээд байдаг. Харин төсөв болоод гадаадын зээл тусламжаар энэ зарцуулсан хөрөнгө нь улам их тэрбум тэрбумаар нэмэгдсэн тооцоо, судалгааг би саяхан ганцхан жишээгээр хэлж байна л даа. Тэгээд энд нэг тодорхой хариулт өгөөч. Яагаад ингээд уялдаа холбоо хангахгүй байгаад байгаа юм. Би Өргөдлийн байнгын хорооны даргаар ажилладаг байхдаа одоо энд Энхбат дарга бусад хүмүүс нь мэдэх байх. Туул голын бохирдлыг арилгах гэж та бүхэнтэй хэчнээн их зууралдлаа тийм ээ? Туул голын хашаалсан хууль бус газруудыг бүгдийг нь буулгах ажлыг эхлүүлээд 38 аж ахуйн нэгжийн хууль бус юуг буулгаад шүүхэд шилжүүлсэн.

Энэ ажил одоо яаж явж байна? Тэгээд өргөдлийн байнгын хороог татан буулгаснаас хойш бас энэ зогсоод байна л даа. Одоо Байгаль орчны Байнгын хороо энэ ажил руугаа ингэж шуурхай орж, яамтайгаа тулж ажиллах хэрэгтэй байгааг би бас хэлмээр байна. Тэгээд одоо энэ дээр хамгийн, 2017,18 онд хийсэн судалгааны дүнг би харж байхад Дэлхийн эрүүл мэндийн байгууллагын судалгаагаар Туул гол дэлхийн дээрх хамгийн бохирдолтой 7 голын 5-д нь ороод явж байна шүү дээ. Тэгээд энэний шалтгаан нь юу вэ гэхээр нэгдүгээрт уул уурхай, тэр нөгөө боловсруулах голын эрэг дээр байгаа аж ахуйн нэгжүүд. Жишээ нь энийг болиулах гэж бид нар яаж байлаа. Одоо тэр ингээд үргэлжлээд л яваад эхэлчихсэн байна лээ. Хоёр дахь нь арьс ширний үйлдвэрүүд.

Гурав дахь нь гэр хорооллын бохир усны энэ нөлөө ихээр нэмэгдэж байна гээд орж ирж байна шүү дээ. Гэр хороолол өөрөө өсөн тэлээд байгаа хүссэн, хүсээгүй. Дээрээс нь цэвэрлэх байгууламжийн хүчин чадал маань тэр урсан орж ирж байгаа усыг яг сайн цэвэрлэж чадахгүйгээр Туул гол руу орж байна. Энэ Туул гол өөрөө бидний ундны усны гол зүйл шүү дээ. Улаанбаатар хотын ундны усны гол урсгал бол Туул голоос л байдаг. Тэгээд Туул голоо бид ингэж цэвэр байлгахгүйгээр нөгөө хөрсний бохирдол, энэ өвчлөлийг буулгаж чадахгүй л дээ. Тэгэхээр энэ чиглэлээр ямар ажил хийх гэж байгаа юм? Юу төлөвлөж байгаа юм? Энийг мэдэх эрхийнхээ хүрээнд би асууж байна л даа.

Би иргэдтэйгээ сая уулзахад бас энийг асуусан. Энэ усны бохирдол энэ гэр хорооллын хөрсний бохирдол, тамтагтай туллаа гээд. Тэгээд яагаад энэ хөрөнгө мөнгө буруу зүйл рүү зарцуулагдаад байгаа юм? Нийслэл Улаанбаатар хотын агаарын бохирдлыг бууруулах нийслэлийн тэр алба, байгаль орчны алба хоорондоо уялдаа холбоо ч бас байхгүй байгаад байна лээ. Тэгээд энэ дээр нэг хариулт эхлээд өгөөдхөөч дараа нь тодотгож…/минут дуусав./

**Г.Занданшатар:** 85,Бат-Эрдэнэ сайд.

**Б.Бат-Эрдэнэ:** Оюунчимэг гишүүний асуултад хариулъя. Ус, хог, хөрсний бохирдолтой холбоо бүхий асуудлууд мөн одоо идэж ууж байгаа хүнстэй холбоотой асуудлууд бол Монгол улсын иргэдийн өвчлөлийн гол үндсэн суурь шалтгаан болж байгаа. Энэтэй бол санал нэг байна. Орчны бохирдлыг бууруулах үндэсний хороон дээр би бас түрүүн хэлсэн, ялангуяа энд тавигддаг төсвүүд нь бол томоохон хэмжээний төсвүүд тавьдаг. Тэр төсвүүд нь ихэвчлэн одоо тэр уурын зуухны яндан дээр шүүлтүүр тавих, био нойл байгуулах гэх мэтчилэнгийн. Ялангуяа энэ аюултай хог хаягдлын үйлдвэртэй холбоо бүхий асуудал бол Барилга, хот байгуулалтын яамтай бас хамтарч ажилладаг ийм асуудал.

Аюултай хог хаягдлын цэгийг буюу энэ газрыг товлохтой холбоотойгоор ингээд ажил тодорхой хэмжээнд бас гацчихдаг. Тухайн орон нутгийн иргэд өөрсдийнхөө нутаг дэвсгэр дээр бид нар энэ аюултай хог хаягдлын үйлдвэрийг байгуулахгүй ээ гээд. Ингээд зөвшөөрлийг нь олгодоггүй сумын хурал, иргэдийн хурал нь энэ зөвшөөрлийг гаргадаггүй. Ингээд гацчихдаг ийм асуудлууд байдаг юм байна лээ. Тэгээд энэ био нойл болон саяын таны хэлдэг 2021 онд бол нийтдээ 74 тэрбум төгрөг, 12 хүнтэй ажиллаж байсан. Энэ 2022 оны хувьд бол 8 хүн болж орон тоог бууруулж 40 орчим тэрбум болж төсөв нь бол багассан байгаа. 4 аймгийн газарт бол бид нар сайжруулсан түлшний үйлдвэртэй холбоотой нийтдээ 8 тэрбум төгрөгийг төсөвлөж өгсөн.

Био нойл болон бусад таны саяын аюултай хог хаягдалтай холбоотой асуудал дээр бол бид нар ажиллаж байгаа. Ялангуяа олон улсын байгууллагуудтай бид нар ногоон санхүүжилтийн зээлээс авхуулаад бодлогын түвшинд шийдвэрлэх нэн шаардлагатай байгаа. Энэ дээр зөвхөн одоо гэр хороололд байгаа айл өрхүүдийг 200 гаруй мянган өрхийг жишээлбэл бүгдийг нь био нойлжуулна гэдэг бол утгагүй асуудал. Энэ дээр бол бид нар иргэн, аж ахуйн нэгж, Эрчим хүчний яам болон хий газны холбоо гээд ингээд бусад холбоонуудтай бид нар хамтраад хэсэгчилсэн байдлаар орон сууцжуулах, цахилгаанжуулах, эрчим хүчжүүлэх, хөрсний бохирдлыг байхгүй болгох дээр нэгдсэн нойлын системийг бий болгох буюу манай Монгол улсын хувьд бол гэр хороолол маань гудамжнаас бүрддэг. Гудамж дээр бид нар нэгдсэн систем хийх гэдэг ийм байдлаар бол одоо ажил хийгдээд явж байна.

**Г.Занданшатар:** Мөнхөөгийн Оюунчимэг гишүүн тодруулж асууна.

**М.Оюунчимэг:** Бат-Эрдэнэ сайд маань ажлаа аваад удаагүй болохоор бас нэг ерөнхийдөө л хариулж байна л даа. Тэгээд яг юу хийх юм бэ? Аюултай хог хаягдлын барилга байгууламж 2.2 тэрбум төгрөгөөр одоо яг юу хийсэн байгаа юм? Бид нар бүр газар дээр нь Өргөдлийн байнгын хорооныхон очиж үзэж байсан л даа. Тэгэхээр нөгөө Налайх, Төв аймгийн юм уу, тэр газрын зөвшөөрөлтэй энэ чинь аюултай учраас бид өөрсдийнхөө газар нутагт бариулахгүй гэчихдэг. Өнөөдөр хог хаягдал хогоо авч чадахгүй. Гэр хорооллууд дээр ямар байна, энэ үйлдвэрийн хог хаягдлууд ямар байна? Та нар энийг бол сүүлийн бараг 20,30 жил ярьж байна шүү дээ. Тэгэхээр энэ хуучин, би ялангуяа Энхбат гуай та энд нэг хариулт өгөөч.

Яагаад энэ ажил явахгүй байгаад байгаа юм? Яагаад уялдаа холбоогоо хангахгүй байгаа юм? Жил болгон л ярьж байгаа шүү дээ. Барилга, хот байгуулалтын яамтайгаа уялдаа холбоогоо хангаач ээ. Нийслэлтэйгээ уялдаа холбоогоо хангаач ээ, хоттойгоо учраа олж байгаад газрын асуудлаа шийдээд энэ аюултай хог хаягдлын барилга байгууламжаа бариач ээ гээд л жил болгон төсөвт тэрбум тэрбумаар нь мөнгө тусаад одоо тэгээд өнөөдөр дахиад л яриад сууж байна. Ингэж яваад л бүтэхгүй шүү дээ. Нөгөө утаанд нэг 700-аад тэрбум төгрөг зарцуулаад утаа арилаагүй байхад хоёрхон жилийн дотор…/минут дуусав./

**Г.Занданшатар:** Энд зочид танилцуулъя. Улсын Их Хурлын гишүүн Даваажанцангийн Сарангэрэлийн урилгаар Хан-Уул дүүргийн иргэдийн төлөөлөл Улсын Их Хурлын үйл ажиллагаатай, Төрийн ордонтой танилцаж байна . Та бүхэнд Улсын Их Хурлын гишүүдийн нэрийн өмнөөс эрүүл энх, аз жаргал, ажлын амжилт хүсэн ерөөе.

Хэн хариулах уу? 84, Энхбат дарга хариулъя.

**А.Энхбат:** Оюунчимэг гишүүний асуултад хариулъя. Аюултай хог хаягдлын төвлөрсөн байгууламжтай холбоотой. Тэгэхээр Монгол улсад нэг аюултай хог хаягдлын төвлөрсөн байгууламж барьчих гээд одоо сүүлийн бараг үндсэндээ гурван Засгийн газрын үйл ажиллагааны мөрийн хөтөлбөрт ороод яваад байгаа юм. Шийдэж чадахгүй, аль 2009 онд л Байгаль орчин, аялал жуулчлалын яам тэр үед Шинжлэх ухааны академийн хими, хими технологийн хүрээлэнтэй хамтраад Унгарын мэргэжлийн байгууллагатай хамтарч ТЭЗҮ боловсруулсан. Одоо тэгээд ажил хэрэг болгож чадахгүй л яваад байгаа л даа. Сая 20-24 оны Засгийн газрын үйл ажиллагааны мөрийн хөтөлбөрт дахиад орсон байж байгаа. Шийдэгдэхгүй байгаад байгаа асуудал нь нэгдүгээрт нь бид нар бас сая байнга л яриад байгаа. Энэ газрын тухай хууль дотор авто хаягдлын төвлөрсөн байгууламжийг улсын тусгай хэрэгцээнд авсан байна гэсэн хуультай. Та улсын тусгай хэрэгцээнд авахын тулд Барилга, хот байгуулалтын яам буюу одоо барилгын асуудлыг эрхэлсэн төрийн захиргааны төв байгууллага Засгийн газарт оруулдаг. Орон нутгаас нь иргэдийн Төлөөлөгчдийн Хурлынх нь шийдвэр гараад тэр газрыг нь оруулдаг. Байршлын хувьд 4,5 удаа байршил урьдчилсан байдлаар тог…/минут дуусав./

**Г.Занданшатар:** Оюунчимэг гишүүн нэг минут тодруулъя.

**М.Оюунчимэг:** Энхбат дарга аа, би яг нөгөө процессыг л асуугаад байна л даа. Тэрнээс биш түүх асуугаагүй. Бие биедээ танин мэдэхүйн тухай мэдээлэл өгч явдгаа больё оо. Та энд хэдэн ч удаа ингэж танин мэдэхүйн юм яриад байх юм. Би процесс, үйл явдал асуугаад байна шүү дээ. Одоо энэ заалт дээр ч гэсэн гишүүд яриад байна Бат-Эрдэнэ сайд аа. Тунхаглал биш, процессын юмаа тодорхой болгооч ээ. Хэрвээ надад миний мэдэх эрхийн мэдээлэл өгөөгүй бол хэн ямар хариуцлага үүрэх энд огт тодорхойгүй байна л даа. Тэгээд түрүүн би бас Туул голын эрэг орчимд нөгөө Өргөдлийн байнгын хорооны Их Хурлын тогтоол гарсан шүү дээ. Нөгөө нураагаад буцаагаад энийг одоо хохиролгүй болгох гээд хэд нь шийдэгдсэн юм бэ гэдэгтээ би бас хариулт авч чадаагүй байна л даа. Тухайн үед 32 аж ахуйн нэгж үнэхээр хууль зөрчиж тэр Туул голын болоод дархан цаазтай газрын нөгөө хэд хэдэн ноцтой хууль зөрчжээ гээд шүүхэд өгсөн. Хэд нь өнөөдөр Туул голыг маань амар тайван байлгахын тулд шийдэгдэж байна? Хэд нь шүүх дээр гацаж байна? Эсвэл энэ бас асуудал бүр зогсчихсон уу? Тодорхой хариулт өгөхийг хүсэж байна, баярлалаа.

**Г.Занданшатар:** Энхбат дарга тодорхой хариулчхаач.

**А.Энхбат:** Шууд хариултыг нь өгье. Тэр 2.2 тэрбум төгрөг 21 онд Орчны бохирдлын үндэсний хорооноос гарсан байна. Юунд зарцуулагдсан юм бэ гэж. Аюултай хог хаягдалтай холбоотой 6 аймагт энэ аюултай хог хаягдлыг түр хадгалах цэг байгуулсан байж байгаа. Үндэсний хэмжээндээ аюултай хаягдлыг дахин боловсруулах үйлдвэрээ барихаас өмнө бэлтгэл ажил болгож бид нар аймгууд дээр аюултай хог хаягдлыг төвлөрсөн. Түр хадгалах цэг дээр аюулгүй болгож хадгалж байгаа. Үүнд зориулсан байж байгаа.

Туул голын дагуух шалгалтын дүнгийн талаар бол жичид нь мэдээлэл өгье. Танай улсын тусгай хамгаалалтай газар нутгийн газар дээр хэчнээн зөрчил нь эргэж сэргэсэн байж байгаад хэчнээн аж ахуйн нэгжүүдийн зөрчлийг барагдуулсан байгаатай холбоотой тодорхой мэдээллийг хүргүүлж болно танд.

**Г.Занданшатар:** Дашдондогийн Ганбат.

**Д.Ганбат:**  Өнөөдөр хууль дээр нэмэлт, өөрчлөлт оруулж ирээд мэдэх эрхээ л хангах гээд л байгаа юм шиг байна тээ? Энэ дээр бол юу байна. Үндсэн хуульд эрүүл, аюулгүй орчинд амьдрах гэсэн ийм зүйл заалт байгаа. Энэ зүйл заалт маань зүгээр цаасан дээр л үлдээд байна л даа. Тэгээд энэ Байгаль орчин, аялал жуулчлалын яам маань нэг л учраа олохгүй байна уу Яагаад байна тээ? Та хэдийн ажил маань уриа лоозон, компаничилсан маягтай иймэрхүү л байна шүү. Одоо хэд хэдэн асуулт асууя .

Энэ Улаанбаатар хот Монгол улсын хүн амын тал нь амьдарч байгаа. Энэ хөрсний бохирдол энэ тэр бол агаарын бохирдол энэ тэр бол хэрээс хэтэрчихсэн байгаа шүү дээ. Дэлхийн хамгийн хүнд нөхцөлд амьдарч байгаа улсууд бол энэ Улаанбаатар хотын иргэд байна. Энэ хэзээ тэр норм нормативдаа орох юм бэ? Яаж ажиллаад байгаа юм бэ? Тэрийгээ мэдчихмээр байна.

Нөгөө талаар энэ уул усны эх, Туул голын эх дээр бол янз бүрийн гоё нэртэй ялгадсаа гоожуулсан компаниуд олон байна. Дандаа л дарга нарын компаниуд нэг хэсэг нь тэгж амьдарч болдог. Улаанбаатар хотын иргэд маань энд Туул голоос ингээд л Улаанбаатар хотоос ингээд л урсаад явахаараа бүгд л тэр бохир усанд, тэрийг ууж идээд л ингээд амьдардаг. Энийг та нар яагаад зогсоож чаддаггүй юм бэ? Ийм байх ёстой юм уу? Энийгээ нэг мэдчихье.

Одоо бас Оюу Толгойн асуудлаар яримаар байна. Оюу Толгойн гүний усны асуудал. Гүний усыг хэрэглэж байгаа. Тэр янз бүрийн саарал бас энэ тэр гээд л нэг шоу шиг юм хийгээд байж байгаа. Тэрний үр нөлөөгөөр 5,10 жилээр бол энэ манай тухайлбал манай Баянхонгор аймгийн нэг хэсэг бол ган гачигт идэгдээд дууслаа, нэрвэгдээд. Энийг зохицуулдаг, барьдаг юм гэж байна уу? Энэ усны асуудал бол маш хүнд болж байна. Нэгэнт яам нь байгаа юм бол анхаардаг болов уу гэж бодох юм. Та нар юу хийгээд яаж анхаараад байгаа юм? Сая та бүхэн нэг дуулиантай тэр Хөвсгөлийн юу ч билээ Хөх сувд гээд нэг баяр хийгээд байх шиг байна лээ. Тэр дэлхийд хоёрт ордог цэнгэг усны нуур. Цэвэр усны эх үүсвэр. Тэрний юун дээр яасан их олон машин цуглуулаад, тэрийгээ яасан эмх замбараатай хийж болдоггүй юм бэ? Ингэж байгаль орчинтой харьцаж болохгүй байх аа та нар. Нэг ажил хийх гэж нөгөө ажлаа яаж байгаа юм?

Нөгөө талаар энэ Баян-Өлгий аймгийн талаар бас би лавламаар байна. Тэнд байгаль орчны хамгаалалт ер нь яаж авдаг юм бэ? Хаа хамаагүй хүмүүс оршуулга хийгээд ингээд өмнө амьдарч байсан тэр уугуул хүмүүсийг, бэлчээр нутгийг нь амьдрах боломжгүй болгочихдог гэдэг гэж юм дуулдаад байна. Сонин хэвлэлээр ч гэсэн бичээд байна. Энэ дээр ямар хүмүүс, яаж ажилладаг юм бэ гэдэг ийм асуултыг асуумаар байна.

Сүүлд нь би Баянхонгор аймгаа яримаар байна. “Эрдэнэ Монгол” компани гээд л ажиллах гэж байна, ажиллаж байх шиг байна. Нутгийн иргэдийг хоёр хуваагаад хооронд нь талцуулаад байх юм. Энэ ямар учиртай юм? Нөгөө талаар бол “G&U Gold” гэдэг компани олон жил манай Баянхонгор аймагт ажилласан. Тэгээд алтыг нь аваад авдрыг нь хаяад явсан. Энэ ордны ар талд маш том байшин барьчихсан, их хөрөнгөжчихсөн компани улс төрчдийг санхүүжүүлээд их пээдийгээд байх шиг байна. Одоо манай Гурванбулаг сумын нутаг дэвсгэр дээр ундны ус байхгүй болсон. Тэр шар усны гол энэ тэрнээс бол өмнө нь ундлаад амьдраад болдог байсан. Энэ нөхцөл байхгүй болчихлоо. Нэр усаа солиод өчнөөн л идэж уугаад ингээд тэнд бас амьдарлаа. Өмнө ч одоо баахан бичиг явуулж байсан Байгаль орчны яам руу. Та нар энийг яагаад анхаардаггүй юм бэ? Хэзээ анх…/минут дуусав./

**Г.Занданшатар:** 85, сайд хариулна.

**Б.Бат-Эрдэнэ:** Ганбат гишүүний асуултад хариулъя. Хөрс, агаарын бохирдолтой холбоо бүхий, ялангуяа Улаанбаатар хотод Монгол улсын нийт хүн амын 50 орчим хувь төвлөрсөн энэ зүйл дээр бид нар бас шилжилт хөдөлгөөн, нүүдэлтэй холбоотой асуудлыг тодорхой хэмжээнд ярихгүй бол зайлшгүй болохгүй болсон. Барилга, хот байгуулалтын яамтай хамтраад хоёр дэд сайдаар ахлуулсан энэ орон сууцжуулах хөтөлбөрийн хүрээнд ажлын хэсгийг гаргаад бид нар ажиллаж байгаа. Дээрээс нь бас инженерүүдтэй хамтраад худгийг түшиглэсэн сувагчлалыг бий болгох, эргэж ашиглаж байгаа усыг нэгдүгээрт эргэж татах нөгөө талдаа бас түрүүн хэлсэн дунд нь ийм нийтийн хэлбэр дээр, гүний хэлбэр дээр гэх юм уу ноль байгуулж өгөх ийм асуудлуудыг бид нар бас ярьж байгаа. Энэ ажлууд бол ажиллаад явж байгаа учраас би яг 100 хувь мэдээлэл бол өгч чадахгүй байна.

Хөх сувдтай холбоо бүхий асуудал дээр бол энэ жил ямар ч машин зогсоогоогүй ээ. Тэр сошиал орчинд явсан зураг бол урьдын жилүүдийн зураг, энэ жил бол бид нар тусдаа бас Байгаль орчин, аялал жуулчлалын сайдын тушаал гараад албан даалгавар гаргаад ингээд нэг ч машин зогсоохгүй байх ийм байдлаар ажилласан. Дээрээс нь бол нийтийн хэлбэр дээр био нойлыг бүтэн ажиллуулсан. Машины зогсоолуудыг тусад нь бэлдүүлсэн ийм байдлаар ажилласан. Тэгэхээр сошиал дээр явж байсан зураг бол өнгөрсөн жилүүдийн зураг юм. Баян-Өлгий аймагтай холбоотойгоор бид нар ирэх долоо хоногийн 21, 22-ны өдрүүдэд Баян Өлгий аймагт очиж ажиллах гэж байгаа. Баян-Өлгий аймгийн Засаг дарга Баурыржантай бас яг энэ таны саяын ярьсан холбоо бүхий асуудлуудыг бид нар ярьсан. Газар дээр нь очиж бас шийдвэрлэх асуудлууд байгаа гэж үзэж байгаа.

Баянхонгор аймгийн Эрдэнэ Монголтой холбоотой асуудал дээр өчигдөр Уул уурхай, хүнд үйлдвэрийн яам, Байгаль орчин, аялал жуулчлалын яамны гадаа бас иргэдийн жагсаал болсон. Тодорхой хэмжээнд бас шаардах хуудсуудыг бол өгсөн байгаа. Бид нар сая Баянхонгор аймагт очиж ажиллахдаа энэ нөхөн сэргээлттэй холбоо бүхий асуудал буюу таны хэлж байгаа компани болон бусад компани эзэн холбогдогчтой холбоотой мэдээллүүдийг Баянхонгор аймгийн Засаг даргаас гаргаж ирж Байгаль орчин, аялал жуулчлалын яаман дээр энэ эргэж тухайн нөхдөдөө хариуцлага тооцох, нөхөн сэргээлтийг хийлгэх гэдэг ийм ажлын хэсгийг Баянхонгор аймгийн удирдлагуудтай хамтраад хийгээд эхлүүлчихсэн явж байгаа. Оюу Толгойн гүний усны холбоо бүхий асуудал дээр Энхбат дарга хариулт өгнө.

**Г.Занданшатар:** Нанзадын Наранбаатар гишүүн алга. Лувсанцэрэнгийн Энх-Амгалан гишүүн. Бямбасүрэнгийн Энх-Амгалан гишүүн.

**Б.Энх-Амгалан:** Яг энэ хуулийг харахаар бол Монгол улсын Үндсэн хуулийн зургаадугаар зүйлд заасны дагуу иргэн эрүүл, аюулгүй орчинг хангах энэ нөхцөл байдлыг хангах үүднээс гаргаж байгаа гэж ингэж танилцуулга дээр явж байна. Тэгээд та бүхэн нэг юмыг их сайн анзаарах ёстой. Энэ уул уурхайн компаниудаас чинь болоод энэ Цэнхэрийн гол, Онон гол, Байдраг гол, Хараа гол, Ерөө гол, Онон гол, Туул гол ингээд улаанаар эргэлдээд экологийн систем алдагдаад, алт ухагчдын энэ буруу уршгаас болоод ингээд ширгэх аюулд орсон ийм нөхцөл байдал үүссэн. Тэгээд нөгөө бороо ордог тэнгэрээс ингээд шороо шуурдаг болоод та нарын мэдээлж байгаагаар бол тэр 76.9 хувь нь Монгол улсын газар нутгийн 76.9 хувь нь цөлжсөн, 30 мянган га газар уул уурхайн буруу нөлөөллөөс болж эвдэрсэн, хур тунадас буурсан, 7.9 хувь буурсан, дулааралд 2.25 градусаар нэмэгдсэн гээд нэг ийм тоо яриад суугаад байдаг. Тэгээд энийгээ Байгаль орчин, хүнс, хөдөө аж ахуйн байнгын хороонд мэдээлсэн гээд засах арга хэмжээ авдаггүй юм бэ? Өөрчлөх арга хэмжээ яагаад авдаггүй юм бэ? Тэгээд энэ ухсан компаниар нь бүгдийг нь хийлгэж яагаад болдоггүй юм бэ?

Та нар анхнаас нь энэ байгаль орчинд нөлөөлөх байдлын үнэлгээгээрээ хийж байгаа. Тэрийгээ бариад энэ уулын ажлын төлөвлөгөөг нь бариад, тэгээд энэ ухсан компани чинь өөрөө нөхөн сэргээлт хийж яагаад болдоггүй юм? Алтыг нь аваад авдрыг нь хаяна гэдэг шиг ухчхаад нүх үлдээж хаячхаад, эвдэлж хаячхаад яваад өгдөг. Түүн дээр нь хэдэн нинжа ороод бүр улам ухаад, тэгээд аймгийн Засаг дарга нь тэрийг нь олгоод ингээд энэ нутаг орон чинь сүйдээд дууслаа шүү дээ. Энийг шийдэхгүй юм уу? Энэ гүйцэтгэлийн аудит гээч юм дунд нь оруулахгүй юм уу? Тэгэхгүй бол энэ явж байгаа юман дээр зүгээр мэдэх эрхтэй, нээлттэй мэдээлэл хийнэ, мэдээллээр танилцах боломжоор хангана, аймгийн даргад хүсэлт гаргаад мэдээлэл авч болно. Мэдээлэл аваад яах юм? Энэ цөлжилтийг зогсоохын тулд ямар арга хэмжээ авах юм, хуульд ингээд заачихсан юм болдоггүй гэдэг юм яриад сууж болохгүй шүү дээ. Шаардлагатай бол энэ хуулийг чинь өөрчилж болно биз дээ энэ чинь. Би энэ ухсан компаниар нь нөхөн сэргээлт хийлгэдэг асуудлыг та нар яаж шийдэх гэж байгаа юм бэ. Гүйцэтгэлийн аудит хийх юм уу, үгүй юм уу? Энэ дээр нэг хариулт өгөөдхөөч.

Хоёрдугаарт нь, энэ орон нутгийн эрх мэдэл гээч юмыг нэг жоохон нэмүү тавьчхаад тэгээд сүүлдээ бид нар тэр Ноён уулыг тусгай хамгаалалтад авъя гэхэд орон нутгийн засаг захиргаа, иргэдийн хурал нь тусгай хамгаалалтад авхуулахгүй ээ ухна аа гээд сууж байсан шүү дээ. Мэдэж байгаа биз, та бүхэн? Тэгээд энэ нөхөд чинь тэгээд тэр дархан цаазат газар, тусгай хамгаалалттай газар нутаг, байгалийн нөөцийн газрууд дээр чинь одоо ингээд энэ нинжа нар чинь ороод ухаад дууслаа шүү дээ. Тэнд байдаг хиргисүүр, түүх соёлын дурсгалт зүйлийг чинь ухаад төнхөөд дууслаа шүү дээ. Энийгээ хамгаалахгүй юм уу? Тэгээд аймгийнхан нь болохоор зэрэг энийг чинь хийнэ гээд одоо аймгийн зарим нэгэн Засаг дарга чинь уул уурхайн компанийг цуглуулаад санхүү бүрдүүлээд явж байна шүү дээ. Ийм төгрөг, ийм сан бүрдүүлэх юм бол чамайг ухуулна барина гээд. Тэгээд тусгай хамгаалалттай газар нутаг руу чинь одоо ухах гээд өө энэ цаад талаас нь Хятадууд доогуур нь ухаж байгаа юм, бид нар наанаас нь ухъя, барья гээд. Та нар сайддаа жаахан зөв мэдээлэл өгөөч. Тахийн талын тусгай хамгаалалттай газар нутгийг гаргах асуудлыг та нар оруулж ирсэн шүү дээ. Сүүлд сайд чинь надаас уучлал гуйсан шүү дээ. Надад маш буруу мэдээллээр хангасан байна гэж тэгсэн биз дээ Энхбат аа? Та нар шинэ сайддаа зөв мэдээлэл өгөөрэй.

Гурав дахь нь энэ Туул голын эх. Энэ усны урсцыг хангах, хамгаалахын тулд та нар юу хийж байгаа юм. Инээгээд суугаад байх юм байхгүй ээ Энхбат даргаа. Энэ Туул голын чинь дагуух бүх энэ дархан цаазтай Богд хан уул чинь ингээд дууслаа шүү дээ.

**Г.Занданшатар:** Энхбат дарга хариулъя. Хариуцлагатай хандана шүү Энхбат дарга, хүндэтгэлтэй хандана шүү инээгээд байв.

**А.Энхбат:** Энх-Амгалан гишүүний асуултад хариулъя. Тэгэхээр тийм төлөв байдал өөрчлөгдөөд байна. Тэрийгээ бууруулах, сааруулах, тэрэнтэй тэмцэх чиглэлээр ер нь яагаад үйл ажиллагаагаа хэрэгжүүлэхгүй байгаа юм бэ гэдэг зүйлтэй холбогдож байна. Зүгээр цөлжилтийн жишээ болгоод хэлье л дээ. Тэгэхээр 2022 онд Байгаль орчин, аялал жуулчлалын сайдын багц дотор цөлжилттэй тэмцэх чиглэлээр 375 сая төгрөг оруулаад бид нар цөлжилт хамгийн их байгаа 7 аймаг дээр 80 га талбайд цөлжилттэй тэмцэх, элсний нүүдлийг сааруулах зурвас жишээ нь ороод явж байгаа. Төсвөөс гадна бид нар зүгээр Байгаль орчин, аялал жуулчлалын яам дээр хэрэгждэг олон улсын төслүүдтэй хамтраад одоо бэлчээр хамгааллыг сайжруулах, цөлжилтийг сааруулах чиглэлээр бас арга хэмжээнүүдийг төлөвлөөд л явж байгаа л даа. Зүгээр бид нарын хүссэн хэмжээнд төсөв бас тэр болгон олдохгүй байгаа. Зүгээр оны өмнө, жишээлбэл 21, 22 оны төсвийн төлөвлөлтийг хийж байх үед бид нар энэ цөлжилт ихтэй, уул уурхай бол тэгнэ тэгнэ.

Ер нь бол уул уурхайн үйл ажиллагаа явуулсан аж ахуйн нэгжүүд тэрийгээ нөхөн сэргээх шаардлагатай л даа. Энэ дээр бас нэг л хүндрэл би бас зүгээр тайлбар биш шүү уучлаарай гишүүн ээ, бас уул уурхайн үйл ажиллагааны лицензүүд дамжаад явчихдаг, эзэн нь олдохгүй болчихсон иймэрхүү хүндрэлтэй бэрхшээлтэй юмнууд их гарч байгаа юм. Тийм учраас одоо эзэн нь олдохгүй олон жил орхигдсон байгаа 8 мянган га талбайг нөхөн сэргээх Засгийн газрын үйл ажиллагааны мөрийн хөтөлбөр болсон зүйл үүнтэй бас холбоотой. Дээр нь 1990-ээд оноос өмнө зүгээр улсын үйлдвэрүүд эрхэлж байгаад хаясан газруудыг бас төр хариуцах шаардлагатай ийм тооцоонуудаас энэ гарч байгаа юм. Ер нь бол бид нар аж ахуйн нэгжээр нь хариуцлагыг нь тооцуулж нөхөн сэргээлтийг хийдэг механизм нь бол байж л байгаа л дээ. Шахаж байгаа жил болгон бид нар менежментийн төлөвлөгөө Байгаль орчин, аялал жуулчлалын яаман дээр батлаад явдаг.

Тухайн жилдээ нөхөн сэргээх гэж байгаа зардлынх нь 50 хувийг нь барьцаанд аваад явдаг. Тухайлбал бид нар энэ аж ахуйн нэгжид ийм хэмжээний уулын ажил хийнэ ээ, бид нар 20 га талбай энэнээсээ нөхөн сэргээнэ ээ гэвэл 20 га талбай нөхөн сэргээлтийнх нь зардлын 50 хувийг нь барьцаанд аваад нөхөн сэргээлтээ хийгээд мөнгөө буцаагаад авдаг л ийм зохицуулалтаар явж байгаа. Тийм тэгэхээр зүгээр, ер нь хуулийг хэрэгжүүлэх талаас нь Байгаль орчин, аялал жуулчлалын яам, Мэргэжлийн хяналт, экологийн цагдаа талаас бас хүчин чармайлт тавих, шаардах ажлуудыг бас эрчимжүүлэх шаардлагатай гэдгийг бас ойлгож байна.

Зүгээр улсын тусгай хамгаалалттай газар дээр уул уурхайн үйл ажиллагаа явж байгаа юм байхгүй шүү. Одоо жишээлбэл Эрдэнэ Монголыг сая хэлж байна лээ. Улсын тусгай хамгаалалтай газраас 50 орчим км-ын гадна л байгаа тийм. Ер нь бол хуулиараа болохгүй. Аль болохоор улсын тусгай хамгаалалттай газарт ойрхон талбайд лиценз олгохгүй байх чиглэлээр бид нар бас л Уул уурхайн яамтай байнга л холбогдож ажиллаж явдаг.

Хиргисүүр, түүхийн соёл зүйлүүдийг зүгээр үнэлгээний хуулиар бид нар зохицуулахаас өөр Байгаль орчин, аялал жуулчлалын яаманд бол бас шууд хамаарах гэдэг чиг үүрэг бол байхгүй. Энэ Боловсрол, соёлын чиглэлийн үйл ажиллагаа юм байгаа юм шүү.

Туул голын түвшин буурч байгаа нь бас л туул голын эхэнд мод бэлтгэх, олон жил уул уурхайн үйл ажиллагаа явуулсантай холбоотой байдаг. Одоогоор бол тийм үйл ажиллагаанууд бүрэн зогссон байдаг. Бид нар ойжуулах чиглэлээр нийслэлийн Байгаль орчин, аялал жуулчлалын газартай хамтраад Туул голын эхэнд жилд нэг 50-аас доошгүй га талбайг ойжуулаад улсын төсвийн зардлаар ойжуулалт хийгээд ингээд явж байгаа.

**Г.Занданшатар:** Энх-Амгалангишүүн тодруулж асууя.

**Б.Энх-Амгалан:** Энэ лиценз эзэн эзэн дамжин одоо олдохгүй байна. Тэгээд яах вэ эрчимжүүлэх л хэрэгтэй. Тэгэхдээ хууль болохгүй байна , мөнгө олдохгүй байна, тийм үнэлгээний хуулиараа нэг ингээд ингээд болдоггүй юм аа гээд. Ингээд өмнөөс нь нэг хууль яриад тайлбар яриад суугаад байх юм. Та нар яаж хамгаалах вэ гэдэг санаачилга гаргаач дээ. Энэ чинь бодлогын яам юм байгаа биз дээ? Тэгээд Туул гол дээр одоо ойжуулна гэдэг юм яриад байх юм. Тэр Туул голын дагуу өгчихсөн тэр цэнхэр хашаануудыг хэзээ буулгах юм? Тэр олон овоолоод хаячихсан шавраа яах юм? Тэр эхэнд нь өгчихсөн тэр баахан аялал жуулчлалын зориулалттай тэр баазуудаа яах юм? Одоо Туул голын чинь наад талаар, цаад талаар ингээд битүү өгөөд дууслаа шүү дээ. Энэ Зайсангийн амаар тэгээд энийгээ яах юм бэ? Энийгээ шийдэхгүй юм уу? Ил болгохгүй юм уу? Хэн, хэзээ өгчихсөн юм энийг? Тэгээд бид нар чинь одоо ундны усгүй болох юм уу? Ийм нөхцөл байдлууд би асуугаад байна шүү дээ. Та бүхэн нэг тодорхой хариулаадхаач. Би бол сайд…/минут дуусав./

**Г.Занданшатар:** 84,Энхбат дарга.

**А.Энхбат:** Ер нь зүгээр Богд уулын дархан цаазат газарт аялал жуулчлалын зориулалтаар олгосон газрын ашиглалтын байдалтай холбоотой түрүүн Батжаргал гишүүн ярьсан. Батжаргал гишүүнээр ахалсан ажлын хэсэг гараад явж байгаа. Манай яамнаас бас улсууд ороод явж байгаа. Үүний дүгнэлтүүд бас гарч ирэх байх. Зүгээр Туул голоос урагшаа хэсэг нь бол улсын тусгай хамгаалалтын газарт ороод Байгаль орчин, аялал жуулчлалын сайдын эрхлэх асуудлын хүрээнд зөвшөөрлүүд нь олгогдоод явдаг. Зүгээр Туулаас нааших нь бол нийслэлийн газар буюу Улаанбаатар хотын Засаг даргын олгосон газрууд байдаг гэдэг бас зааг ялгааг нь та мэдэж байгаа байх.

Зүгээр улсын тусгай хамгаалалттай газар дээр олгосон зөвшөөрлүүдийг, үйл ажиллагааг нь хянах, шалгах чиглэлээр л бид нар ажиллаж байгаа л даа. Тэд ажлын хэсгийн дүгнэлтүүд нэлээн тодорхой гарч ирэх байх. Үүнээс хууль зөрчиж байгаа зүйлүүд нь юу байна.

**Г.Занданшатар:** Энх-Амгалан гишүүнд энэ бичгээр албан ёсоор хариу өгөөрэй Энхбат даргаа. Энэ Туул голын эх энэ ямар болчхоод байна нээрээ очиж үзвэл та нар. Дүүрэн хог байлаа шүү. Гомпилдоогийн Мөнхцэцэг гишүүн.

**Г.Мөнхцэцэг:** Байгаль орчныг хамгаалах хуульд энэ өөрчлөлт оруулж ирж байгаа явдлыг бол бас талархууштай. Ялангуяа энэ иргэдийн мэдэх эрхийг хангах тал дээр бол чиг үүрэг бүхий байгууллагуудыг бол өргөжүүлж байгаа нь бол бас сайн хэрэг ээ гэж ингэж бодож байгаа. Гэхдээ иргэдийнхээ бас оролцоог бид нар бас харах хэрэгтэй. Бас оролцоо мөн дээрээс нь энэ хяналтыг бас сайжруулах тал дээр энэ хуульд бас дорвитой өөрчлөлтүүдийг хийх нь зүйтэй гэж харж байгаа. Тэгээд гишүүд маань бас ярьж байна, ялангуяа Энх-Амгалан гишүүний яриад байгаа тэр бид нар хамгийн гол нь энэ бодлого гэдэг зүйлээ зөв гаргаж байж, энэ хуулийн хэрэгжилт тэр тусмаа энэ хуулийн хэрэгцээг бол хангахад чиглэлээ гэж ингэж ярьж байгааг бол бас зөв зүйтэй гэж ойлгоод байгаа юм.

Дээр нь би бас энэ говийн нөхцөлд хамгийн их асуудал дагуулсан, ялангуяа байгаль орчны чиглэл дээр бол хамгийн их асуудал дагуулж байгаа бүс нутгаа гэдэг дээр Байгаль орчны яамыг удаа дараа анхаарч ажиллаач ээ гэдэг ийм хүсэлтүүдийг ирүүлж байсан. Энэ агаарын бохирдол байна, хөрсний доройтол байна, энэ нүүрс тээвэрлэлт байна, тусгай хамгаалалттай газруудыг бас дахиж нэмж авах хэрэгтэй, шаардлагатай юмнууд байж байгаа, ураны асуудал байна, усны хомсдол гээд ерөөсөө говьд тийм хүндрэлгүй сэдэв алга. Та бүхэн сая бас Дундговь, Говьсүмбэр аймгууд дээр очиж ажилласан байна лээ. Ер нь бол бас ойжуулах тэр мод, бут тарих энэ тэр гээд. Энэ одоо асуудлууд мөн үү, мөн. Гэхдээ хамгийн гол онцлог нь юу вэ гэхээр говийн нөхцөлд энэ мод, ус, бутыг тарихаасаа гадна усжуулалтыг хийх нь чухал байгаад байгаа юм. Усгүйгээр мод ургана гэж байхгүй ээ. Энэ дээр та бүхэн бас нэг жоохон анхаарлаа хандуулаад ажиллаач ээ гэж. Би бас ингээд удаа дараа энэ хүсэлтүүдийг тавьж байгаа.

Дээр нь говь руу аялал жуулчлалыг түлхүү оруулна. Аялал жуулчлалын бүс нутгийг бас онцгойлон анхаарч хөгжүүлнэ гээд та бүхэн бас хэлэлцүүлэг юмнуудыг хийгээд ингээд ажилласан байна лээ. Гэхдээ бид нар очоод энэ олон аялал жуулчлалын бүс нутагт байх тэр үзүүлж харуулах зүйлүүдээ бид нар орчин нөхцөлийг нь дээшлүүлэхгүйгээр сайжруулахгүйгээр, энэ уул усаа хамгаалж хадгалахгүйгээр өв соёлыг тэнд бас байгаа гэдэг энэ зүйлүүдийг бид нар тусгай хамгаалалтад авч ингэж хөгжүүлэхгүйгээр аялал жуулчлалыг тийш нь татна гэж бол байхгүй. Та бүхэн бас энэ дээр бас анхаарч ажиллаасай гэдэг ийм хүсэлтүүдийг бас удаа дараа тавьж байсан. Энэ дээр шинэ сайд бас одоо бодлого гаргаад ажлаасаа гэж ингэж бодож байгаа юм.

Дээр нь иргэд мэдэх эрхээ хангуулаад ажиллаж болно. Гэхдээ бид нар иргэдийнхээ оролцоог чухалчлах нь зөв байгаа юм. Говийн бүс нутагт ажиллаж байгаа малчид, амьдарч байгаа ард иргэд гэдэг бол өөрсдөө байгаль хамгаалагчид байж байдаг бүр. Хилийн бүсэд ажиллаж байгаа энэ ард иргэд гэдэг бол өөрсдөө бас хилчид байж байдаг. Ийм учраас энэ иргэдийнхээ энэ оролцоог чухалчлах гэдэг зүйл дээр Байгаль орчны яам анхаарч, ялангуяа тэднийг бас ажиллах нөхцөл байдлыг нь бас дээшлүүлэх. Мөн энэ юу байдаг юм, үнэмлэх гэдэг юм уу? Ямар нэгэн байдлаар тэднийг тийм баталгаажуулах тал дээр нь бас анхаарч ажиллавал бас зүйтэй юм болов уу гэсэн ийм бодол байдаг юм.

Манай Байгаль орчны яаман дээр байдаг энэ eic гээд мэдээллийн нэгдсэн сан байдаг тийм ээ? Энэ сан яагаад ерөөсөө сүүлийн үед ингээд баяжигдахгүй байгаад байгаа юм бэ? Аль хуучны мэдээлэл дээрээ л байгаад байдаг. Ороод харахад ерөөсөө л нөгөө байж л байдаг хэдэн агуулгатай юмнууд нь ингээд байж байдаг. Мэдээ, мэдээллээр хангах тал дээр бол ялангуяа энэ мэдээллийнхээ санг арвижуулах тал дээр бас ажиллах ёстой юм болов уу гэж ингэж бас боддог. Та бүхэн энэ дээр бас анхаарч ажиллаач ээ гэж ингэж энэ үгийг хэлье гэж бодсон юм.

Дээр нь үндсэн албаа чадавхжуулах тал дээр та бүхэн маань бас анхаарч ажиллаач ээ. Ялангуяа энэ байгаль хамгаалагчид маань үндсэндээ бол гар хоосон, хөл нүцгэн л энэ байгалиа хамгаална гээд л нэг тийм сэтгэлтэй нэг л ийм улсууд ажиллаад байдаг. Үндсэндээ тэдэнд морь, малын ч бэрхшээл байж л байна. Хэдэн зуун километр үргэлжилж байгаа энэ ээрэм талд чинь ганц мотоциклтой хүн яваад байна даа, хаа хүрэх вэ? Тэгэхээр энэ дээр бол бас Байгаль орчны яам, ялангуяа шинэ сайд бодлогын хэмжээнд бас жоохон анхаарч ажиллахгүй бол үндсэндээ манай байгаль хамгаалагчдын маань ажиллах, амьдрах энэ орчин нөхцөл бол үнэхээр хүнд байгаа шүү дээ. Хэчнээн өдөр, хэчнээн жил надаас, биднээс, гишүүдээсээ л хүсэлт тавьдаг л даа. Ер нь бол бидэнд нэг фургон хэрэгтэй байна, жоохон бартаа туулчих унаа, машин хэрэгтэй байна. Ингээд ганц мотоциклтой бид хаа хүрэх вэ гээд. Ингээд олон хүсэлтүүдийг олон жил тавьж байгаа гээд энэ асуудлуудыг нь шийдээд өгчихгүй бол эд нар юугаараа байгаль орчноо хамгаалаад ингээд явах юм бэ. Тэгэхээр энэ үндсэн албаа чадавхжуулах, ялангуяа тоног төхөөрөмжөөр хангах тал дээр Байгаль орчны яам ер нь жоохон анхаарч ажиллах хэрэгтэй байгаа шүү гэдгийг хэлчихье гэж ингэж бод…/минут дуусав./

**Г.Занданшатар:** Мөнхцэцэг гишүүнүг хэллээ. Дамбын Батлут гишүүн.

**Д.Батлут:** Та бүхэндээ энэ өдрийн мэндийг хүргэе. 2019 онд Үндсэн хуулийн нэмэлт, өөрчлөлтөд байгаль орчны нөлөөллийн талаар иргэний мэдэх эрхийг баталгаажиж өгч баталгаажуулж өгсөн. Энэ бол хамгийн их авууштай, сайн зүйл гэж харж байгаа юм. Тэгэхдээ хууль гардаг, хууль хэрэгжилтийг хангах тал дээр учир дутагдалтай ажилладаг гэж харж байгаа.

Нэг ёсондоо хуулийг хэрэгжүүлдэг байгууллагууд маань үйл ажиллагаагаа сайн зохион байгуулдаггүй. Түүнээс болоод хууль амьдрал дээр хэрэгждэггүй асуудлууд гарч байгаа. Гэхдээ үүнд нөлөөлж байгаа бас нэг хүчин зүйл бол иргэдийн оролцоо, идэвх. Тэгэхээр энэ хуулийн хэрэгжилтийг хангах, тухайлах юм бол яг энэ иргэний мэдэх эрхийг баталгаажуулж өгсөн энэ асуудал дээр хуулийн хэрэгжилтийг хангах тал дээр ямар үйл ажиллагаа зохион байгуулахаар төлөвлөж байгаа вэ? гэдэг асуултыг асууя. Энэ бол хууль хэрэгжилттэй холбоотой хамгийн чухал зүйл гэж харж байгаа юм.

Хоёрдугаарт нь энэ хуулийн төсөлтэй холбоотой тандалт, судалгааны тайлан, зардлын тайланг үзлээ. Тэгэхээр тухайн Засаг даргын тамгын газарт шинээр орон тоо үүсгэхгүй, өөрөөр хэлбэл хүний нөөцийн шаардлага 0.18 буюу шинэ орон тоо бий болгох шаардлагагүй гэж үзсэн нь төсөвт нэгж зардал үүсэхгүй. Гэхдээ эдийн засгийн өсөлт болон ажил эрхлэлтийн байдалд эерэг нөлөө үзүүлнэ гэсэн байгаа.

Нэгдүгээрт эдийн засаг болон ажил эрхлэлтэд үзүүлж байгаа энэ эерэг нөлөөлөл гэж юуг ойлгоод байгаа юм бэ гэдэг тал дээрээ тайлбарлаж өгөөч.

Хоёрт нь эдийн засгийн үзүүлэх нөлөөлөл, хүснэгтийн 4.2-т төрийн байгууллагуудын үүрэг үйл ажиллагаанд нөлөөлөх эсэх гэдэгт төрийн байгууллагын ачаалал хөнгөрч, тавих хяналт сайжирна гэсэн байна. Ачаалал гэдэг нь хэдэн хувиар хөнгөрөх юм? Иргэдийн хяналт тавих механизмыг энэ хуулиар төслөөр бататгаж өгснөөрөө төрийн хяналт шалгалтад ачаалалд эерэг үр дүн гарч байгаа гэж ойлгож болж байна уу?

Гуравдугаарт нь байгаль орчны тэнцвэрт байдлыг хангах асуудал маш их чухал нөлөө үзүүлж байгаа юм. Нөлөөтэйг, шаардлагатай гэж харж байгаа. Тэгэхдээ Монголд бол ой модыг сийрүүлэх тал дээр их учир дутагдалтай ажиллаж байна гэж харж байгаа юм. Магадгүй 1 метр квадрат газар хэчнээн зулзаган мод ургаж байгаа бол одоо? Сийрүүлт хийхгүйгээс хэд нь үхэж байгаа юм? Хэд нь яг амьдрах чадвартай болж байгаа юм бэ? Энэ тал дээр хууль, эрх зүйн зохицуулалтуудыг боловсронгуй болгох зайлшгүй шаардлага байгаа юм. Технологийн дагуу сийрүүлэлт хийдэг үүрэг хариуцлагыг тодорхой энэ хууль, эрх зүйн санкц болгож суулгаж өгөх шаардлагатай. Тэгэхээр энэ тал дээр манай шинэ сайд маань хэрхэн ажиллах вэ, ажиллаж байгаа вэ? Хэрвээ энэ зохицуулалтуудыг бодитойгоор хийж өгч чадах юм бол цаашлаад Ерөнхийлөгчийн санаачилсан тэрбум мод тарих энэ төсөл ч гэсэн илүү амжилттай, бодитой хэрэгжих боломж бололцоонд их чухал нөлөө үзүүлнэ гэж харж байгаа юм. Тэнд байгальд зарим мод бол амьдрах чадваргүйгээсээ ингээд унаад үхэж байна. Энийг яаж ашигтай хэлбэрт оруулж, тарьж ургуулж, цаашлаад одоо нийгэмд нөлөөлөх талийг нь сайжруулах вэ гэдэг л дээр хариулт авъя.

Эцэст нь манай Орхон аймаг, Эрдэнэт хотод нэлээн их асуудал дагуулдаг зүйл бий. Уул уурхай дагасан хот учраас энэ цагаан тоосны асуудал Хангалын голын бохирдолтой холбоотой асуудал. Иргэдийн байгаль орчны аюулгүй байдалд маш их сөрөг нөлөөлөл үзүүлж байгаа. Олон жил энэ асуудлыг ярьсан олон хүмүүс энэ асуудлаар хөөцөлдөж байгаа. Мөн олон шийдэл гарсан боловч өнөөдөр төдийлөн үр дүн гарахгүй байгаа. Тэгэхээр энэ асуудлыг шийдвэрлэхийн тулд ямар арга хэмжээ авахаар төлөвлөж байгаа вэ гэдэг асуултыг асууя.

**Г.Занданшатар:** 85, Бат-Эрдэнэ сайд хариулъя.

**Б.Бат-Эрдэнэ:** Улсын Их Хурлын гишүүн Батлутын асуултад хариулъя. Хуулийн хэрэгжилтийг хангуулж ажиллах тал дээр хуулийн нэмэлт өөрчлөлт орсонтой холбогдуулаад Байгаль орчин, аялал жуулчлалын яамнаас сум болон аймагт ажиллаж байгаа байгаль хамгаалагч дээрээс нь иргэдийн Нийтийн хуралтай хамтарч ажиллахаар бид нар бас төлөвлөгөө, төсвийг нь гаргаж байгаа. Энэхүү хуулийн нэмэлт, өөрчлөлт орсонтой холбогдуулж бас ер нь энэ иргэдийн мэдэх эрхийг хязгаарлахгүйтэй холбоо бүхий асуудлуудыг цахимаар болон биетээр гэсэн ийм хоёр байдлаар явж ажиллахаар ийм төлөвлөгөөнүүд бол гарч байгаа.

Ойг сийрүүлэхтэй холбоотой асуудал дээр бол ойн агентлагийг өчигдөр Засгийн газрын хурал дээр Ойн тухай хуульд нэмэлт, өөрчлөлт оруулахтай холбоо бүхий асуудлыг бас өчигдөр Засгийн газрын хуралдаанд оруулж бас Улсын Их Хуралд өргөн барихаар болсон. Тэгээд удахгүй Улсын Их Хуралд өргөн барьж энэ ойн агентлагаа бид нар яаралтай байгуулж авах, ойн агентлагийг байгуулж авснаараа бас яг саяын таны хэлдэг энэ нэг сийрүүлэх тал дээр бас бус ахиад маш олон асуудлууд бий ой дээр бол. Ялангуяа Монгол улсын Ерөнхийлөгч Ухнаагийн Хүрэлсүхийн санаачилсан энэ тэрбум мод үндэсний хүрээнд зөвхөн ой гэж эднийг бас бид нар харж болохгүй байгаа. Нөгөө уур амьсгалын өөрчлөлт, дэлхийн дулаарал, ойтой холбоотой бүхий асуудал дээр нөгөө хуш модтой холбоо бүхий асуудлууд, нөгөө самбарын экспорттой холбоотой асуудлууд гээд. Ингээд маш олон зүйлс байгаа, энийг бол бид нар Ерөнхийлөгчийн Тамгын газартай хамтраад уржигдар бид нар бас бүтэн өдөр вакумжсан орчинд workshop хийж суусан. Тэгээд энэ ойн стратегийг бид нар гуравдугаар сарын 29-ний өдөр гэхэд эцэслэе гэдэг, ялангуяа сая орон нутагт бид нар 16 аймаг, 1 чөлөөт бүс бас байгалийн цогцолборт газрууд дээр ажиллахдаа анхан шатнаас бол тодорхой саналуудыг бид нар авсан байгаа. Тэгээд ойн стратеги-даа оруулахаар яг ингээд төлөвлөөд ажиллаад явж байна.

Эрдэнэт хотын хувьд, Орхон аймгийн хувьд бол би өөрөө ч бас Орхон аймгийн иргэн, энэ цагаан тоос, Хангалын голын холбоо бүхий асуудлуудыг бас нэлээн сайн мэдэж байгаа. Орчны бохирдлыг бууруулах үндэсний хорооны ажлын хэсэг бол бүтэн очиж бас ажилласан байгаа. Эрдэнэт үйлдвэртэй ажилласан. Орон нутагт бол бид нар цагаан тоосон дээр бас орон нутгийн, аймгийн удирдлагууд маань цагаан тоосон дээр бид нар бас хийж хэрэгжүүлэх гэж байгаа ажлууд маань санхүү төсөв мөнгөний хүрээнд боломжгүй, өөрсдийн хүрээнд бас шийдвэрлэх зайлшгүй шаардлагатай ажлууд байна. Яагаад гэхээр олон жилийн хугацаанд хэлэлцүүлэг Эрдэнэт үйлдвэрийг харж өнөөдрийг хүртэл явлаа гэдэг. Ийм хүсэл саналуудыг саналуудыг тавьсан учраас одоо бид нар цагаан тосон дээр орчны бохирдлыг бууруулах хороон дээр 1 тэрбум төгрөгийг аймгийн удирдлагууд аймаг руу бол шилжүүлж өгч байгаа.

Хангалын голтой холбоотой бохирдлыг бол тогтоочихсон. Энэ бол аль эрт тогтоогдсон асуудал. Энэ дээр бол Хангалын голыг цэвэрлэхдээ холбоо бүхий ажлыг бол Орхон аймгийн байгаль орчны, Байгаль орчин, аялал жуулчлалын газарт бас үүрэг өгөөд ингээд Хангалын голыг цэвэрлэх үйл ажиллагаа бол ойрын хугацаанд эхлээд явна гэдэг ийм байдалтай байгаа. Эдийн засгийн тооцоолол дээр Энхбат дарга маань хариулт өгнө.

**Г.Занданшатар:** Батлут гишүүн тодруулж асууна.

**Д.Батлут:** Тэгэхээр яах вэ мөнгө шилжүүлж байж болно л доо. Цагаан тоостой холбоотой асуудлыг дарахын тулд энэ 1 тэрбумаар тогтохгүй хөрөнгө оруулалтуудыг хийчихсэн шүү дээ уул нь. Тэгээд ямар нэгэн үр дүн гараагүй байгаа. Тэгэхээр бид нар өөр зөв шийдлийг олж авах хэрэгтэй гэж харж байгаа. Тэр зөв шийдэл нь ямар байх юм бэ? Энэ дээр бас холбогдох судалгаануудыг хийж ажиллах хэрэгтэй байна. Мэдээж орон нутагтай хамтрах ёстой байх гэж харж байгаа юм. Хангалын голыг цэвэрлэх асуудал биш. Хангалын голын тэр бохирдуулж байгаа эх үүсвэрүүдийг хэрхэн байхгүй болгох вэ гэдэг дээр л анхаармаар байгаа юм. Цаашлаад энэ Хангалын голын бохирдол маань өөрөө ямар түвшинд явагдахаас шалтгаалж тэнд цэвэрлэх байгууламж барихтай холбоотой асуудлууд гарах ёстой болов уу гэж харж байна. Тэгэхээр энэ тал дээр та Орхон аймагт өөрөө нөхцөл байдлыг сайн мэддэг хүний хувьд бол анхаарлаа хандуулж бас ажиллана байх гэж бодож байгаа.

Тэр ойн тухай хууль дээр бол асуудлууд их байгаа. Өнөөдөр бид бүхэн тэр мод сэрүүлэгтэй холбоотой асуудлыг яг хуулийн зохицуулалтаар хийж өгсөн зүйл байхгүй. Ихэнхийг нь хориглочихсон 14.1 гэдэг зүйлээр л тухайн орон нутгийн Байгаль орчны газрынх нь ойн тухай хуулийн 14.1 дээр тухайн орон нутгийн Байгаль орчны газар нь шийдэл гаргахаар нэг бөөрөнхий тийм заалт орчихсон. Энийг тодорхой болгомоор байгаа юм. Ямар байгууллага нь тэнд сийрүүлэлтээ хийх юм? Хэн нь шийдвэрээ гаргах юм? Ямар арга хэмжээ авагдах юм гээд ингээд. Ингэж өгөхгүй бол бид нар бас ойтой холбоотой энэ нөхөн сэргээлттэй холбоотой, цаашлаад энэ сийрүүлттэй холбоотой асуудал дээр ахиц гаргаж чадахгүй барагдаж байна шүү. Энэ тал дээрээ бас та анхаарлаа хандуулж ажиллаарай гэж хэлэхийг хүсэж байна. Баярлалаа.

**Г.Занданшатар:** Эрхэм гишүүн Даваажанцангийн Сарангэрэл.

**Д.Сарангэрэл:** Баярлалаа. Энэ Үндсэн хуульд нийцүүлэн иргэдийн мэдээлэл авах эрхийг хангахтай холбоотой энэ заалт дээр манай Байгаль орчин, аялал жуулчлалын яам мэдээллүүдээ их сайхан тодорхой бэлдчихээр юм байна гэж би бодож байна дараагийн хэлэлцүүлэгт. Тухайлбал газар доорх баялгийг ашигласнаар байгаль орчинд нөлөөлөх нөлөөллийн талаар мэдээлэл авлаа гээд өөр юу өөрчлөгдөх билээ гэдэг дээр, ер нь бол ийм хуулийн заалттай болсноороо ямар дэвшил гарах вэ? Ямар хүлээлттэй байгаа вэ гэдэг талаар бол их тийм тодорхой мэдээллийг Улсын Их Хурлын гишүүдэд өгөх нь зүйтэй байх гэж бодож байна. Тэгэхгүй бол нэлээн тийм жоохон өнчиндүү маягтай, ер нь мэдээлэл нь ил тод болох юм байна л гэдэг нэг ийм ойлголт яваад байгаа учраас энэ дээр анхаарах хэрэгтэй юм байна гэж бодож байна.

Хоёрдугаарт нөхөн сэргээлт, нөхөн сэргээлтийн асуудал дээр бол Байгаль орчин, аялал жуулчлалын яам бол анхаарч ажиллаж байгаа энэ олон жилийн турш хуримтлагдсан ийм хур нөхөн сэргээлтийн ажлууд байгаа, 30 мянган га. Энэ дээр би Бат-Эрдэнэ сайдад юу гэж хэлэх гэж байна гэвэл экологийн цагдаагийн алба байгуулагдаад 2 жил болж байгаа. Энэ алба бол яаманд маш их тус дэм болно. Бүүр тодорхой санаачилгатай, санаачилга гаргаад, тодорхой газруудыг нөхөн сэргээх ажлыг бие дааж хийе гэдэг хүртэл санал гарч байгаа. Би энэ цагдаагийн байгууллагын энэ сайхан санал, санаачилгыг хүлээж авах нь зүйтэй гэж тухайн үед ажиллаж байхдаа бодож байсан. Сайд та энэ тал чиглэл дээр бас жоохон анхаарч ажиллавал зүгээр юм байна гэж бодож байна.

Гуравдугаарт миний хэлэх гэж байгаа зүйл энэ сая Мөнхцэцэг гишүүн маань ч хэлнэ лээ. Түрүүн Чинзориг гишүүн бас хэлсэн. Энэ байгаль хамгаалагчдын, цаг уурчдын ажиллах орчин авч байгаа цалингийн хувьд бол хүнд байгаа. Энэ дээр бид нар сайд руу гэхээсээ илүүтэй Улсын Их Хурлын гишүүд маань энэ төсөв хэлэлцэх үед бол энэ дээр анхаарах ёстой юм байна лээ. Байгаль орчны салбарт ер нь хөрөнгө оруулалт их бага хийгддэг, дандаа олон улсын байгууллагын төсөл хөтөлбөрт дулдуйдаж бид нар ажиллаж байгаа юм.

Германы Засгийн газрын шугамаар хэрэгжиж байгаа төсөл байна. Ер нь бас хэд хэдэн төсөл бий. Энэ төслүүд ямар хүсэлт тавьдаг вэ гэвэл Монголын тал өөрөөс хамаарах хувь хэмжээгээ оруулаач ээ гэдэг. Энэ дээр хангалтгүй гэсэн үнэлгээ аваад байдаг юм. Тэгтэл гаднын Засгийн газар, улс орнууд, олон улсын байгууллагууд Монгол орны байгаль орчныг хамгаалъя гээд байдаг. Бид болохоор зэрэг тодорхой санхүүжилтээ харамлаад суугаад байгаа ийм зүйл байгаа учраас харин байгаль орчин, аялал жуулчлалынхаа салбарт парламент энэ чиглэлд бол бас дэмжлэг үзүүлэх ийм боломжтой гэж бодож байгаа юм.

Дөрөвдүгээрт энэ цалин мөнгөний асуудал дээр Хөдөлмөр, нийгмийн хамгааллын яам хүйтэн хөндий хандаж байгаа Бат-Эрдэнэ сайд аа. Би Байгаль орчин, аялал жуулчлалын сайдаар хагас жилийн хугацаанд ажилласан. Хоёр удаа цалин мөнгө нэмэгдүүлэх асуудлыг оруулаад Байгаль орчин аялал, жуулчлалын яам тодорхой тайлбар хэлээд, өөрөөр хэлэх юм бол ямар тайлбар байсан бэ гэвэл байгаль хамгаалагчид боловсрол дутуу. Ер нь бараг ирүү, өвдөг нь нийлсэн өвгөн л явж байдаг гэсэн ийм ойлголттой байгаа юм байна лээ. Тэгвэл тэнд одоо бол их боловсронгуй болчихсон шүү дээ. Сургууль соёл төгссөн, мэдлэг боловсролтой ийм хүмүүс байгаль орчноо хамгаалаад сэтгэлтэй хүмүүс ажиллаж байгаа. Тийм учраас энэ дээр Хөдөлмөр, нийгмийн хамгааллын яамыг жоохон ойлголтыг нь засаад, энэ цалин мөнгийг нь нэмэх тал дээр анхаарахгүй бол байгаль орчны маш эрсдэлтэй хүнд нөхцөлд нэг хэсэгхэн хүн ажиллаж байгаа юм. Тийм учраас цалин мөнгөний асуудал, хувцас, тусгай хэрэгслийн тухай асуудал, унаа малын хэдэн цогц асуудлыг бол шийдвэрлэх ийм шаардлагатай байгаа. Тэгээд энэ дээр гишүүд ч гэсэн бид нар дэмжиж ажиллах ёстой.

Хоёрдугаарт дахин хэлэхэд энэ дээр Байгаль орчин, аж жуулчлалын яам өөрсдөө цалин цаваг дээр Засгийн газартай, ялангуяа Хөдөлмөр, нийгмийн хамгааллын яамтай тулж ажиллах, нөхөн сэргээлт дээр экологийн цагдаатай хамтарч ажиллах ийм шаардлага байгаа.

Дахин нөхөн сэргээлтийн тухай асуудал бол тэр 30 мянган га бол нэлээн их л дээ. Энэ 4 жилийн хугацаанд 8 га-г нь барьчихъя л гэж ингэж төлөвлөж байгаа. Энэ их том хэмжээ хэцүү, тэгэхдээ бид нар бол хийх ёстой. Туул голын хувьд бол энэ гишүүдийн хэлээд байгаа дээр онцгойлон анхаарахаас өөр арга байхгүй. Туул голоос өнөөдөр Монгол улсын Улаанбаатарчуудын 95.7 хувь нь 21 аймгийн 5 аймаг, 37 сумын иргэд ундаалж байгаа…/минут дуусав./

**Г.Занданшатар:** Хариулах зүйл бий юу? Хариулт хангалтгүй бол нэг минут тодруулж байгаа. Санал байна тээ? Одоо санал хураалт явуулна. Та дэмжсэн, дэмжээгүй үг хэлчих дээ. Одоо санал хураалт явуулах нь дэмжсэн, дэмжээгүй үг хэлэх гишүүн байна уу? Сарангэрэл гишүүнээр тасаллаа. Энх -Амгалан гишүүнээр тасаллаа. Гурван гишүүн үг хэлсний дараа санал хураалт явуулна. Гишүүд чуулганы танхимд цуглаарай. Баттөмөрийн Энхбаяр гишүүн.

**Б.Энхбаяр:** Миний хувьд бол агуулгыг нь бол дэмжиж байгаа. Тэгэхдээ би түрүүн хэлсэнчлэн энэ хуулийн төсөл гурван сарын өмнө угаасаа хууль болчихсон байгаа. Улсын Их Хурал баталчихсан. Энэ харилцааг Нийтийн мэдээллийн тухай хуульд байгаль орчны нөлөөлөх байдлын талаар иргэд мэдээлэл авах эрхтэй. Энэ бол нээлттэй мэдээлэл гэдэг ангилалд оруулаад биччихсэн байгаа. Нөгөө талаар төрийн байгууллагууд нээлттэй мэдээлэлд заасан энэ асуудлыг иргэдэд мэдээлэл өгөх үүрэгтэй гээд хуульчилчихсан. Тэгэхээр бид нэг асуудлыг хоёр ярьж байгаа юм. Гурван сарын өмнө баталчихсан хуулиа одоо дахиад ярьж байгаа байхгүй юу. Тэгээд энэ одоо яах гээд байгаа юм бэ гэхээр би Бат-Эрдэнэ сайдыг хэлээгүй. Энэ Бат-Эрдэнэ сайдаас өмнө нь өргөн барьчихсан төсөл байхгүй юу. Сая хэлсэнчлэн энэ гадаадын олон төслүүд хэрэгжүүлдэг энэ Байгаль орчны яам. Тэгээд энэ нөгөө гадна талдаа үүрэг хүлээчихсэн бид нар энэ нөгөө мөнгийг нь авчихсан юм чинь ажил хийсэн нэр зүүх гээд энийг ингээд батлуулна гээд мөнгө авчихсан байна шүү дээ. Тэгээд бид баталчихсан. Тэгэхээр одоо ийм шаардлага бол Улсын Их Хуралд алга аа. 10 цагаас эхлээд 1 цаг хүртэл хэлэлцлээ шүү дээ. Зөвхөн хэлэлцэх эсэх дээр гурван цаг зарж байгаа байхгүй юу. Гурван сарын өмнө баталчихсан хууль дээрээ Улсын Их Хурал. Тийм учраас шаардлага алга. Харин Байгаль орчны шинэ сайд бол ямар асуудал харин оруулж ирэхээр энэ асуудлаа харин сууриар нь оруулж ирэх хэрэгтэй. Сууриар нь, өм цөм биш. Тэр дотроо энэ газрын багц хуулийн хүрээнд бол тусгай хамгаалалттай газрын асуудал цуг орж ирэх ёстой.

Түрүүн Энхбат дарга хэлж байна. Энэ тусгай хамгаалалттай хууль чинь 90 хэдэн оны хууль шүү дээ. Одоо 30 жил болж байгаа. Энийг шинэчлээгүй, яагаад шинэчилдэггүй юм бэ гэхээр Байгаль орчны яаман дээр энэ тусгай хамгаалалтын газрууд юу болсныг бид мэдэж байгаа шүү дээ. Түрүүн хэлсэнчлэн Тэрэлж байхгүй будаа, аялал жуулчлал битгий хэл орон сууцын хороолол боллоо шүү дээ. Энэ Тэрлэж чинь. Богд бол угаасаа байхгүй, газрынх нь зөвшөөрөл отог гэдэг нэртэй, отог. 9 давхар байшинд отоглож байгаа шүү дээ энэ Богд ууланд. Газрын зөвшөөрөл нь. Тэгээд энэ отог дээр байгаа орон сууц нь болохоор үл хөдлөх хөрөнгийн гэрчилгээтэй, зарим бас гэрчилгээгүй. Тэгээд энд газар авчихсан хүмүүс нь сүүлдээ шударга үнэний дүрд их ордог.

Энэ Гүндалай гэж нэг хүн байна. Гүндалайгаас газар авч орон сууц барьдаг юм шиг байгаа юм энэ Богд ууланд. Тэгээд Гүндалай оронд нь юу авдгийг мэдэхгүй, хэвлэл мэдээллээр харж байгааргаар энэ нэг давхрыг нь авдаг гэж яриад байна шүү дээ. Энэ улсын мэдлийн газрыг зарж энэ хувьдаа баяждаг энэ мөнгө хийсэн хүмүүсийг одоо болих хэрэгтэй. Энэ газрын мафи гэдэг юмыг бол энэ газрын багц хуулиар таслан зогсоох ёстой. Энэ дээр Байгаль орчны яам, сайд энийг би зарах ёстой. Энэнээсээ салчихвал би ингээд үхчих гээд байгаа юм шиг ийм хандлага бол гаргаж болохгүй. Цаашдаа энэ асуудал бол энэ ялангуяа отог байна уу, аялал жуулчлал байна уу энэ дандаа нээлттэй мэдээллээр явах ёстой, ил тод байх ёстой.

Энд газар авсан хүмүүсийн зөвшөөрөл, мэдээлэл одоо ил болох хэрэгтэй. Хэн авсан юм? Нээлттэй байдлын цаана авлига бол буурна аа. Хаалттай байгаа учраас авлига байгаа юм аа. Залуу сайдууд энэ дээр тэрний энэний гээд байхгүй. Би бол Бат-Эрдэнэ сайдыг зоригтой сайд гэж боддог. Энэ тусгай хамгаалалттай газарт хэн хэн газар авсан юм, хэчнээн га газар авсан, юу хийж байгаа гэдгээ бүгдийг нь ил болгох хэрэгтэй. Ард түмэнд ил тод, нээлттэй мэдээлэл тавьж энийг ил болгох хэрэгтэй. Тэгээд ард түмэн өөрөө шүүг. Өөрөө шүүг, ард түмэнд мэдэх эрхийг нь өгөх ёстой, шүүх эрхийг нь өгөх ёстой. Энд хуулийн байгууллагын удирдлагууд хүртэл газар авчихсан гэж сонсогдоод байгаа. Тэд нарыг хүртэл шараа болгох хэрэгтэй.

**Г.Занданшатар:** Даваажанцангийн Сарангэрэл гишүүн.

**Д.Сарангэрэл:** Хуулийн төслийг дэмжиж байна. Тэгээд би түрүүнийхээ хэлсэн үгээ үргэлжлүүлэхэд нөхөн сэргээлттэй холбоотойгоор нийтдээ улсын хэмжээнд бол 30 мянган га газарт бид нөхөн сэргээлт хийнэ гэж байгаа. 2020-24 онд бол 8 га-д нь хийнэ гэсэн ийм төлөвлөгөөтэй ажиллаад ингээд явж байгаа. Би түрүүнийхээ хэлсэн үгийг базаад хэлэхэд бол энэ нөхөн сэргээлтийн асуудал дээр улсын төсөв харахаас илүүтэй санхүүжилт нь бол боломжтой. Яагаад гэвэл аж ахуйн нэгжүүд өөрсдөө барьцаа хөрөнгөө тавьчихсан байдаг. Гагцхүү энийг мэргэжлийн түвшинд шахаж шаардаж хийлгэх ийм шаардлага бий. Үүнд бол бидэнд экологийн цагдаа маш чухал нөлөөтэй гэж үзэж байгаа учраас би Байгаль орчин, аялал жуулчлалын яамны баг хамт олон энэ чиглэлд хэрвээ энэ экологийн цагдаа, Уул уурхайн яамтайгаа та бүхэн хамтарч ажиллавал нөхөн сэргээлтийн ажилд нэлээн хувь нэмэр болно гэдэг ийм ойлголт авсан учраас энийгээ та бүхэнтэй хуваалцаж байгаа юм.

Нөхөн сэргээлтийн хүрээний үйл ажиллагаанд бол энэ Туул голыг онцгойлон анхаараарай. Дахин хэлэхэд Улаанбаатарчуудын 95.7 хувь нь, 5 аймгийн 37 сумын иргэн ундаалдаг ийм устай. Өнөөдөр бол усны түвшин нь буурсан, бохирдол ихтэй гэдгийг бол олон судалгаагаар харуулж байгаа учраас энэ Туул голоо хамгаалах, усных нь түвшнийг нэмэгдүүлэх чиглэлд мод тарихаас гадна энэ эргэн тойронд нь нөхөн сэргээлт хийх шаардлага зөндөө байгаа. Та бүхэн маань хэдэн жилийн өмнө сонссон байлгүй дээ. Хан-Уул дүүргийн арван хоёрдугаар хорооны иргэний 10 настай хүү ухсан нүхэнд борооны тогтонгишсон усанд бас живж нас барсан ийм эмгэнэлтэй зүйл гарсан. Тэнд бол ер нь хүн мал явах эцэсгүй ийм ухаж төнхөжсөн нөхцөл байдал үүссэн учраас тэнд нөхөн сэргээлтийн ажил маш чухал байгаа гэдгийг та бүхэндээ би бас хэлье гэж бодож байна.

Энэ цалин цавгийн тухайд бол энэ байгаль хамгаалагчид, цаг уурч дээрээ бид нар анхаарахгүй бол болохгүй. Жилийн дөрвөн улиралд үндсэндээ гадаа ажилладаг хүмүүс, тэр тусгай хэрэгслүүд, хувцас хунар, унаа мал гээд дутуу хүтүү зүйл их бий. Дээр нь цалин мөнгө маш багатай. 2020 онд төсөвт суучихсан байсан мөнгийг Хөдөлмөр, нийгмийн хамгааллын яам энэ байгаль хамгаалагчдыг тэр зэрэглэл нийцэхгүй байна гэдэг үндэслэлээр цалинг нь нэмэлгүйгээр тэр мөнгийг татуулж байсан. Энэ чиглэлд бол та бүхэн маань санаачилгатай ажиллаж, энэ салбарт ажиллаж байгаа хүмүүсээ маш багахан хүчээр олон мянган километр замыг туулж ажиллаж, энэ эх орноо хамгаалж байгаа хүмүүсээ бид нар онцгойлон анхаарах ёстой шүү гэдгийг би та бүхэндээ хэлэх гэсэн юм.

Тэгээд эцэст нь бол би энэ Байгаль орчин, аялал жуулчлалын яам, ялангуяа шинээр сонгогдон томилогдсон сайд бол богино хугацаанд бол их эрчтэй, хүчтэй ажиллаж байна. 21 аймгийнхаа 16-д нь хэдийнээ хүрээд оччихсон байж байна. Ингээд ажиглаад байхад бол их тийм шаттай, шат дараалалтай системтэй, углуургатай асуудлаа авч үзэж ажиллаж байна гэж ингэж харж байгаа. Тийм учраас бол бас энэ парламентын гишүүний хувьд парламентын зүгээс байгаль орчны чиглэлд бол дэмжлэг үзүүлчих санаачилгатай ажиллаж асуудлыг шийдэхэд бол бас дуу хоолой болж явна гэдгээ та бүхэндээ эцэст нь хэлье. Хуулийн төслийг дэмжиж байна. Баярлалаа.

**Г.Занданшатар:** Бямбасүрэнгийн Энх-Амгалан гишүүн.

**Б.Энх-Амгалан:** Байгаль орчныг хамгаалах тухай хуулийн төсөлд оруулах нэмэлт өөрчлөлтийг дэмжиж байна, дэмжье. Тэгэхдээ та бүхэн маань Монгол улсын нутаг дэвсгэрийн 77 хувийг цөлжчихлөө, 30 мянган га газар эвдэрчихлээ тэгээд мөнгө төгрөг байхгүй бас хэцүү байна. Тэгээд яах вэ олон улсын төсөл хөтөлбөрт хандаж байна гээд ингээд шалтаг яриад суугаад байж болохгүй шүү. Нөгөө хуульд ийм байгаа учраас болдоггүй байхгүй юу. Тэгээд ингээд байгаа юм гээд ийм гарцгүй юм яриад суугаад байж болохгүй шүү.

Энэ ухсан хүн нь төлдөг баймаар байна шүү дээ. Тэр баялгийг нь сороод авчихсан нөхөр тэрийгээ нөхөн сэргээдэг баймаар байна. Тэр нөхөр баялгийг нь авахын тулд тэр байгаль орчинд нөлөөлөх байдлынхаа үнэлгээгээ хийлгэдэг, уулын ажлын төлөвлөгөөгөө батлуулдаг, зам харгуйгаа тавьдаг, тог цахилгаанаа татдаг ийм баймаар байна. Тэгэхгүй тэгээд л нэг нөхөр очиж ухаж авчхаад л. Тэгээд л дараагийнх нь компанид шилжүүлчхээд, лицензээ дамжуулж дамжуулчхаад. Тэгээд сүүлд нь тэр аймгийнх нь Засаг дарга нар аваачаад, тэнд нинжа нарт хууль бусаар алт олборлодог хүмүүст өгөөд нөхөн сэргээчихдэг нөгөөх нь улам ухагдаад. Ингээд там боллоо шүү дээ. Энийг анхаараарай. Би бол яг ингээд ухсан компаниар нь нөхөн сэргээдэг энэ ажлыг та бүхэн маань зохион байгуулж явуулаарай. Дунд нь гүйцэтгэлийн аудит хийлгэ. Дараа нь яг ингээд хийснийх нь дараа тэрийг нь шалгадаг аудитаа хийлэг ээ. Тэгээд энэ нь ард түмэнд ил байг гэж байгаа юм.

Хоёр дахь асуудал бол энэ би бас тэр түрүүн Туул голын асуудлаар ярьсан. Энэ Улаанбаатар ундны усны эх үүсвэр их хэцүү болж байгаа шүү. Ундны усны эх үүсвэр рүү бариад суулгачихсан зүгээр суурьшлын бүсүүдээ цэгцлэхгүй бол болохгүй шүү. Мянга ойжуулаад нэмэргүй шүү дээ. Тэд нар чинь бохирдуулагч нь тэд нар юм чинь. Тийм учраас энийгээ ил зарлаарай. Би Энхбаяр гишүүнтэй бол яг санал нэг байна. Тэр шавар овоолоод хаячихсан нөхөдөө ил зарлаарай. Тэгээд урт урт цэнхэр хашаанууд бариад хаячихсан. Тэгээд л ерөөсөө тэнд нь ингээд л хэдэн давхар шавар овоолчхоод л. Тэгээд л тэрийгээ ингээд дархан цаазтай газраа аваачаад байлгачихдаг. Ингээд ийм нөхцөл байдлуудыг, энийг бол танай яам л хийж байгаа шүү дээ. Өөр хэн хийх юм? Зөвшөөрлийг нь олгож байгаа юм чинь. Энийг бол бас цэгцлээрэй гэж ингэж хэлэх гээд байгаа юм.

Дэлхийн байгаль их дулаарч байна. Энэ тэрбум модтой холбоотойгоор энэ ойн аж ахуйн аж ахуйнуудыг аймгуудад байгуулаарай. Энэ бол энэ цөлжилтөөс хамгаалах энэ дулаарлаас хамгаалах. Тэгээд энэ хур тунадсыг татахад энэ нөгөө далай эхээ татдаг гэдэг шиг. Энэ бол их хэрэгтэй болно. Энийг нэлээн сайхан анхаараарай гэдгийг бас та бүхэнд хэлье. Тэгээд амжилт хүсье.

**Г.Занданшатар:** Адьшаагишүүн үг хэлсний дараа санал хураалт явуулна. Гишүүд санал хураалтад бэлдээрэй.

**Ш.Адьшаа:** Энэ хуулийн төслийг уул нь дэмжье гэж эртнээс их мөрөөдөж хүсэж Улсын Их Хурал дээр би лобби бүлэг байгуулан ажиллаж байгаа юм. Энэ үзэл баримтлалаа дэмжих ерөөсөө боломжгүй байна. Өнөөдрийн байгалийн баялгийг Монголын ард түмэн бүгдээрээ хүртэх ёстой. Гэтэл өнөөдөр газар дээрх байгалийн баялаг болсон энэ Улаан номд орсон ан амьтдыг агнадаг зохион байгуулалттай бүлэглэл энэ мафийн системийг задлах талаар энд нэг ч үсэг оруулаагүй. Энэ асуудлыг асуухаар тэгээд сайд нь ямар ч байдлаар сөрөг хүчний гээд хараад байгаа юм уу, аль эсвэл үнэлгээний тухай юм яриад байх юм. Эндээ бас дахиж би өөр шугамаар энэ хариултыг авъя гэж бодож байгаа.

Байгаль орчны үнэлгээний асуудал өнөөдөр үнэхээр бүтэхгүй байгаа шүү дээ. Тэр Оюу Толгойн асуудал, тэр Эрдэнэбүрэнгийн цахилгаан станцын асуудал, энэ байгалийн экологийн сүйрлийн асуудал, хариуцлагын асуудал гээд энэ дээр бол үнэхээр учир дутагдалтай байгаа шүү. Энэ асуудлыг оруулж ирсэн нөхцөлд энэ хуулийг дэмжээд явах асуудал байгаа. Бид өнөөдөр байгалиа хамгаалах, экологийн системээ хамгаалах асуудал бол өнөөдөр Монголын төдийгүй хүн төрөлхтний асуудал болчхоод байгаа юм. Дээр нь өнөөдөр энэ Богд ууланд газар олголт олгосон олон арван барилга байшин барьсан. Тэгээд энийг үл хөдлөхийг нь олгодоггүй. Тэр ард иргэдийг чирэгдүүлдэг, энэ хууль эрх зүйн орчныг нь бүрдүүлэх талаар Бат-Эрдэнэ сайдыг би Улсын Их Хурал дээр асууж байсан. Шийднэ ээ гэсэн. Өнөөдөр ямар ч шийдэл энэ дээр алга байна.

Өнөөдөр Богд ууланд аялал жуулчлалын зориулалтаар газар олгочхоод олон арван байшин, барилга бариулчхаад үл хөдлөхийг нь олгохгүй байгаа нь энэ төрийн буруу. Төр энэ үүргээ биелүүлэхгүй байж тэнд хөрөнгө оруулалт хийсэн, хөрөнгө мөнгөө гаргасан, ард иргэдэд нь бол олгохгүй. Энэ авлигын сүлжээ бий болгоод байгаа энэ асуудал хэзээ цэгцлэх юм? Энэ дээр оруулж өгөх ёстой гэж бодож байгаа?

Энэ Богд уулын хамгаалалтын захиргаа. Ер нь бол энэ тусгай хамгаалалттай газар нутгийн захиргаа гэдэг орон нутагт байгаа энэ газрууд ч гэсэн туйлын хариуцлагагүй асуудал байдаг. Тэнд ажиллаж байгаа боловсон хүчнүүд, тэнд ажиллаж байгаа газар нутгийн захиргаанууд өнөөдрийн тавьж байгаа төр засгийн, ерөнхий сайдын чинь тавьж байгаа шаардлагад нийцэхгүй, тэр хүмүүст хариуцлага тооцдоггүй ийм систем үйлчилж байна. Энийгээ яах юм бэ? Энэ асуудлыг би дахин дахин асуух болно, байна шүү. Өнөөдөр энэ байгалийн экологийн сүйрэл, энэ байгаль орчны…/минут дуусав./

**Г.Занданшатар:** Одоо санал хураалт явуулна. Санал хураалт, бэлдээрэй. Гишүүд асуулт асууж, үг хэлж, хариулт авч дууссан. Байнгын хорооны саналаар Байгаль орчныг хамгаалах тухай хуульд нэмэлт оруулах тухай хуулийн төсөл болон хамт өргөн мэдүүлсэн Байгаль орчинд нөлөөлөх байдлын үнэлгээний тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулна.

Одоо туршилтын санал хураалт явуулъя. Туршилтын санал хураалт явуулъя. Энэ хаврын чуулганы эхний санал хураалт учраас туршилтын санал хураалт. Тийм, энэ Үндсэн хуулийн нэмэлт өөрчлөлтийг амилуулах хүрээнд органик хуульд нь бол Нээлттэй мэдээллийн тухай хуулиар нээчихсэн энэ процессыг нь зааж өгөхгүй бол дотроо тэр Байгаль хамгаалах тухай хуульд энэ амьтан хамгаалах энэ бүх заалт байгаа л даа. Нэмэлт өөрчлөлтийнх нь хүрээнд яриад байна. Энхбат дарга аа энэ Мөнхбаатар гишүүний яриад байгаа тэр процессын эрх зүй гэдгийг танай энэ Цогтгэрэл тэр хууль эрх зүй, процессын эрх зүй гэдэг тэр органик хууль, үндсэн хууль, хуулиудад тусчихсан. Энэ процессыг заах байгаль хамгаалах, байгаль орчны үнэлгээний тухай чинь процесс хэлж байгаа шүү дээ хамгаалах гэсэн процесс.

Дөрөвдүгээр зүйл дээр иргэний эрх, үүрэг гэж байгаа. Иргэний эрх, үүрэг дээр эрх, үүрэг хоёрыг нь байгаль хамгаалах эрх, үүргээр нь хуулийг нь тэнд тусгаж өгнө. Төрийн байгууллагуудын эрх, үүргүүдээ сонгож өгнө. Зөвхөн орон нутгийн, зөвхөн иргэдийн Төлөөлөгчдийн Хуралд тайлагнах гэдгээр нь хууль чинь хэрэгжихгүй. Тийм учраас энэ хэлэлцүүлгийн явцад ажлын хэсэг байгуулаад сайн ажиллаж энийгээ сайжруулах хэрэгтэй. Адьшаа гишүүн бол өөр юм яриад байна л даа. Тэр амьтан хамгаалах асуудал бол Байгаль хамгаалах тухай хуулийн заалт дотроо тусдаа зүйл заалтаар зохицуулагдаж байгаа. Энэ бол зөвхөн Үндсэн хуулийн нөгөө мэдэх эрхийг хангах хүрээнд орж ирж байгаа.

Нийтийн мэдээллийн тухай хуулийг Энхбаяр гишүүн яриад байгаа. Тэр дээр бол нээлттэй байх зөвхөн төрийн төв байгууллагын нээлттэй байлгана л гэсэн тийм заалт хийгдчихсэн. Тийм учраас энийгээ бол процесс дээрээ их сайн тодорхойлохгүй бол энэ явж явж хууль хэрэгжих юм чинь процессын хууль дээр л хэрэгжилт хадгалагдаг юм байна лээ. Түүнээс бас тунхаглалын шинж чанартай ерөнхий заалтууд органик хууль, Үндсэн хуулийн заалтууд хэрэгжихгүй. Ингээд санал хураалт явуулна. Бэлэн болсон уу? Мөнбат гишүүн орж ирлээ. Бямбацогт гишүүн орж ирлээ. Ингээд санал хураалт явлаа. Санал хураалт, хуулийн төслийг хэлэлцэх нь зүйтэй гэсэн Байнгын хорооны саналыг дэмжье гэсэн саналын томьёоллоор санал хураалт явуулъя.

29 гишүүн дэмжиж 60.4 хувийн саналаар санал дэмжигдлээ. Төслүүдийг хэлэлцэх нь зүйтэй гэж гишүүдийн олонх үзсэн тул төслүүдийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Байгаль орчин, хүнс, хөдөө аж ахуйн байнгын хороонд шилжүүлээ. Дараагийн асуудалд орно. Өнөөдөр ер нь завсарлагааны цагаар хуралдъя. Үргэлжлүүлэн хуралдахыг гишүүд дэмжиж байна. Тийм ээ? Олонх дэмжлээ. **Ингээд Хөшигтийн хөндийн эдийн засгийн чөлөөт бүс байгуулах тухай Улсын Их Хурлын тогтоолын төслийг хэлэлцэх эсэх асуудлыг хэлэлцэнэ**.

Хууль санаачлагчийн илтгэлийг Боловсрол, шинжлэх ухааны сайд Лувсанцэрэнгийн Энх-Амгалан танилцуулна.

**Л.Энх-Амгалан:** Улсын Их Хурлын дарга, эрхэм гишүүд ээ,

Монгол улсын Их Хурлын 20 оны 52 дугаар тогтоолоор батлагдсан “Алсын хараа-2050”, Монгол улсын урт хугацааны хөгжлийн бодлогын баримт бичгийн 21-2030 онд хэрэгжүүлэх үйл ажиллагааны 4.5.14-т чөлөөт бүсийг хөгжүүлж, хил дамнасан худалдааны байнгын сүлжээг байгуулахаар Монгол улсын Засгийн газрын 20-24 оны үйл ажиллагааны хөтөлбөрийн 3.1.17-д чөлөөт бүсүүдийн дэд бүтцийн бүтээн байгуулалтын ажлыг үе шаттайгаар хийж, экспорт болон дотоодын зах зээлд чиглэсэн худалдаа, үйлчилгээ, хөнгөн үйлдвэрлэлийг хөгжүүлэх нөхцөлийг бүрдүүлж, гадаад, дотоодын хөрөнгө оруулагчдыг дэмжиж ажиллахаар заасан.

Мөн Монгол улсын Их Хурлын 21 оны 106 дугаар тогтоолоор батлагдсан Шинэ сэргэлтийн бодлогыг хэрэгжүүлэх эхний үе шатны үйл ажиллагааны хөтөлбөрт шинэ суурьшлын бүс, дагуул хот, эдийн засгийн чөлөөт бүсийн бүтээн байгуулалтыг эрчимжүүлж, Улаанбаатар хотоос орон нутагт шилжин суурьшсан иргэд, аж ахуйн нэгжүүдийг цогц бодлогоор дэмжих замаар төвлөрлийг сааруулахаар тусгасан. Монгол улсын нийт нутаг дэвсгэрийн 0.3 хувийг эзлэх нийслэл хотод нийт хүн амын 50 гаруй хувь нь ажиллаж, амьдарч байгаа нь хүн амын төвлөрөл нэг газартаа хэтэрснийг харуулж байна.

Жилд дунджаар нэг аймгийн оршин суугчдад тэнцэхүйц хэмжээний хүн ам нийслэлд шилжин суурьшиж 70-80 мянга гаруй автомашин шинээр замын хөдөлгөөнд нэмэгдэн орж байгаа гэсэн судалгааны дүн гарсан байна.

Нийт их, дээд сургуулиудын 90 хувь, худалдаа, үйлчилгээний 86 хувь, бүртгэлтэй аж ахуйн нэгжийн 76 хувь нь нийслэлд төвлөрч байгаа нь хүн амын төвлөрлийн гол шалтгаан болж байна.

Монгол улс өнөөдөр уул уурхайн салбараас хэт хамааралтай байгаа эдийн засгаа төрөлжүүлж, аялал жуулчлал болон худалдаа, үйлчилгээний салбарын эдийн засгийн үр өгөөжийг нэмэгдүүлэх шаардлагатай байна.

Иймээс аялал жуулчлалын салбарт дэлхийд хүлээн зөвшөөрөгдсөн олон улсын стандартад нийцсэн үйлчилгээнүүдийг бий болгохыг зорьж, “Чингис хаан” олон улсын нисэх буудлыг түшиглэн 1000 га газарт аялал жуулчлалын цогцолбор, мэдээлэл технологийн кластер, олон улсын санхүү, бизнесийн үйлчилгээний төв бүхий эдийн засгийн чөлөөт бүс байгуулахаар төлөвлөж байна.

Татварын таатай орчинд хөрөнгө оруулагчдыг татаж, нэмүү өртөг шингэсэн бүтээгдэхүүн үйлдвэрлэлийг хөгжүүлснээр эдийн засаг нийгмийн өгөөжөө өгч 50-60 мянган ажлын байр шинээр бий болсноор халамжаас хөдөлмөрт шилжих Засгийн газрын бодлого хэрэгжүүлэхэд томоохон хувь нэмэр болно.

Эдийн засгийн чөлөөт бүсийг амжилттай хөгжүүлснээр Хөшиггийн хөндий рүү таталцал бий болж, шинжлэх ухаан инновацад суурилсан их, дээд сургуулиудын хотхон, тогтвортой хөгжлийн зорилтуудыг хангасан үндэсний өв соёл, уламжлалыг хадгалсан ухаалаг, эко суурьшлын бүсийг байгуулах нөхцөл бүрдэх юм.

Ажлын байрыг дагаж 150 мянган иргэн буюу 50 мянга орчим өрх бүхий шинэ суурьшлын бүс бий болсноор Улаанбаатар хотын замын түгжрэл 15 хувь , 1 метр квадратад ногдох хүн амын нягтаршил 20 хувиар буурна гэсэн тооцоо гарч байна.

Иймд Улсын Их Хурлын тогтоолын төслийг хэлэлцэн шийдвэрлэж өгөхийг хүсье.

**Г.Занданшатар:** Төслийн талаарх Эдийн засгийн байнгын хорооны санал, дүгнэлтийг Улсын Их Хурлын гишүүн Цэдэндамбын Цэрэнпунцаг танилцуулна. Индэрт урьж байна

**Ц.Цэрэнпунцаг:** Улсын Их Хурлын дарга, эрхэм гишүүд ээ,

Монгол улсын Засгийн газраас 2022 оны нэгдүгээр сарын 14-ний өдөр Улсын Их Хуралд өргөн мэдүүлсэн “Хөшигийн хөндийн эдийн засгийн чөлөөт бүс байгуулах тухай” Улсын Их Хурлын тогтоолын төслийг хэлэлцэх эсэх асуудлыг тус байнгын хороо 2022 оны гуравдугаар сарын 16-ны өдрийн хуралдаанаараа хэлэлцлээ.

Төсөл санаачлагч Хөшигийн хөндийн эдийн засгийн чөлөөт бүс байгуулснаар нүүдлийн соёлын үнэт зүйлсийг харуулсан аялал жуулчлал, төлбөрт таавар бусад бооцоот тоглоом, дагалдах үйлчилгээ, соёлын бүтээлч үйлдвэрлэл, худалдаа, олон улсын банк, санхүүгийн төв бүхий аялал жуулчлал, бизнес, эдийн засгийн бүстэй болгох, шинжлэх ухаан, дэвшилтэт технологи, хиймэл оюун ухаанд суурилсан экспортын чиг баримжаатай үйлдвэрлэл, инновацын бүс бий болгох, Ази-Европыг холбосон худалдаа, тээврийг хөнгөвчлөх, хөрөнгө оруулалтыг дэмжсэн санхүү, эдийн засгийн зангилаа “Транзит Монгол Улс” болгох зорилгоор тогтоолын төслийг боловсруулжээ.

Улсын Их Хурлын тогтоолын төсөл батлагдсанаар Хөшигийн хөндийн эдийн засгийн чөлөөт бүсэд тогтвортой аялал жуулчлал, амралт зугаалгын бүс, соёлын бүтээлч үйлдвэрлэл, олон улсын худалдааны төвүүд, байгальд ээлтэй үйлдвэрлэлийн бүсийг байгуулах, Ази-Европыг холбосон олон улсын тээвэр, ложистикийн төвийг хөгжүүлсээр уул уурхайн салбарын хамаарлаас хараат бус, олон тулгуурт эдийн засагтай байх бодлогод нийцсэн нийгэм, эдийн засаг, хууль зүйн таатай үр дагавар үүснэ гэж төсөл санаачлагч үзжээ.

Байнгын хорооны хуралдаанаар тогтоолын төслийг хэлэлцэх үед Улсын Их Хурлын гишүүн Б.Энх-Амгалан эдийн засгийн тооцоо, судалгаа, дэд бүтцийн асуудлууд дутуу байгааг анхаарах, Улаанбаатар хотын төвлөрлийн асуудлыг задлах, эс үгүй бол төв рүү эргүүлж төвлөрүүлэх гээд байна уу гэдгийг эргэн харж, бүсчилсэн хөгжлийн бодлого дээр тулгуурлан кластер маягаар дэд бүтцийн асуудлыг зөв төлөвлөх. Улсын Их Хурлын гишүүн Д.Батлут бодлогын яам нь өмнөх чөлөөт бүс байгуулахад гаргасан алдаануудыг давтахгүйгээр дэд бүтцийн болон төлөвлөлтийг анхаарах, Улсын Их Хурлын гишүүн Т.Доржханд бэлтгэл ажил хангалтгүй, түгжрэлийг бууруулах, дагуул хот байгуулах талаас хандвал ажил явахгүй учраас санхүүгийн үйлчилгээ үзүүлэх, криптовалютын арилжаа хийх, алсыг харсан хөрөнгө оруулалтыг татах боломжуудыг нээж өгөх, Улсын Их Хурлын гишүүн Х.Булгантуяа төр, хувийн хэвшлийн түншлэлийн талаарх эрх зүйн орчныг сайжруулах, концессын гэрээг сайн байгуулбал боломж байгааг анхаарах, Улсын Их Хурлын гишүүн Б.Энхбаяр хувь хүний болон аж ахуйн нэгжийн нэр дээр байгаа Засгийн газрын асуудлыг хуульд нийцүүлэн шийдвэрлэх, Улсын Их Хурлын гишүүн Ц.Цэрэнпунцаг төр нь дэд бүтцийн асуудлыг шийдэх, чөлөөт бүсэд явуулах үйл ажиллагаа, хөрөнгө оруулалтын чиглэлийг төрөөс хатуу зааж өгөлгүйгээр уян хатан бодлого баримталж зохицуулах, Улсын Их Хурлын гишүүн Ж.Бат-Эрдэнэ газрыг улсын тусгай хэрэгцээнд авах асуудлыг шийдэх, үүнээс үүдэн гарч болзошгүй нөхцөлөөс урьдчилан сэргийлдэг байх, өмнө гарсан алдаануудыг давтахгүйгээр концессын хуультай уялдуулж дэд бүтцийн асуудлыг шийдэх, чөлөөт бүсийн асуудлыг уян хатан, тухайн нөхцөл байдалд нь тохируулан зөв төлөвлөх, Улсын Их Хурлын гишүүн Ж.Ганбаатар аливаа асуудалд сэтгэлийн хөөрлөөр биш, бодитоор хандах, энэ төслийг зөв хийвэл Улаанбаатар хотын хөгжилд нэмэр оруулах давуу боломжтой бодлогын яамдад чөлөөт бүсийн дэд бүтцийн асуудлыг шийдэх, үүнтэй холбоотойгоор хотын түгжрэлийг бууруулах тал дээр анхаарч ажиллах зэрэг саналуудыг хэлсэн болно.

Байнгын хорооны хуралдаанд оролцсон гишүүдийн олонх дээрх тогтоолын төслийн үзэл баримтлалын хүрээнд хэлэлцэхийг дэмжиж Улсын Их Хурлын чуулганы нэгдсэн хуралдаанд хэлэлцүүлэх нь зүйтэй гэж үзлээ.

Улсын Их Хурлын эрхэм гишүүд ээ,

“Хөшигийн хөндийн эдийн засгийн чөлөөт бүс байгуулах тухай” Улсын Их Хурлын тогтоолын төслийг хэлэлцэх эсэх талаар Эдийн засгийн байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

Анхаарал тавьсанд баярлалаа.

**Г.Занданшатар:** Ажлын хэсгийн гишүүдийг танилцуулъя. Эдийн засгийн хөгжлийн дэд сайд Санжаагийн Наранцогт, Эдийн засгийн хөгжлийн яамны Төрийн нарийн бичгийн дарга Ханджавын Батжаргал, Эдийн засгийн хөгжлийн яамны Бүс нутаг, аж үйлдвэрийн бодлогын газрын дарга Даваасамбуугийн Эрдэнэбаяр, Барилга, хот байгуулалтын яамны газрын дарга Цогтын Баярбат, Барилга, хот байгуулалтын яамны хэлтсийн дарга Жамсранжавын Батсайхан, Эдийн засгийн хөгжлийн яамны Хилийн боомтын хөгжил, чөлөөт бүсийн бодлогын газрын даргын үүргийг түр орлон гүйцэтгэгч Хишигбаярын Эрдэнэбулган, Барилгын хөгжлийн төвийн Тэргүүн дэд дарга Оюуны Одбаяр, Хөшигийн хөндийн бүтээн байгуулалтын асуудал хариуцсан захиргааны дарга, Засгийн газрын бүрэн эрхт төлөөлөгч Дуламжавын Оюунхорол, Захиргаа санхүү, хүний нөөцийн дарга Сурмаажавын Батцэцэг, Бизнесийн үйл ажиллагаа хариуцсан газрын дарга Батчулуугийн Хашчулуун, Төсөл хөгжлийн менежер Мэнджаргалын Тулга, Зөвлөх Жамбалсанжидын Жаргалсайхан нар оролцож байна.

Хууль санаачлагчийн илтгэл болон Байнгын хорооны санал, дүгнэлттэй холбогдуулж асуулт асуух Улсын Их Хурлын гишүүд байна уу? Жамбалын Ганбаатар гишүүнээр тасаллаа. Жамьянгийн Мөнхбат гишүүн асуулт асууна.

**Ж.Мөнхбат:** Би өнөөдрийн энэ хэлэлцэж байгаа асуудлыг бүрэн дэмжиж байгаа юм. Хөшигийн хөндийн эдийн засгийн чөлөөт бүс байгуулах энэ асуудлыг бол ер нь бол маш шуурхай, өндөр зохион байгуулалттай, хурдтай хийж, өнөөдөр Улаанбаатар хот Монгол улсад тулгамдаад байгаа хэд хэдэн асуудлыг шийдэх нь зөв гэж бодож байгаа юм. Нэгдүгээрт энэ Улаанбаатар хотын түгжрэл байна. Улаанбаатар хот руу ирж байгаа энэ төвлөрлийг сааруулах, түгжрэлийг бууруулах энэ асуудлын хүрээнд бол энэ дагуул хотыг байгуулах асуудал бол маш чухал. Зөвхөн энэ Хөшигийн хөндийд шинэ Зуунмод гэдэг дагуул хот байгуулахаас илүүтэй энэ бүсүүдийн төвүүдийг байгуулах л хэрэгтэй. Жишээлбэл юу гэдэг юм, төвийн бүс Орхоны хөвөөнд байна гэдэг ч юм уу, Зүүн бүс ингээд нэг газраа товлоод Хэнтийд ч гэдэг юм уу, Баруун таван аймгийн хөгжлийн бүс нь Ховдод гэдэг ч юм уу, тийм энэ нэгэнт хууль нь гараад бүр 2001 онд бүсчилсэн хөгжлийн үзэл баримтлалын хүрээнд ингээд шийдэгдээд явж байгаа хөгжлийн тулгуур төвүүд, ялангуяа энэ чөлөөт бүс байгуулах энэ асуудлыг бол яаралтай шийдэж явах нь бол зүйтэй. Тийм учраас өнөөдөр бол нэг их асуулт асуугаад байх юм бол алга.

Хоёрдугаарт бол энэ Монгол улсыг босгож ирэх том эдийн засгийн том гурван салбар л байгаа. Уул уурхай байгаа, хөдөө аж ахуй байгаа, аялал жуулчлал байгаа. Энэ Монгол улсад ирж байгаа энэ 400 гаруй мянган жуулчдынхаа бид нар тав, гурван төгрөгийг энэ улс орондоо, эдийн засагтаа, ард түмнийхээ аж амьдралд авч үлддэг, шингээдэг энэ бодлогыг цаашдаа бий болгох хэрэгтэй. Тийм учраас зоригтой асуудлуудыг шийдэх хэрэгтэй.

Энэний нэг бол казиногийн хууль. Казиногийн хууль гээд л ингээд ярихаар нэг хадны мангаа байгаа юм шиг бид нар ярьдаг. Яах вэ намайг энийг ярихаар янз янзаар л гоочилж, бас ярьж, бичих л байх. Дэлхийн олон хөгжилтэй улс орнууд, ардчилсан улс орнууд, Америк, Англи, Австрали, Сингапур, Солонгос үгүй ээ энэ одоо дэлхийгээр бүгдээрээ л энэ Хятад гээд л энэ казино барьчихсан байж байгаа шүү дээ. Хуулиа баталчихсан, эндээс орж ирж байгаа орлого ашгаа зөв зүйтэй юманд нь зарцуулдаг. Монгол улсад энэ боловсролын салбарт, эрүүл мэндийн салбарт, энэ сургууль, цэцэрлэгийн асуудлыг шийдэхэд, энэ цалин тэтгэврийг нэмэхэд олон юманд энийг хуульчилж шийдэж болно. Тийм учраас бол энэ 90 оны эхээр, 30 жилийн өмнө байсан энэ нэг хадны мангаа шиг нэг л их гаднынхан буу зэвсэг орж ирээд байлдаад бие биеийгээ алаад хядаад байдаг, баахан болох бүтэхгүй юм дагаж орж ирдэг гэдэг энэ өрөөсгөл, хоцрогдсон ойлголтоо таягдан хаяж, энэ асуудлыг зоригтой шийдэх ёстой гэж ингэж бодож байгаа юм.

Орж ирсэн жуулчин өнөөдөр нэг буудлын мөнгө төлж байгаа, нэг жанжин малгай, морин хуурын сувнейр авч байгаа. Нэг говийн ороолт юм уу ноолуур авч байгаа. Өөрөө Монголын эдийн засагт дорвитой орж байгаа юм байхгүй байгаа шүү дээ. Нэг хуушуур, бууз идэж байгаа байх. Тийм учраас бол энэ орж ирж байгаа энэ жуулчдынхаа бас бодит энэ орлогыг Монголдоо эх орныхоо эдийн засагт дэм нэмэр болгож үлдээх энэ бодлогыг бол төр бол цаашдаа дэмжих ёстой. Тийм учраас энэ Хөшигийн хөндийн эдийн засгийн чөлөөт бүс байгуулахад энийг анхаараасай гэж ингэж бодож байгаа юм.

Дараагийн нэг асуудал гуравдугаар асуудал юу байгаа вэ гэхээр энийг дагасан, ялангуяа энэ Монголын соёл, нүүдлийн өв соёлыг сурталчилсан том хөтөлбөрүүдийг бид нар бий болгох хэрэгтэй. Дэлхийд ганцхан нүүдлийн соёл иргэншилтэй гээд л гайхуулаад яриад байдаг, дэлхийд байхгүй олон тооны адуутай гээд. Ядаж л энэ Монголын Улаанбаатар хотын эргэн тойрон Монголын залуучууд очоод морь унах, гэр бүлээрээ морин аялал хийх, хүүхдүүдээ морь унуулаад сургачих газар байхгүй л байгаа шүү дээ. Тэгсэн мөртөө хэдэн зуун мянган адуутай л гэж ярьдаг. Хүн болгон адуучин, адуучны удам л гэж ингэж ярьдаг. Тэгэхээр энийг хийх, ядаж нэг морин тойруулга, тэрийг нь дагасан дэлхий нийтэд хүлээн зөвшөөрөгдсөн стандартынх нь дагуу хөгжил рүү нь явуулах энэ алхмуудыг бид нар бас зоригтой хиймээр байгаа юм. Энийг дагасан хуулиудтай маш чухал. Энэ татварын хууль хөгжлийн энэ хуулиуддаа, бүсчилсэн хөгжлийн хуулиудаа…/минут дуусав./

**Г.Занданшатар:** Хариулт хангалтгүй гэж үзвэл, санал. Мөнхөөгийн Оюунчимэг гишүүн.

**М.Оюунчимэг:** Бид энэ хөрөнгийн урсгалыг гадагш нь маш их алдаж байгаа л даа. Тэгвэл энийг дотоошоо чиглүүлэх, эдийн засгаа олон тулгууртай болгоход энэ эдийн засгийн чөлөөт бүс байгуулах асуудал бол маш чухал байгаа. Тийм учраас би дэмжиж байна, тийм харин энийг хийж гүйцэтгэх, энэ ажлын ард гарах асуудал өөрөө бол маш чухал байгаа. Тэгээд Оюунхорол даргыг энийг бас багтайгаа хийж чадна гэдэгт бол итгэж байна. Бид нар хамгийн гол нь Алтанбулагийн чөлөөт бүс, Замын-Үүдийн чөлөөт бүсийг байгуулах асуудлыг яриад за мэдэхгүй бараг л 20, 30 жил болж байна. Жил болгон төсөвт энэ дээр тэрбум хэдэн зуун тэрбумаар нь мөнгө тусгадаг, гадаадын хөнгөлөлттэй зээл тусламж энэ рүү урсдаг. Ганцхан жишээ ярихад Замын-Үүдийн чөлөөт бүс дээр л гэхэд Бүгд Найрамдах Хятад Ард Улсын хөнгөлөлттэй зээл 50 гаруй сая ам. доллар, Азийн хөгжлийн банкных 30-аад сая доллар гээд миний мэдэхээр лав 100-аад сая Америк долларын хөрөнгө оруулалт, хөнгөлөлттэй зээл гээд ирсэн. Өнөөдөр тэнд юу ч алга. Хэдэн шошго нь үл мэдэгдэх архи, хаанах нь үл мэдэгдэх үнэртэй ус. Тэгээд цөөн хэдэн ноолуур тэгээд л баахан хашаалсан хашаанаас өөр юм өнөөдөр үнэндээ алга.

Тэгэхээр бид энэ Хөшигтийн хөндийн эдийн засгийн чөлөөт бүсийг яг энэ хоёрын хувь заяа руу оруулахгүйн тулд яах ёстой вэ? Юу хийх ёстой юм, яг судалгаа бүртгэл ажлууд нь бэлэн болсон уу, гэдэг асуудал нэн чухал байна л даа. Ингэхэд энэтэй холбоотой нэг чухал асуудал өнөөдөр өөрийн эрхгүй хөндөгдөж байгаа. Энэ Байнгын хороон дээр ч яригдаж байсан. Энэ газар чөлөөлөлттэй холбоотой асуудал буюу газрын наймаа дагасан асуудал байгаа. Өнөөдөр Хөшигтийн хөндий ийм эдийн засгийн чөлөөт бүс болон олон улсын онгоцны буудал тэнд байгуулагдсаныг дагаад баахан хашаа дахиад л хашаалчихсан. Тэнд бас хашаа байшин зарна гэдэг юм уу, эсвэл худалдаж авна гэсэн зар маш их болсон.

Өнөөдөр тэр улсын хэрэгцээнд байгаа 31 мянган га газрынх бараг 3 мянгаад аж ахуйн нэгж, хувь хүн худалдаад авчихсан гэж ярьж байгаа. Тэгэхээр энэ аж ахуйн нэгжүүдийг өнөөдөр яг зарлаад буцаж ямархуу байдлаар төр энэнтэйгээ ажиллах юм? Энэ газрын чөлөөлөлт явагдахгүйгээр бидний мөрөөдөөд яг энэ өнөөдөр төлөвлөж орж ирж байгаа эдийн засгийн чөлөөт бүс маань бас сайн явж чадахгүй. Яагаад гэвэл Замын-Үүдийн чөлөөт бүс, Алтанбулагийн чөлөөт бүсийг харахад яг л бас ийм хувь заяа байгаа. Дэд бүтэц, хатуу дэд бүтцийг хийхгүйгээр энэ хөгжихгүй. Хөрөнгө оруулалтыг бид татаж тухайн хөрөнгө оруулагчдад 30-50 хувийн ашигтай байх, өндөр ашиг олох. Энэ нь манай улсын эдийн засагт ашиг олох энэ л дэд бүтцийг бид бүрдүүлбэл хүссэн хүсээгүй бид ороод л ирнэ тийм ээ? Тэгэхээр энэ тал дээр хийхэд нөгөө л газрын асуудал нэг номерт байгаа л даа.

Одоогийн энэ орж ирж байгаа нь бол тэр яг одоо чөлөөтэй байгаа 1000 га газартаа тийм ээ, эхний ээлжид хэсэгчлээд үйл ажиллагаагаа явуулж цаг хэмнэе гэж байгаа юм байна. Би энийг бол дэмжиж байна. Юмыг ингээд эхнээсээ явуулж байх хэрэгтэй. Харин саяын тэр улсын хэрэгцээнд байгаа газар энэ чинь өөрөө дахиад л газрын наймаа цэцэглэх үндэс болж байна л даа. Эхнээсээ эхлээд тэгээд энэ дээр яаж, ямар арга хэмжээ авч байгаа юм? Мөнхбаатар сайдаар ахлуулсан ажлын хэсэг гарсан гэсэн. Энэ ажлын хэсгийн ажил нь явсан бол өнөөдөр энд яг газраа аваад өндөр үнээр наймаалж байгаа тэр аж ахуйн нэгж, хувь хүмүүсийн нэр ус нь тодорхой байгаа юу? Энэ хүмүүс, энэ дээр Засгийн газар ямар бодлого барьж байгаа бол? Тэгээд энэ дээр би нэг тодорхой бас хариулт авчихъя гэж бодож байна.

Ер нь бол бид нар энэ уул уурхай бас илүү аялал жуулчлал, хүнс, хөдөө аж ахуйн салбараар дамжсан. Энийг тийм зөөлөн дэд бүтцийг бий болгоод энийг хөгжүүлэх нь өөрөө бол маш чухал. Тэгэхээр энэ дээр бид нар ингээд цогцоор нь арга хэмжээ аваад татвараараа өөрчлөлт хийгээд энэ Өмнөд Солонгосын, Хонгконгийн, Макогийн тэр хоёрхон цаг яваад оччихдог дэд бүтэц сайтай, хэдийнээ маш гоё хөгжчихсөн. Тэр эдийн засгийн чөлөөт бүстэй өрсөлдөхүйц зүүн азийн орнуудын хүмүүсийг татах, Бүгд Найрамдах Хятад Ард Улсаас иргэдийг бас энэ аялал жуулчлалыг зөв хөгжүүлэх энэ тэр дээр өрсөлдөх чадварыг л бид бий болгох ёстой. Тэгэхээр энэ тал дээр энэ орж ирж байгаа тооцоо судалгаанууд хэр гарчихсан, тэр дээр үндэслэсэн хөрөнгө оруулалт, санхүүжилтийг хэр шийдсэн, ямар хуулиудад өөрчлөлт оруулах ойрын хугацаанд зайлшгүй шаардлага байгаа бол энэ дээр нэг…/минут дуусав./

**Г.Занданшатар:** Хэн хариулах уу? 80, Наранцогт дарга хариулъя. Наранцогт дэд сайд, Наранцогт.

**С.Наранцогт:** Оюунчимэг гишүүний асуултад хариулъя. Таны хэлсэнчлэн өмнөх гурван бүсийг бол Алтанбулагийг 2002 онд, 3 онд Замын-Үүд гээд ингээд 20 жил болж байгаа. Тэгээд ер нь гол нь бол хил дамжсан худалдааг дэмжих зорилгоор байгуулагдсан ийм бүсүүд. 20 жилийн хугацаанд бол нөгөө хэд хэдэн асуудал бол байсан. Мэдээж хэрэг эхлээд төрийн тогтвортой бодлого 2003 оноос хойш энэ бүсийн асуудал хариуцаж байгаа байгууллага, төрийн байгууллага болоод сая ингээд манай Эдийн засаг, хөгжлийн яаманд шилжиж ирснээр бол 7 дахь удаагаа өөрчлөгдөж байгаа.

Дээр нь бол энэ бүсүүд дээр тээвэр ложистикийн үйлчилгээ, тээврийн зардал өндөр байгаагаас бол хангалттай бас хийгддэггүй. Дээр нь аж ахуйн нэгжүүдийг татах тэр дэд бүтэц бас хангалттай хэмжээнд хийгдэж чадахгүй. Ноднин жилээс л Замын-Үүд дээр бол яг дэд бүтэц бүрэн хэмжээгээр ажиллаж эхлээд одоо бас аж ахуйн нэгжүүд ингээд үйл ажиллагаа явуулах боломж гарч ирж байгаа юм.

Энэ Хөшигтийн хөндийн хувьд бол энэ арай өөр онцлогтой шинэ нисэх онгоц буух, байрлалыг, давуу байдлыг ашиглаж эдийн засгийн таны хэлж байгаа энэ импортыг орлох бас өндөр технологийн үйлдвэрлэлийн бүсийг хөгжүүлэх. Энийг дагуулаад аялал жуулчлал болоод бусад зүйлсийг хөгжүүлэх ийм чиглэлээр энэ Хөшигтийн хөндийн, шинэ Зуунмод гэсэн энэ нийт том бүтээн байгуулалтын нэг хэсэг болж ингэж орж ирж байгаа. Энэ дээр бол бид бас тодорхой хэмжээний судалгаа, эдийн засгийн хувьд судалгаа, чөлөөт бүсийн хувьд бол судалгаа зүйлүүдийг хийж байгаа.

Энэ мэдээж хэрэг бид нар аль болох богино хугацаанд үе шаттай хийгдэх ёстой. Хамгийн гол зүйл бол чөлөөт бүс дээр хөрөнгө оруулагчдын сонирхлыг татсан. Эхлээд хамгийн гол ямар чиглэлээр тухайн эдийн засгийн бүсийг хөгжүүлэх вэ гэдгээ тодорхойлоод тэрийг дагаад энэ бусад үйлдвэр, үйлчилгээ, хөрөнгө оруулалт бол дагаж орж ирдэг юм байна лээ.

Хамгийн том чухал асуудал бол тогтвортой, найдвартай дэд бүтцийг байгуулах ийм асуудал байгаа. Ингээд нөгөө газрын холбогдолтой асуудлыг бол Барилга, хот байгуулалтын яам хариулах уу?

**Г.Занданшатар:** 89, нэмэлт хариулт. Хоёр минутаар.

**Ц.Баярбат:** Барилга, хот байгуулалтын яамны хот байгуулалт, газрын харилцааны бодлогын хэрэгжилтийг зохицуулах газрын дарга Баярбат. Оюунчимэг гишүүний асуултад хариулъя. Хөшигийн хөндийд шинэ Зуунмод хот болон эдийн засгийн чөлөөт бүсийг байгуулахтай холбогдуулаад нийтдээ 31 мянга 390.4 га газрыг улсын тусгай хэрэгцээнд авсан. Энэ улсын тусгай хэрэгцээнд авахдаа бол хоёр үе шаттайгаар авсан байгаа. 2010 онд анх 12 мянган га газар буюу нисэх буудлын орчмын га газрыг Засгийн газрын 140 дүгээр тогтоолоор тусгай хэрэгцээнд авсан. Үүний дараа сая 2021 оны арван сарын 6-ны өдрийн 307 дугаар тогтоолоор бас 19 мянга 390.4 га газрыг улсын тусгай хэрэгцээнд авсан байгаа юм. Ингээд нийтдээ 31 мянган га газрыг тусгай хэрэгцээнд авсан.

Өмнө нь авсан 12 мянган га газар дээр бол бид нар газар чөлөөлөлт бол бүрэн хийгдчихсэн байсан. Сүүлд авсан 19 мянган га газар дээр газар чөлөөлөлтийг хийх ийм ажлын хэсгийг Барилга, хот байгуулалтын сайдын 2021 оны 270 дугаар тушаалаар байгуулан ажиллаж байна.

Энэ ажлын хэсэг ажиллаад одоогийн байдлаар бол 232 нэгж талбарын эзэмшигчийн эрхийг хүчингүй болгоод чөлөөлөлтийн ажил хийгдсэн байгаа. Цаашид үе шаттайгаар дараагийн газар чөлөөлөлтийн ажлуудыг зохион байгуулаад явж байна.

**Г.Занданшатар:** Цэдэндамбын Цэрэнпунцаг гишүүн асуулт асууна.

**Ц.Цэрэнпунцаг:** Энэ тогтоолын төслийг бол дэмжиж байгаа. Өчигдөр Байнгын хороон дээр бид нар ч ярьсан. Тэгээд өчигдөр яах вэ Байнгын хороон дээр бас асуулт, хариулт явж байхад энэ чинь Хөшигийн хөндийн цогц бүтээн байгуулалтын талаар л жоохон өргөн дэлгэр ийм яриа болсон. Хамгийн гол энэ тогтоол чинь ерөөсөө тодорхой байгаа шүү дээ. Эдийн засгийн чөлөөт бүс байгуулъя. 1000 га газар дээр кадастртайгаа. Яг үүнтэй холбоотой би өчигдөр асуусан, тэгээд хариулт аваагүй. Энийг, нэг асуулт асуучихъя. Яг энэ 1000 га газар дээр өнөөдөр газрын асуудал бол байхгүй. Энэ дээр тийм маргаан байхгүй. Яг төрөөс яг юуг нь хийх гэж байгаа юм? Тэгээд бусдыг нь тэр хувийн хэвшил, хөрөнгө оруулагчдад юуг нь үлдээх гэж байгаа юм? Энэ дээр хариултаа авъя, тэгээд нэг санал байна.

Өчигдөр би бас ерөнхийдөө ярьсан, энэ санал юу вэ гэх дээр зэрэг бид нар энэ төрөөс хувийн хэвшил рүү хандаж тэр хөрөнгө оруулалт татна гэдэг ч юм уу, алив хамтарч ажиллая гээд хамтарч дуудаж портнер болж ажиллая гээд байна шүү дээ. Тэгээд яг төр өөрсдөө яг юу хийх гээд байгаа юм? Бид нар, төр нь юу юу хийж та нартай хамтарч ажиллах гээд байгаа юм гээд л тодорхой болгохгүй бол ерөөсөө бүх юм бүрхэг. Тэгээд л ирэнгүүт нь төр нь юмыг нь авчхаад буцааж хөөж гаргах гээд байгаа юм уу? Үгүй ээ, эхнээсээ ийм жишээнүүд дүүрэн л байна шүү дээ. Та нар ажил хийгээд зөвшөөрөл, лиценз баахан юмыг нь өгөөд л баахан хөрөнгө оруулалт ирсний дараа нь өө тэр чинь болохгүй байна, манай ард түмэн дургүй байна гээд амбаардаад гаргадаг.

Ийм маягаар бол та нар явах юм бол ямар ч хөрөнгө оруулагч олдохгүй. Тэгэхээр зэрэг гаднын тэр хөрөнгө оруулалт татах гэж байгаа юм бол яг төр юуг нь хийх юм? Энэ жишээн дээр ярь л даа. Энэ 1000 га дээрээ тэгвэл бид нар яг ийм ийм юмыг хийх гэж байгаа юм. Тэгээд байна шүү дээ. Тэгээд би түрүүн яг Байнгын хороон дээр өчигдөр хэлсэн шүү дээ. Үгүй ээ, энэ чинь баахан юм заачихсан. Тэр гуанз ресторан, тоглоомын газар ч гэнэ үү ингээд баахан юм хийчихсэн, тэгээд үгүй ээ тэрний тэгээд төлөвлөгөө хийгээд сууж байгаа нь төр л хийх гэж байгаа юм байна шүү дээ. Тэгээд тэр мөнгийг нь тэгээд хүмүүс авчирч байгаа хөрөнгө оруулагч мөнгийг нь авчирч өгөх юм уу? Төр төлөвлөлт хийгээд л, тэнд планыг хийчхээд ийм байж болохгүй ээ. Энийгээ уян хатан байлгах хэрэгтэй шүү гээд. Тэгээд яах вэ та нарыг бас хариултыг чинь сонсож байгаад энэ дээр нь би бас нэмж тодруулга дээр энэ талаар ярья. Тэгээд энэ онгоцны буудлаараа л онцлогтой байгаа. Энэ Хөшигийн хөндийд аваачаад буулгаж байгаа. Тэгээд л тэр хажуугаар нь хаа хамаагүй юм хамаад л тэр инновац тэр IT-гийн технологи, үйлдвэрлэлийн парк хийнэ гээд. Үгүй ээ тэр чинь тэр өндөр үнэ шингээсэн тэр айхтар мэдлэг шингээсэн тэр инновац шингээсэн тэр IT-гийн том бүтээгдэхүүн гаргаж байгаа бол тэр заавал онгоцны буудал дээр том овортой юм ачих гэж байгаа биш бараг таксины ард хийж аваачаад, ачаад явуулчихна шүү дээ. Үгүй ээ тийм юм замбараагүй юмнууд. Ингээд л холбоод л ерөөсөө бүх сайхан юмнуудыг аваачиж жагсааж бичээд л ийм юм хийж байгаа юм.

Энийгээ болих хэрэгтэй. Тэгээд энэ онгоцоор чинь хүмүүс ирнэ, зорчигчид ирнэ тийм ээ? Тэд нарт нь тэр казино ярьж байгаа бол тэр нь болж байна. Тэгээд тээвэр хийнэ, карго. Үгүй ээ, тэгээд энэ онгоцоор чинь тээвэрлэх тэр юмнуудыг нь жишээлбэл манай тэр зорчигчдын өрсөлдөөн, тэр өндөр чанартай үйлчилгээтэй тэр бусад олон жил казино энэ аялал жуулчлал хөгжүүлсэн орнуудтай өрсөлдөх хэцүү байх. Тэгтэл өнөөдөр бид нар тэр агаарын зай маань чөлөөтэй байгаа. Өөрийн сая энэ КОВИД-ын үеэр чинь энэ карго гэдэг юм чинь бараг энэ газрынхаа тээвэрт бараг үнэ нь өрсөлдөх чадвартай болж ирлээ гээд л энд, тэнд юм харж байхад харагдаад байгаа юм. Тэгэхээр энэ дээрээ анхаараад, жишээлбэл тэр 1000 га газар дээр дэд бүтэц юмыг нь хийчхээд тэр хүмүүс юу хийх нь вэ нэг хараадах л даа.

Тэр 1000 га-ийн чинь бид нарын төлөвлөж байж бодож байсан та нарын, төрийн бид нарын биш л дээ. Энэ төрийн бид нар бүгдийг нь төлөвлөчхөөд байдаг улсуудыг л мэддэг байлгүй. Бид нар бол сайн мэдэхгүй юм. Энэ 1000 га-д тэр дэд бүтэц юмыг нь хийчхээд энэ дээр юу болох нь вэ? Аягүй бол 1000 га тэр чигээрээ агуулах болчхож магадгүй байх гээд л. Тэгвэл тэрийг нь цааш нь өргөтгөөд тэр дахиад зах зээлээ өргөтгөөд тэр чиглэлээр нь явъя л даа. Тэгэхгүй бол бид нар бүх юмыг мэдээд л бүх юмыг нь заачихсан. Та нар зөвхөн энд ийм юм хийнэ шүү, тэгнэ шүү гээд. Ингэх юм бол бид нарт хөрөнгө оруулагчид олдохгүй ээ. Тэгэхээр төрөөс бол нэг тодорхой дэмжлэг үзүүлэх юм л байгаа шүү дээ, татвар…/минут дуусав./

**Г.Занданшатар:** 80, Наранцогт дарга. Дэд сайд Наранцогт хариулъя.

**С.Наранцогт:** Цэрэнпунцаг гишүүний асуултад хариулъя. Таны хэлж байгаатай санал нэг байна. Юу гэхээр өмнөх алдаа бол бид нар ингээд бүгдийг нь төрөөс энд нь ийм юм байна, тийм юм байна гээд төлөвлөлт хийгээд тэрийгээ бас яг тууштай хийж чадаагүй, тэгээд эрсдэлтэй учраас хангалттай хэмжээний дэмжлэггүй, дэд бүтцийн хөрөнгө оруулалтад хувийн хэвшил бол хөрөнгөө оруулж чадахгүй, тэгээд энэ чөлөөт бүсийн асуудлууд бол явахгүй байгаа юм. Тэгээд олон улсын туршлагаар бол яаж байна вэ гэхээр энэ бол мэдээж хэрэг ингээд шинэ Зуунмод, Хөшигтийн хөндий гээд том бүтээн байгуулалтын зөвхөн нэг хэсэг өнөөдөр ингээд чөлөөт бүсээ байгууллагаар орж ирж байгаа. Тэгэхээр мэдээж хэрэг дэд бүтцийг голчлон төр оролцоно.

Тэгээд том дэд бүтэц хамтдаа яригдаж байгаа учраас бол яам, нийслэл, Төв аймгийн Засаг дарга ингээд Хөшигтийн хөндийн бүтээн байгуулалт асуучихсан. Захиргаа эд нар ингээд нийлээд консорциум хэлбэр хийгээд ерөнхийдөө нарийвчилсан дэд бүтцийнхээ энэ шийдэл юмаа бол ярилцаад ингээд явна. Зүгээр яг энэ чөлөөт бүсийн хувьд бол эдийн засгийн чөлөөт бүсийн хувьд бол олон улс улсынхаа туршлагаар бол эхлээд market sounding буюу тухайн байгууллага, бүтээн байгуулалтын төсөл хөтөлбөрийн хэрэгжилтэд оролцох сонирхол бүхий хувийн хэвшлийн байгууллагуудыг урьж авчраад их олон удаагийн семинар хийдэг юм билээ, арга хэмжээ. Тэгээд тэндээс хувийн хэвшлийнхэн ямар үйлдвэрлэл тэр тухайн чөлөөт бүс дээр юу, ямар хөрөнгө оруулалт чухал байгаагаа эхлээд тодорхойлоод тэрний дараа бол тэр хөрөнгө оруулагч хувийн хэвшлүүдээсээ тогтсон нөгөө тусгай зориулалтын компани байгуулдаг юм байна лээ.

Тэгээд тэр компанийнхаа үндэслэлтэй ингээд мастер төлөвлөгөөгөө гаргаад, яг таны хэлж байгаа шиг эхлээд гол тэр anchor investment буюу гол хөрөнгө оруулалтаа оруулаад энэ дээр бол яг нисэхийн таны хэлж байгаа нисэх дээр байрлаж байгаагийн давуу тал нь юу вэ гэхээр өндөр технологи шингэсэн мэдээллийн технологийн кластер ер нь бол эхэлж байгуулагдах нь зүйтэй юм байна лээ.

Тэгээд энийгээ дагаад аялал жуулчлал бусад тээвэр ложистик нь энэ дээр тодорхой хэмжээний үйлдвэр хөгжөөд ирэхээр аяндаа тээвэр ложистикийн шаардлага үүсээд бусад шаардлагууд нь ингээд бий болоод ингэж явдаг ийм туршлагатай юм байна лээ. Тэгэхээр энэ зүйлээр л ингэж явж байж энэ бол яг бүгдээрээ, нэг бол төрөөс бүх зүйлийг нь ингэж зааж өгөөд тэгээд тэр нь хөрөнгө оруулагчдын сонирхлыг татахгүй байдал руу явах биш, яг энэ зах зээлийн зарчмаараа тэгээд энэ нисэх буудлынхаа давуу байдлыг ашигласан. Энэ байдлаар энэ нарийвчилсан мастер төлөвлөгөө, энэ хөрөнгө оруулалтын төлөвлөгөө бол хийгдэх учиртай юм байна лээ. Бид бол яг энэ чиглэлээр ингэж ажиллана гэж бодож байгаа.

Ингээд энэ дээр бол тодорхой Солонгос, Японд яг энэ нисэх буудлыг түшиглэсэн энэ тусгай үйлдвэрийн бас бүсүүдийг байгуулсан туршлагууд байгаа юм байна лээ. Тэрийг бас судалж байгаа. Дээр нь зүгээр хууль, эрх зүйн хувьд таны хэлж байгаа энэ татварын хөнгөлөлт чөлөөлөлтийн тухай бол зарим улсууд бол стратегийн бүс, бүсийн тухай тусгайлан хууль гаргадаг юм байна лээ. Тэгж яг одоогийн энэ манай чөлөөт бүсийн хууль бол ер нь хил дамнасан худалдааг дэмжих чиглэлээр хийгдсэн хууль. Тэгэхээр энэ хуулиа одоо шинэчлэн найруулах юм уу, эсвэл бид энэ бүс дээрээ тусгай стратегийн бүсийн хууль оруулж ирж, хөнгөлөлт чөлөөлөлтийн асуудал, ялангуяа дэд бүтцийн хөнгөлөлт, чөлөөлөлт, хөрөнгө оруулалтын хөнгөлөлт, чөлөөлөлтийн асуудлыг бол тусгайлан авч үзэх ийм шаардлага үүсэх юм байна лээ.

**Г.Занданшатар:** Цэдэндамбын Цэрэнцэцэг гишүүн нэг минут тодруулъя.

**Ц.Цэрэнпунцаг:** Тодорхой хариулт авлаа, ерөнхий ойлголоо. Зөв бас нэг иймэрхүү тодруулах хэрэгтэй. Тэгэхдээ бас миний хүсээд байгаа шиг ийм бүрэн хэмжээтэй юм биш байна. Ер нь цаашдаа бол одоо яг нэг улаан шугам татна гэдэг шиг төрийн нэг хийх ёстой юмнуудаа бид нар нэг иймэрхүү юман дээр нь оролцоно, Иймэрхүү юманд нь чигийг нь өгнө гэдгээ нэг ийм улаан шугам татчих юм.

Ер нь ямар нэгэн нэг тодорхой ийм асуудал шийдүүлэх гээд оруулж ирсэн ч гэсэн ерөнхий том асуудал ярьсан ч гэсэн нэг ийм улаан шугамтай орж ирж байх хэрэгтэй байгаа юм. Тэгээд тэр, ер нь цаашдаа энэ стратегийн бүсийн тухай хууль гэдгээ нэг санаачилбал Оюунхорол дарга аа энэ дээрээ нэг юм оруулж ирвэл хялбар биш үү? Дэд бүтэц гээд л олон, энэ чинь хөрөнгө оруулалтын олон хэлбэр гарч ирнэ. Зөвхөн энэ байж байгаа хуулийн зохицуулалт хангалтгүй байвал бид нар ийм тусгай хууль дээр ажиллая л даа. Энийг нь гаргаж өгөөд бид нар энэ 1000 га дээрээ нэг үлгэр жишээ юм хийгээд, гацаачихгүй. Тэгээд цааш нь энэ сайн жишээ болоод явахаар энэ чөлөөт энэ тусгай бүс байгуулах гэж байгаа…/минут дуусав./

**Г.Занданшатар:** Үндсэндээ санал хэллээ. Эдийн засгийн байнгын хорооны хурал дээр бол Цэрэнпунцаг гишүүн, Энхбаяр гишүүн, олон гишүүн, Ганбаатар дарга бол чиглүүлж олон чухал асуудлууд хөндсөн шүү. Энийг бас хэлэлцүүлгийн үед анхаарах нь зүйтэй байх. Тогмидын Доржханд гишүүн.

**Т.Доржханд:** Баярлалаа. Өчигдөр Эдийн засгийн байнгын хороон дээр бас нэлээн асуулт асуусан. Тэгээд зарим нь бас хариулт дутуу ирсэн байгаа. Тэгээд агуулгын хувьд бол дэмжиж байгаа. Гэхдээ ажил хэрэг болгох дээр бол асуудал байна бас бэлэн биш байна гэсэн ийм дүгнэлттэй байна. Тэгээд дахиад тодруулж асуумаар байна. Юу вэ гэхлээр ингээд л эдийн засгийн сэргэлтийн бодлого гээд л баахан том том төслүүд хийгээд тээ, танилцуулаад л яваад байгаа. Хийх хэрэгтэй нь үнэн. Гэхдээ мөнгө нь хаан байгаа? Мөнгө байхгүй шүү дээ. Төсөв дээр чинь байхгүй. Мөнгө хаана байгаа юм? Хувийн секторт чинь хэцүү. Гаднаас хөрөнгө оруулалт байхгүй. Тэгээд яаж хийх юм гээд. Тэгээд яаж хийх гэхлээр нөгөө концесс гэдэг л юм яриад байна лээ л дээ, өчигдөр бол. Тэгэхээр энэ дэд бүтцийн санхүүжилтийг хийхийн тулд бол концессоор хийнэ гэх юм бол энэ чинь өөрөө зардалтай, эрсдэлтэй. Эрсдэлийг нь Засгийн газар баталгаа гаргаж байж л концесс орж ирдэг шүү дээ. Гэтэл тэр чинь өрийн бүртгэлээр бол бүртгэгдэх ёстой 100 хувь концесс чинь. Гэтэл Монгол улсын Засгийн газрын өрийн хэмжээ чинь одоо өнөөгийн үнэ цэнээр дотоодын бүтээгдэхүүний 69 хувь байгаа. Тэгээд бид нар саяхан бас хэд хоногийн өмнө энд ярьж байсан шүү дээ. Хөгжиж байгаа болон буурай хөгжилтэй орнуудын хувьд бол өрөөрөө, Засгийн газар өрөөрөө Монгол улс тэргүүлээд байна. Нэг хүнд оногдох өрөөрөө дэлхийд тэргүүлээд байна.

Үгүй ээ, тэгээд энэнээс чинь болоод эдийн засгийн аюулгүй байдал чинь алдагдаад байна гэсэн байдлаар бүгд энд ингээд санал нэгдсэн. Гэтэл одоо энд ингээд орж ирж байгаа санхүүжилтийн механизмыг нь харахлаар концессоор шийднэ, bot-гээр шийднэ ээ гэсэн ийм байдлаар орж ирж байна. Тэгэхлээр яг энэ нь өөрөө хэрэгжих юм уу даа? Мөнгө байхгүй бол ажил явахгүй шүү дээ. Тэгээд манай Сангийн яамныхан сайн мэдэж байгаа. Наранцогт дарга бүр сайн мэдэж байх ёстой. Арай Хөгжлийн яам гээд шинээр бий болсон ч гэсэн бас Сангийн яамны л хүмүүс байж байгаа шүү дээ. Бүгдээрээ л мэдэж байгаа шүү дээ тээ? Тэгэхлээр ажил хэрэг болох талаасаа яг энийгээ яаж хараад байна?

Тэгээд агуулга нь болохлоор уг нь бол дэд бүтцийг нь л шийдэх хэрэгтэй. Тэр чинь уг нь үндсэн үүрэг нь төсөв шүү дээ. Тэгээд төсөв дээрээ энэ асуудлаа яаж тусгах гэдэг төлөвлөлтөө гаргаж ирээд хувийн секторын тэр дэд бүтэц дээр санхүүжилтээ хийгээд яах юм бол энэ чинь өөрөө амилна. Ийм байдлаар харж явбал сайн байгаа. Тэгээд энэ дээр тодорхой хариулт өгөөч. Тов тодорхой. Яг ямар эх үүсвэрээр ямар хэмжээний дэд бүтцийг шийдэх юм? Яаж концессоор явах юм? Концессоор явах юм бол өр яаж шийдэгддэг юм? Тэгээд яг яриа хэлцэл хийж байгаа гаднын хөрөнгө оруулагч нар байгаа юм уу? Дотоодын хөрөнгө оруулагч нар байгаа юм уу? Очоод ингээд хөрөнгө оруулалтаа хийгээд үйл ажиллагаа явуулна гэсэн сонирхлоо илэрхийлсэн бизнесийн бүлэглэлүүд байна уу? Энэ дээр ингээд тодорхой асуумаар байна.

Дараагийн нэг зүйл нь болохоор өчигдөр бас ярьсан юм л даа. Нөгөө энэ нисэх онгоцны буудлыг болон тэр төмөр замын уулзвар, энэ хэсэг дээр ингээд худалдааг дэмжсэн ийм чөлөөт бүс байна гэж ойлгоод байх шиг байгаа юм аа. Гэтэл нөгөө нэг хамгийн их хэрэгтэй байгаа санхүүгийн hub гээд л ярьдаг. Энэ яг блокчейн, крипто оффшор бүс гээд л ярьдаг тээ, энэ чинь бол ингээд дэлхийн крипто зах зээл болон санхүүгийн зах зээлээс мөнгө татах боломж нь байдаг. Энэ чинь юу хүсээд байна вэ гэхлээр оффис хүсээд байгаа юм. Оффис нь тэгэхдээ татваргүй орчин дахь оффис. Тэгэх юм бол бид нар чинь нүүж орж ирээд энд exchange-үүд нь орж ирэх гээд байна шүү дээ. Тэгээд ийм байдлаар энэ салбарыг дэмжээд явах тийм агуулга энэ цаасан дээр чинь харагдахгүй байгаа юм. Тэгэхлээр энийг оруулаад цаашаа явах боломж бололцоо нь байгаа юу? Аль эсвэл зөвхөн худалдаа гэсэн чиглэлээр, зөвхөн транзит тээвэр гэсэн чиглэлээр, зөвхөн казино байгуулаад тэндээс аялал жуулчлалынхаа орлого олно гэсэн чиглэлээр энийгээ хязгаарлаж хараад байгаа юу? Энэ дээр бас тодорхой хариулт авмаар байна.

**Т.Аюурсайхан:** 82 дугаар микрофон дээр хариулъя. 80 дээр.

**С.Наранцогт:** Тэгэхдээ одоо бол бас ерөнхий ярихаас өөр аргагүй л дээ. Дөнгөж одоо байгуулах тогтоол орж ирж байгаа учраас. Тэгэхээр концепцын хувьд бол таны хэлж байгаа зүйлүүд байгаа юм. Тэгэхээр юун дээр, дэд бүтэц нь болохоор энэ том хөгжлийн Хөшигтийн хөндий, Зуунмод. Тэгэхээр энэ том дэд бүтцийн хувьд бол ерөнхий төлөвлөгөө юмнууд бол хийгдэж байгаа. Тэгээд энэ дээр төсөв санхүү нь бол энэ ерөнхий төлөвлөгөө хийгдэхээр гараад ирнэ.

Миний түрүүний хэлсэн энэ ерөнхий дэд бүтцийн хувьд бол энэ дэд бүтцийг хариуцсан захиргаа байгуулагдчихсан байна. Нийслэл, яам, Төв аймаг ингээд оролцоод нийт энэ бүсийнхээ хувьд бол дэд бүтцийнхээ асуудлууд яригдана. Өчигдөр Байнгын хороон дээр зүгээр манайхан яг холиод яриад байсан учраас тодорхой хэсэг нь мэдээж концесс юм хийнэ. Төсөв дээр одоо бол 35 тэрбум төгрөг тусчихсан байгаа юм. Тэрний нэлээд хэсэг нь энэ ТЭЗҮ, зурагтаа орж байгаа.

Концепцын хувьд бол тэр түрүүний крипто, мэдээллийн технологийн кластер тэгээд санхүүгийн төв тэгээд аялал жуулчлалын энэ тэр гэсэн энэ концепцууд нь орчихсон байгаа юм. Тэгээд яг нарийвчлаад явахад бол түрүүний хэлсэн. Эхлээд бол бид нар тэр market sounding хийж байж яг хөрөнгө оруулагчид тэндээ ер нь концепцоо танилцуулаад энэ бол нэлээдгүй ажил болох юм байна лээ. Тэгж байгаад яг хөрөнгө оруулагчаас тэр яг гол anchor investment-ээ олж байгаад тэгээд тэндээсээ үндэслэж явдаг. Яг дэлхийн тэр нисэх буудалд төвлөрсөн чөлөөт бүсүүдийг харах юм бол ихэнх нь хувийн хэвшлийн хөрөнгө оруулалтаар тэр тэгж зөв явсан учраас хийгдсэн байдаг юм байна лээ. Яг тэрнээс биш манайх одоо ингээд өөрсдөө энд л ийм юм байна гэсэн хатуу төлөвт гаргаж ирж байгаад явах юм бол явахгүй юм байна лээ.

Тэр soundмаркетингийн байдлаар авч үзэхэд бол манайх сэрүүн уур амьсгалтай учраас ер нь бол нөгөө дата төвүүдийн хөргөлтийн зардал хамгийн их тэрийг багасгах, тэгээд газар зүйн байрлалын хувьд ч гэсэн яг энэ хоёр том зах зээлийн дунд байдаг учраас тодорхой дата төвүүд энэ тэр бас байж болох юм гэсэн тийм юм байгаа юм байна лээ. Тэгэхээр энэ дээр бол бид нар нэлээн хэмжээгээр ажиллаад ингээд энэ дээр эхлээд anchor investment-ээ тодорхойлогдоод ингэж нарийвчилж явна. Мэдээж энэ дээр цаг хугацаа бол орох юм байна лээ. Тэрнээс биш төрийн хувьд одоогоор бол сая төсөв дээр тавигдчихсан байгаа. Хэрэв энэ хувийн хэвшлийн концерциумууд орж ирээд энэ дээр нийт зураг төсөв ТЭЗҮ гарсны дараа бол тодорхой хэсгийг нь бол хувийн хэвшил…/минут дуусав./

**Т.Аюурсайхан:** Улсын Их Хурлын гишүүн Дуламдоржийн Тогтохсүрэн асуулт асууна.

**Д.Тогтохсүрэн:** Баярлалаа. Засгийн газраас орж ирж байгаа тогтоолын төслийг бол дэмжиж байгаа юм. Энэ чөлөөт бүс байгуулах, би нэг гурван зүйлийг тодруулъя гэж бодож байгаа юм. Тэгэхээр би энэ чөлөөт бүс бол дөрвөн үндсэн зорилготой.

Нэгдүгээрт нь Монгол улс гадаадын хөрөнгө оруулалтыг татах зорилготой.

Хоёрдугаарт нь шинэ техник технологийг Монгол улсад нэвтрүүлэх зорилготой.

Гуравдугаарт нь энэ бүс энэ нисэх онгоцны буудал дагасан энэ бүс бол өөрөө аялал жуулчлалыг хөгжүүлэхэд зориулсан ийм бүс.

Дөрөв дэх нь бол энэ тээвэр ложистикийг хөгжүүлье гэсэн ийм дөрвөн зорилгоор байгуулагдаж байгаа ийм бүс ээ. Тийм учраас энэ бүсийн асуудал дээр эхнээс нь анхаарал тавьж, төлөвлөлтийг их сайн хийж ажиллах ёстой гэдэг ийм байр суурьтай байгаа юм. Нэг дэх тодруулах гээд байгаа юм юу байна вэ гэхээр сая Засгийн газар. Би зүгээр мэдээлэл дутмаг байж магадгүй. Сая Засгийн газар энэ чөлөөт бүсийн энэ рүү төрийн байгууллагуудыг шилжүүлнэ гэдэг ийм шийдэл гаргасан уу? Зүгээр би бол хэвлэлээс авсан мэдээгээр энэ рүү шийдэл гаргаад зарим нэгэн төрийн байгууллагуудыг байршуулъя гээд ингээд байгаа юм уу гэдэг. Би эдийн засгийн чөлөөт бүс рүү төр засгийн байгууллага шилжих бол би боломжгүй зүйл л гэж ингэж бодоод байдаг байхгүй юу. Нөгөө нийслэлээ ийш нь юу явуулчихъя гэдэг хэлбэр рүү явж байгаа юм биш байгаа даа гэж. Ингэх юм бол чөлөөт бүс ч биш болно шүү дээ. Суурьшлын бүс болж байна. Чөлөөт бүс, суурьшлын бүс хоёр бол тусдаа байх ёстой асуудал байхгүй юу. Тийм учраас би нэгдүгээрт нь энийг Оюунхорол даргаас тодруулъя гэж бодоод байгаа юм.

Хоёрдугаарт нь газартай холбоотой асуудал байгаа юм. Би бол сая ойлгохдоо 1000 га газар дээр бол энэ эдийн засгийн чөлөөт бүс байгуулагдах юм байна. 31 мянган га газар дээр хот бусад эдийн засгийн худалдааны энэ бүсүүд байгуулагдах юм байна. Энэ 31 мянган га газраар нь би тусгай хэрэгцээнд авсан юм байна гэж бодож байна. 1000 га газар дээр бол ямар нэгэн хувь хүний болон аж ахуйн нэгжийн эзэмшлийн газар байхгүй юм байна. 31 мянган га дээр бол байгаа юм байна гэж бодож байна. Тэгэхээр би Баярбат даргаас асуух гээд байгаа юм бол 31 мянган га газрын хэдэн мянган га газар нь эзэмшилд орсон бэ? Энэ га газар ямар хэлбэрээр чөлөөлье гэж төлөвлөж байгаа вэ гэдэг ийм хоёр дахь асуулт асууя гэж бодож байна.

Гурав дахь нь бол төлөвлөлтийн асуудал хамгийн чухал. Хот байгуулалт, эдийн засгийн бүс дээр бол хамгийн чухал юм төлөвлөлт, төлөвлөлтийг бид нар маш сайн хийх ёстой. Хэдэн мянган хүн ямар хэмжээний эдийн засгийн багтаамж цааштай бий болгох вэ гэдгийг их л тооцож байж, ирээдүйгээ тооцож байж бид нар төлөвлөлтөө хийх ёстой. Энэ бүсийн болон түүний эргэн тойрны суурьшлын бүсийн ерөнхий төлөвлөгөө, дэд бүтцийн төлөвлөгөө, хэсэгчилсэн төлөвлөгөө ер нь гарсан уу? Бид нар эхэлж энэ төлөвлөлтөө хийхгүйгээр ажил явахад бол цаашдаа хүндрэлтэй. Ийм гурван зүйлийг би ажлын хэсгээс асууя гэж бодож байна. Баярлалаа.

**Т.Аюурсайхан:** 89 дүгээр микрофон дээр ажлын хэсэг дараа нь 83 дээр байна уу, 81 дээр байна уу? 89 эхлээд хариулчих.

**Ц.Баярбат:** Тогтохсүрэн гишүүний асуултад хариулъя. Нэгдүгээрт өнгөрсөн долоо хоногт Засгийн газрын хуралдаанаар төрийн зарим байгууллагуудыг Хөшигийн хөндий рүү нүүлгэн шилжүүлэх ийм шийдвэрийг гаргасан. Тэгэхдээ энэ нүүлгэн шилжүүлэх ажил бол үе шаттайгаар төлөвлөгөөний дагуу хийхээр ингэж шийдвэрлэсэн байгаа. Мөн түүнээс гадна Хөшигийн хөндийн шинэ хотын нэгдсэн ерөнхий төлөвлөгөө, шинэ Зуунмод хотын хөгжлийн ерөнхий төлөвлөгөөг бол Барилга, хот байгуулалтын яамнаас захиалан боловсруулж одоо энэ дөрвөн сард Засгийн газрын хуралдаанаар орж хэлэлцүүлж батлуулахаар ингээд төлөвлөөд ажиллаж байна.

Энэ хүрээндээ шинэ Зуунмод хотын тодорхой олон нийт, бүс дээр энэ төрийн захиргааны байгууллагын зарим байгууллагуудыг нүүлгэн шилжүүлж, тэнд байх нэгдсэн байрны зураг төслийг боловсруулахаар бас энэ шийдвэрт орсон байгаа. Газар чөлөөлөлтийн хувьд бол таны түрүүний хэлдэг 31 мянга 390 га дотроо эдийн засгийн чөлөөт бүс нь бас хамт орж байгаа, нийлээд 31 мянган байгаа.

Эндээс 1000 га нь эдийн засгийн чөлөөт бүс, 30 мянган га нь бол бусад хот суурины бүсүүд байршихаар төлөвлөгдсөн. Энэ дээр бол одоо нийтдээ 3200 гаруй нэгж талбар байгаа. Энийг бид нар газар чөлөөлөлтийн ажлуудыг нь хийгээд явж байна. Эхний ээлжид 232 нэгж талбарыг бол эзэмших эрхийг нь хүчингүй болгосон байгаа. Ер нь Газрын тухай хуульд заасны дагуу бол холбогдох хууль тогтоомжийг зөрчилтэй бол тэрийг шууд хуулийн дагуу чөлөөлөх ёстой. Зайлшгүй тэр газар дээрээ баригдсан объекттой байвал тэрийг бид нар нөхөн олговрыг тооцож олгох ийм байдлаар чөлөөлнө.

Нөгөөдөх нь болохоор зарим газруудыг бол бид нар нүүлгэн шилжүүлэх, яг тухайн байршлаас өөр газарт газар олгож шилжүүлэх байдлаар ингээд шийдвэрлэх төлөвлөгөөнүүдийг гаргаад Барилга, хот байгуулалтын сайдын 2021 оны 270 дугаар тушаалаар ийм ажлын хэсэг байгуулагдаад төлөвлөгөө гаргаад ажиллаж байна.

Ерөнхий төлөвлөгөөний хувьд Засгийн газраар орж батлуулсны дараа хэсгийн ерөнхий төлөвлөгөөнүүдийг хийж батлуулна. Одоогийн байдлаар бол нисэх буудлын хойд талын хэсэг болон эдийн засгийн чөлөөт бүсийн хэсэг дээр бол хэсгийн ерөнхий төлөвлөгөөнүүдийг бид нар боловсруулж байна. Энэ онд бас Барилга, хот байгуулалтын сайдын багцад суусан хөрөнгө оруулалтаар тэнд оюутны хотхон, эрдэм шинжилгээ судалгааны төв байгуулах бүсийн хэсгийн ерөнхий төлөвлөгөөний ажлын тендер шалгаруулалтын шатандаа хийгдэж явж байна. Бусад бүсүүдийн хувьд бол үе шаттайгаар хэсгийн ерөнхий төлөвлөгөөнүүдийг боловсруулж дуусгаж батлуулна.

**Т.Аюурсайхан:** 81 дүгээр микрофон дээр нэмж хариулъя, ажлын хэсэг.

**Д.Оюунхорол:** Тогтохсүрэн гишүүний асуултадхариулъя. Эдийн засгийн чөлөөт бүсийн 1000 га газар дээр төрийн аль нэгэн байгууллага тэнд байрших асуудал байхгүй. Сая Баярбат даргын хэлдгээр тэр бол тусдаа газар нутаг, бүсийг гаргахаар тэнд одоо ажиллаж байгаа.

Хоёрдугаарт Тогтохсүрэн даргын хэлдгээр, ер нь бол эдийн засгийн чөлөөт бүс дээрээ бид нар нэлээн судалгааны ажлуудыг хийсэн. Ер нь бол энэ дэлхийн 150 оронд 5 мянга 400 гаруй чөлөөт бүс байдаг. Түүний 83 нь бол 2000 оноос хойш нисэх онгоцны буудлаа түшиглэсэн эдийн засгийн чөлөөт бүсүүд байгуулагдсан. Энэ бол нэлээн амжилттай хэрэгжиж байгаа хамгийн сайн загвар гэж үзэж байгаа. Өнөөдөр манай нисэх онгоцны буудал, олон улсын нисэх онгоцны буудлын статустайгаар ингэж байгуулагдсан, батлагдсан. Хүчин чадал бол боломжийн сайн, өргөтгөл бас тодорхой хэмжээнд хийгдэнэ.

Нисэх онгоцны буудал жилийн 2 сая 500 мянган зорчигч тээврийг тээвэрлэх боломжтой гэж үзэж байгаа. Ингээд үдэх, угтах үйлчилгээг нь хамт тооцоход жилдээ 7.5 сая хүний зорчигч тээврийн үйлчилгээг нисэх онгоцны буудлын ойролцоо ингээд авах ийм боломжтой эдийн засгийн тооцоо судалгаа нь гарсан байгаа. Цаашдаа бол ингээд аялал жуулчлалын салбараа эдийн засгийн чөлөөт бүс дээрээ хөгжүүлэх боломж нь бол эндээс их тодорхой харагдаж байгаа.

Ер нь бол Монгол улс аялал жуулчлалын салбараа хөгжүүлж эдийн засагт орлого орох боломжийг бүрдүүлэхийн тулд бид нар жуулчдынхаа тоог 2 сая руу явуулбал дотоодын нийт бүтээгдэхүүнд эзлэх GDB-гийн хувь хэмжээ 7-оос цаашаа явна. Ингээд 10 хувь руу хүрэх ийм боломж бололцоог бүрдүүлнэ гэсэн ийм байдлаар ажиллаж байгаа. Түрүүн бас манай гишүүд бас нэлээн асуучихлаа. Ер нь өөр яг юу хийгдэх юм бэ? Энэ эдийн засгийн чөлөөт бүс дээр гэж байна.

Бид нар нэгдүгээрт бол аялал жуулчлал, түүнийг дагасан дагалдах үйлчилгээ бол 80 хувь нь бүтцийн хувьд бол бий болно. Мэдээлэл технологийн кластерыг одоо байгуулах нь бол тэнд бас чухал байна гэж бид нар ерөнхий төлөвлөлтдөө бол оруулж тооцсон. Санхүүгийн төв, олон улсын санхүүгийн үйлчилгээг бас бий болгох боломжийг бүрдүүлснээр энэ эдийн засгийн чөлөөт бүс амь орох, гаднын хөрөнгө оруулагчдыг Монголд татах тийм боломж бололцоо бол бүрдэнэ гэж ингэж үзэж тооцсон байгаа юм.

**Т.Аюурсайхан:** Улсын Их Хурлын гишүүн Сандаг-Очир асуулт асууна.

**Ц.Сандаг-Очир:** Баярлалаа. Энэ тогтоолын төслийг дэмжих ёстой. Гэхдээ 100 хувь итгэлд хүрэхгүй байгаа. Яагаад гэхээр өмнөх хоёр, гурван чөлөөт бүсийн асуудал ямар байдалтай байгаа билээ, өнөөдрийг хүртэл ямар явж ирлээ гээд. Тэгээд энэ эдийн засгийн чөлөөт бүс юугаараа давуу талтай юм, нэгт.

Хоёрт, яг энэ эдийн засгийн чөлөөт бүс дээр энэ жил улсын төсөв дээр яг ямар мөнгө, хэдэн төгрөг байгаа юм? Яг юу юун дээр батлагдсан юм? Бусдыг нь ямар гадаадын хөрөнгө оруулалтаар шийдэх юм? Концесс, зээлээр алийг нь шийдэх гэж байгаа юм гэдэг нь энийг нэг тодорхой хэлж өгөөч. Тэгээд өнөөдөр ингээд ажлын хэсэг ингээд Их Хурлын гишүүд дээр орж ирээд хуралдаан дээр ингээд, энэ уг нь сайд нар нь өөрсдөө байх ёстой шүү дээ. Энэ чинь бүхэл бүтэн ийм чухал асуудал, улс орны асуудлыг ярьж байхад бараг Засгийн газар нь бүрэн бүрэлдэхүүнээрээ байж байж ярих ёстой асуудал шүү дээ.

Эхний ээлжид Барилга, хот байгуулалтын сайд чинь, тэгээд Эрчим хүчний сайд чинь, Хөдөө аж ахуйн сайд чинь, Байгаль орчны сайд чинь гээд. Тэгээд ийм чухал асуудал ярьж байхад ингээд ажлын хэсгийн хүрээнд ингээд хэлэлцэх эсэхийг дэмжүүлэх гээд ингээд сууж байна гэдэг бол харамсалтай байна шүү. Ингээд би гишүүд чинь итгэл төрж байж энэ тогтоолын төслийг дэмжинэ шүү дээ цаашдаа. Тэгээд дээр нь нэг газар дээр нэг байшин барилга барихаасаа илүүтэйгээр энэ газар доорх хотынхоо асуудлыг энэ инженерийн шугам сүлжээ, дэд бүтцийнхээ асуудлыг та бүхэн маань нэг яриач ээ. Өмнөх алдаа чинь ерөөсөө энэ шүү дээ. Огт газар доорх хотынхоо асуудал дээр инженерийн шугам сүлжээний асуудал дээр нэг ч төгрөг шийдээгүй.

Ингээд 20 жил явж ирсэн гай чинь өнөөдөр Замын-Үүд, Алтанбулагийн чөлөөт бүсийн байгаа байдал чинь энэ. Тэгвэл та бүхэн маань энэ газар дээр барилга барих асуудлыг нэг удаа тэвчээч. Эхний ээлжид газар доорх шугам сүлжээ ямар хүчин чадалтай байх юм, ямар хоттой байх юм, дэд бүтэц нь ямар байх юм, зам харгуй нь хаагуур явах юм гэдэг энэний асуудлаа л эхний ээлжид 1,2 жилийн хугацаанд ярьж ийшийгээ хөрөнгө оруулалт хийвэл хүссэн, хүсээгүй дэд бүтэц нь татагдсан газар дээр хувийн хэвшлийнхэн чинь өөрсдөө гуйгаад, гүйгээд орж ирээд тэр барилга байгууламж архитектурынхаа хотуудыг босгоно шүү дээ. Тийм учраас энэ тал дээр ямар төлөвлөлт байгаа юм? Энд би бол өнөөдөр макетаар хийчихсэн байх ёстой гэж бодож байх юм. Тэгээд яг өнөөдөр энэ жил 23 онд ямар ажил хийх юм? Ямар төсөв байгаа юм, улсын төсөв дээр?

Ерөнхийдөө л ингээд яриад байдаг. Хов хоосон газар дээр л хот байгуулна гээд л ярьчихдаг, бодлогоо зарлачихдаг, яг юу хийх гэж байгаа нь мэдэхгүй. Ингээд л нэг хоосон ажил болчих вий дээ. Энэ дээр та бүхэн маань нэг хариулт өгөөч ээ гэж хэлье. Баярлалаа.

**Т.Аюурсайхан:** 89 дүгээр микрофон дээр ажлын хэсэг хариулъя.

**Ц.Баярбат:** Сандаг-Очир гишүүний асуултад хариулъя. Барилга, хот байгуулалтын яамнаас ер нь шинэ Зуунмод хот болон эдийн засгийн чөлөөт бүсийг байгуулах хүрээнд төлөвлөлтийн ажлуудыг эхлээд хийсэн. Энэ төлөвлөлт дээр бол ерөнхий төлөвлөгөөг, хэсгийн ерөнхий төлөвлөгөө болон дэд бүтцийн ажлын зураг төслүүдэд зориулаад 2021 оноос хойш нийтдээ 4.1 тэрбум төгрөгийг тусгаж, тэрний дагуу зураг төслийг боловсруулах ажлууд хийгдэж байгаа.

Ерөнхий төлөвлөгөөг бол Засгийн газраас дөрвөн сард орж батлуулах ийм төлөвлөгөөтэй. Мөн түүнээс гадна эхний ээлжид хийгдэх дэд бүтцийн зураг төслүүдийг бас дөрвөн сард боловсруулж дуусгаж байгаа. Энэ дотор бол 7 төрлийн дэд бүтцийн ажлууд байгаа. Инженерийн бэлтгэл арга хэмжээ, ус хангамж, цахилгаан хангамж, дулаан хангамж, бохир, холбоо, мэдээлэл гээд энэ зураг төслүүдийг боловсруулж дууссаны дараа нийт орох хөрөнгө оруулалтын хэмжээ, төсөв бол гарч ирнэ.

Бид нар урьдчилсан байдлаар тооцоод 2022 оны улсын төсөвт нийтдээ 2024 он хүртэлх хугацаанд 33 тэрбум төгрөгийн хөрөнгө оруулалтыг тусгуулсан байгаа. Тэгэхээр эхний ээлжид бол 33 тэрбум төгрөгийн хөрөнгө оруулалтаар ажлуудыг энэ оноос эхлүүлнэ гэсэн ийм төлөвлөгөөтэй байна. Мөн түүнээс гадна таны ярьсантай бас санал нэг байна. Бид нар бол эхний ээлжид дэд бүтцийн ажлуудыг хийж тэр бэлэн болсон газар дээрээ газар хөгжүүлэлт буюу дараагийн хөрөнгө оруулалтыг татах ажлууд бол хийгдэх ёстой. Тэгэхээр энэ хүрээнд бол Барилга, хот байгуулалтын яамнаас холбогдох төлөвлөгөөнүүдийг гаргаад, ажлын зураг төслүүдийг боловсруулаад тендерүүдийг зарлаад ингээд явж байна.

**Т.Аюурсайхан:** Сандаг-Очир гишүүнд микрофон өгий. Цэндийн Сандаг-Очир гишүүн тодруулъя.

**Ц.Сандаг-Очир:** Тэгэхээр энэ жил би дэд бүтцэд 33 тэрбум төгрөг улсын төсөв дээр байгаа гэж ойлгож байгаа зөв үү? Яг 33 тэрбумынхаа задаргааг хэлээч? Шугам сүлжээнд нь хэд юм, замд хэд юм, эрчим хүчинд нь хэд юм? Тэгээд 23 оны эцэс гэхэд яг эрчим хүчний төв шугамтай болох юм уу, үгүй юу? Газар доорх цэвэр, бохир усны шугамтай болох юм уу, үгүй юу, цэвэрлэх байгууламж нь болох юм уу, үгүй юу? Энийгээ хаанаас эх үүсвэр нь татах юм, макет юм байхгүй байгаа учраас бид нар асуугаад байна. Бас л нэг ажил хэрэгч биш байна гэж би хэлэх гээд байна.

Засгийн газар энэ дээр бүрэн бүрэлдэхүүнээрээ ажиллах ёстой шүү дээ. Яагаад гэхээр энэ чинь цаашдаа хөрөнгө оруулалтыг татах, эдийн засгийг нэмэгдүүлэх асар том чухал том төсөл шүү дээ. Энэ чинь зөвхөн Оюунхорол даргын ажил биш шүү дээ. Тийм учраас та бүхэн энэ хэлэлцэх эсэхийн асуудлаа дэмжүүлэх гэж байгаа, тогтоолоо гаргуулах гэж байгаа, батлуулах гэж байгаа улсууд өнөөдөр ажил хэрэгч байдлаар асуудалд хандаач дээ л гэж би хэлэх гээд байгаа юм. Баярлалаа.

**Т.Аюурсайхан:** 89дүгээр микрофон дээр хариул.

**Ц.Баярбат:** Сандаг-Очир гишүүний асуултад хариулъя. 33 тэрбум төгрөгийн хөрөнгө оруулалтын хүрээнд бол нийтдээ зургаан төрлийн дэд бүтцийн ажлуудыг бид нар бас хийхээр төлөвлөж, зураг төслүүд нь энэ дөрвөн сард дуусна. Одоогийн байдлаар бид нар хуваарилалтын хувьд бол урьдчилсан байдлаар инженерийн бэлтгэл арга хэмжээнд 8 тэрбум, ус хангамжийн эх үүсвэр, шугам сүлжээний хувьд 19.8 тэрбум, мэдээлэл холбооны шугам сүлжээний хувьд 0.2 тэрбум, цахилгаан хангамжийн сүлжээнд 5 тэрбум гэсэн эхний хөрөнгө оруулалтын төлөвлөгөөг гаргаад байгаа.

Инженерийн бэлтгэл арга хэмжээний хувьд бол бид нар үерийн хамгаалалтын далан сувгууд хийгдэнэ. Мөн борооны ус зайлуулах шугам сүлжээнүүд хийгдэх юм. Ариутгах татуургын шугам сүлжээний хувьд бол одоо зураг төслөөр эхний ээлжид 3 мянган метр кубийн цэвэрлэх байгууламжийг барьж байгуулахад төлөвлөж зураг төсөл, шугам сүлжээнийхэн хийж байгаа. Ус хангамжийн хувьд бол одоогийн Зуунмод болон шинэ нисэх онгоцны буудлын ус хангамжийн эх үүсвэрийг гүний цооногоос авч байгаа. Энийг бид нар өргөтгөж нэмэгдүүлээд, тэндээс усныхаа эх үүсвэрийн хангамжийг хийнэ.

**Т.Аюурсайхан:** Улсын Их Хурлын гишүүн Лхагвын Мөнхбаатар асуулт асууна.

**Л.Мөнхбаатар:** Хөшигийн хөндийд эдийн засгийн чөлөөт бүс байгуулах асуудлыг дэмжиж байгаа. Эдийн засгаа тэлэх, гадаадын хөрөнгө оруулалтыг татах, аялал жуулчлалыг хөгжүүлэх энэ үүднээс энэ эдийн засгийн чөлөөт бүсүүдийг байгуулж одоо татварын хөнгөлөлттэй нөхцөл, бизнес эрхлэх ийм таатай нөхцөлийг бүрдүүлэх ёстой. Гэхдээ бид ер нь чөлөөт бүс гэдэг энэ ойлголтыг ер нь хэдэн километр хашаа гэж ер нь ойлгож их олон жил болж явж ирлээ. 20-иод жил хэдэн хашаатай л байгаад байгаа юм. Ийм учраас энэ бас урьд гарсан энэ алдаа дутагдлыг одоо давтахгүйгээр хийх нь илүү их чухал байгаа.

Хөшигийн хөндийн энэ чөлөөт бүсийн хувьд бол бас өөрийн гэсэн давуу тал, боломжууд бол байна. Яагаад гэвэл онгоцны буудал байж байна, хурдны замтай байна. Мөн Богд уулын буюу төмөр замын ийм төлөвлөлт нь хийгдчихсэн, одоо ажлууд нь эхэлчихсэн байж байгаа. Ийм учраас энэ Хөшигийн хөндийн төлөвлөлт бол одоо үр дүнтэй явах ийм боломжтой байна гэж үзэж байгаа юм.

Нөгөөтээгүүр энэ чөлөөт бүсийг байгуулах хамгийн гол үндэс бол төлөвлөлт, дэд бүтэц, мөн үйл ажиллагааны чиглэл гэсэн ийм гурван зүйлээс л одоо бүрдэнэ. Хамгийн чухал юм байгаа юм. Ингэхээр энэ бид энэ чөлөөт бүсийнхээ хувьд төлөвлөлт, дэд бүтцийн асуудлыг бол маш нарийн нухацтай үзэх ёстой. Оюунхорол даргын өмнө танилцуулсан танилцуулгаас харахад бол ямар ч байсан боломжийн төлөлтүүд нь бол гарсан байгаа юм байна.

Одоо энэ дээр харин үйл ажиллагааныхаа чиглэлийг их тодорхойлох хэрэгтэй байгаа юм. Бүх зүйлүүдийг л энэ чөлөөт бүс дээр байгуулах гэж оролдох юм бол өмнөх Замын-Үүд шиг зүйл болно. Тэгэхээр их тодорхой зүйлүүдийг, чиглэлүүдэд тодорхой болгоод тодорхой чиглэлүүдээр нь энэ чөлөөт бүсүүдийг хөгжүүлье дагнаж. Замын-Үүдийн ч тэр Цагааннуурыг нь, Алтанбулагийг нь. Хөшигийн хөндийд би ямар боломжууд байна вэ гэхээр энэ тээвэр ложистик хийх том төв болох юм байна, бас боломж нь энд байж байна. Мөн транзит, мөн ачаа тээврийн энэ агуулахын ийм томоохон төв болох боломж нь байна.

Нөгөө нэг боломж нь энэ дээр юу байна вэ гэхээр казино байгуулах асуудал бас эд нар төлөвлөөд явж байгаа юм байна лээ. Энэ бол би чухал гэж бодож байгаа юм. Казиногийн хууль бол 2015 онд өргөн баригдаж хэлэлцэх хэсгийг нь шийдээд ингээд олон жил болоод дарагдсан байж байгаа. Одоо Хууль зүй, дотоод хэргийн яам бол энэ казиногийнхоо хуулийг шинээр боловсруулаад энэ хаврын чуулганд өргөн бариад шийдүүлэх нь зүйтэй. Ингэж байж бас энэ Монголд ирэх жуулчдыг татах, аялал жуулчлалаас олгох орлогыг нэмэгдүүлэх ийм боломж бүрдэх юм байгаа юм. Одоогийн аялал жуулчлалын түвшин ямар байна вэ? Нэг жуулчнаар Монголд зарцуулж байгаа дүн бол маш бага байгаад байгаа юм. Одоо би статистик, судалгаа харсан.

Энд бол нэг жуулчин ирээд долоо хоноход 800 доллар зарцуулж байна гэж байгаа юм. Энийг өдөрт нь авбал 100 гаруй доллар л өдөрт зарцуулаад байна шүү дээ. Гэтэл энэнээс илүү боломжийг бол юу олгох вэ гэхээр казино, түүнийг дагасан duty free мөн энэнтэй холбоотой үйлчилгээнүүдээсээ бид их хэмжээний орлогыг олох боломж нь байна. Ингэх юм бол бидний энэ аялал жуулчлалын энэ үр өгөөж нь Монголд үлдэж нэмэгдэх боломж байгаа юм.

Дэлхийн ихэнх улс орон ингэж шийддэг. Мөн казиногоос улс бол лицензийн буюу тусгай зөвшөөрлийн өндөр дүнтэй төлбөр авдаг, үүгээрээ бүтээн байгуулалтын ажлууд хийдэг туршлагууд байгаа Австрали, Сингапур эд нар нэг томоохон дуурийн театраа гэдэг юм уу, балет байдаг юм уу? Үндэснийхээ театруудыг мөн томоохон цэнгэлдэх хүрээлэнгүүдээ хүртэл байгуулдаг ийм жишүүд байж байгаа. Үүгээр бид бас энийг ашиглах ёстой. Яагаад гэхээр манай улс чинь одоо 193 оронтой дипломат харилцаатай байхад тэрний 154 нь казинотой байж байна шүү дээ. Тэгэхээр бид бас энэ боломжийг бид бас адилхан л ашиглаж үр шимийг нь хүртэх ёстой гэж би ойлгоод байгаа юм. Ингэж жуулчдаас орж ирэх энэ орлогоо нэмэгдүүлэхгүй бол одоогийн байдлаар бид явах юм бол үнэхээр хүндрэлтэй байгаа юм.

Хөвсгөл аймаг дээр би нэг жишээ ярья л даа. Хөвсгөл аймагт 20 гаруй мянган жуулчин ирж байгаа юм. Тэгээд бас аялал жуулчлалаас олсон орлого нь гээд аймгаас гарч байгаа би тэн дээр гарч ирж байна. 320-оод сая төгрөг орсон гэж байгаа. 320-оод сая төгрөгөөс ямар орлого байна вэ гээд задлаад үзэхээр 134 сая төгрөг нь болохоороо шонхор бариулсны хураамж гэж байгаа байхгүй юу. Тэгээд цаана нь 160 …/минут дуусав

**Т.Аюурсайхан:** Мөнхбаатар гишүүнд нэг минут нэмж өгье.

**Л.Мөнхбаатар:** Ийм нөхцөл байдал байгаа юм. Тэгэхээр аялал жуулчлалаас олсон энэ орлогоор хөгжих тухай бүхэл бүтэн аймаг, улс орон ингэж хөгжиж энэний үр шимийг хүртэх тухай асуудал бол ийм бодитой, томоохон энэ шийдлүүдээ зоригтой хийгээд явахгүй бол ийм үр дүнгүй байгаад байгаа юм гэдгийг ингэж хэлье гэж бодож байна.

Ийм учраас цаашдаа энэ үйл ажиллагааныхаа чиглэлүүдээ их тодорхой болгоод ингээд явах бүрэн боломж байна. Яг Хөшигтийн хөндийд бол энэ аялал жуулчлалын их томоохон бас бүс болох байх. Мөн эдийн засгийн чөлөөт бүсийн анхны ийм жишиг загвар болох ийм бүрэн боломжтой гэж бодож байгаа. Ийм ч учраас энэ Хөшигийн хөндийд чөлөөт бүс байгуулах асуудлыг дэмжиж байна. Ер нь богино хугацаанд бас энэ Хөшигийн хөндийн энэ төслийг бол бас үр дүнд хүрч байгаа гэдгийг бас энд зориуд бас хэлэх ёстой гэж бодож байгаа. Бусад чөлөөт бүсийн төслүүд одоо 20,30 жил болж байхад Хөшигийн хөндийн төсөл яригдаж эхэлснээсээ хойш өнөөдөр Их Хурлаар шийдэгдэж байна. Бусад төлөвлөлтийн асуудлуудаа ингээд богино хугацаанд ингээд явах юм бол ирэх оноос 24 он гэхэд бид нар чөлөөт бүсээ бодитой болгочихсон сууж байх ийм бүрэн боломж байгаа гэж бодож байна.

**Т.Аюурсайхан:** 81 дүгээр микрофон дээр ажлын хэсэг хариулъя.

**Д.Оюунхорол:** Мөнхбаатар гишүүний асуултад хариулъя. Бид яг Мөнхбатаар гишүүний саяын хэлж байгаа төсөөллөөр. Ер нь бол энэ Хөшигийн хөндийн эдийн засгийн чөлөөт бүсийг дагасан ажлын байр, орлого нэмэгдүүлэх, ер нь цаашдаа энэ Монгол улсын эдийн засгийг авч явах тийм даацтайнхан бүтээн байгуулалтын асуудлыг, орлогыг бүрдүүлье, эх үүсвэрийг бүрдүүлнэ л гэж зорьж байгаа. Ингэхийн тулд яг хамгийн нэгдүгээрт бол бид нар 1000 га газар дээрээ эдийн засгийн чөлөөт бүс байгууллага нь бол аялал жуулчлал болон энтертайнмент шоу бизнесийн хэсгээ бол тэр хэсэгтээ төлөвлөнө гэж тооцож байгаа юм. Одоогийн 1000 га-гийн 500-600 га газар нь бол яг бүтээн байгуулалтын асуудал хийгдэх хэсэг бусад хэсэг нь бол уул болон байгаль, экологийн тэнцвэрээ хадгалсан хэсэг ногоон байгууламжаараа бол үлдэх ийм газар байгаа.

Үргэлжлүүлээд хийх хэсэг нь бол каргоны төв байгуулах. Ер нь бол энэ карго үйлчилгээ, иргэний агаарын тээврийнхээ үйлчилгээг либералчлах түүнээс орж ирэх орлого, боломжуудыг бол хангах боломжтой. Тэгэхээр энд бол цаашдаа газрынхаа хэмжээг томруулаад 760 га газар бас тэнд нисэхийн зурвас дээр зөвхөн нэг давхар барилга барих ийм газрууд дээрээ бол тийм байршлыг сонгох боломжтой гэж Барилга, хот байгуулалтын яамны зураг төсвийнхөнтэй бол бид нар бас ярьсан.

Мөн тээвэр ложистикийн төв рүүгээ ингээд 800 га газар тавьж байгаа. Тэнд бол өөрөөр хэлбэл бас мөн эдийн засгийн чөлөөт бүсийн тодорхой хэсэг орж тэнд Монгол бараа бүтээгдэхүүний үйлдвэрлэдэг жижиг дунд үйлдвэр аж ахуйн нэгжүүд орох, мөн худалдааны төвүүд очсоноор ер нь бол ингээд цогцоороо ингээд ямар ч байсан энэ төсөл одоо хэрэгжих амжилттай, боломжтой гэж үзэж байгаа юм.

Өнөөдрийн бид нарын хэлэлцүүлж байгаа асуудал бол эхлээд эдийн засгийн чөлөөт бүсээ 1000 га газар дээрээ байгуулах шийдвэрээ гаргаж авъя. Хөрөнгө оруулалт, мөнгө төгрөгийн, төсвийн хувьд бол одоогоор бол тавигдсан зүйл байхгүй. Сая Баярбат даргын хэлж байгаа дэд бүтцийг татах төслийн мөнгө бол ерөнхийдөө нөгөө Хөшигийн хөндийн бүтээн байгуулалтын асуудлын хэмжээнд яригдаж байгаа хөрөнгө оруулалт 34 тэбум төгрөг байгаа. 7 тендерийг бол өмнөх 21 онд зарласан 20.7 тэрбум төгрөгөөр зураг төсвийн ажилд нь хийгээд бэлэн болж байгаа бэлтгэл ажил нь бас овоо хэмжээнд хангагдсан ийм төсөл явж байгаа.

Манай гишүүд нэг зүйлийг болгоомжлуулж маш их ярьж байгаа. Өчигдөр Эдийн засгийн байнгын хорооны гишүүд маань ч их олон сануулж бидэнд хэлсэн. Ер нь цаашдаа Алтанбулаг, Замын-Үүдийн чөлөөт бүс шиг 15,16 жил улсын төсвийн мөнгө идсэн, тэнд ер нь үйл ажиллагаа явдаггүй ийм байдал руу орчих вий дээ гэдэг ийм болгоомжлуулж хэлж байгаа зүйл байгаа учраас бид олон зүйл дээр анхаарлаа хандуулж ажиллаж байгаа. Давуу бас тодорхой талууд байгаа. Нисэх онгоцны буудал, хурдны зам, төмөр зам гэсэн ийм гурван замын зангилаа уулзвар дээр Монгол улсын өөрөөр хэлбэл гадаадад бүх улс орнуудтай, дэлхийтэй харьцаж байгаа энэ зангилаа уулзвар дээрээ энэ эдийн засгийн чөлөөт бүс байгуулагдаж байгаа учраас амжилттай хэрэгжих бас боломж нь энэ байна. Энэ боломжийг бид…/минут дуусав

**Т.Аюурсайхан:** Энхбаяр гишүүн байхгүй байна. Улсын Их Хурлын гишүүн Жигжидийн Батжаргал асуулт асууна.

**Ж.Батжаргал:** Баярлалаа. Хөшигийн хөндийн эдийн засгийн чөлөөт бүс байгуулах тогтоолын төслийг нь бол дэмжиж байгаа юм. Энэ угаасаа өмнө нь ч мэдээ, тодорхой судалгаа юмнууд хийгдээд эдийн засгийн чөлөөт бүс байгуулах санал юмнууд нь боловсрогдоод ороод ирчихсэн. Газар нутгийнх нь хилийн цэсийн асуудлыг тодорхойлоод оруулаад ирж байгаа юм байна. Тийм учраас тогтоолын төслийг дэмжиж байна гэж. Эдийн засгийн чөлөөт бүсийн энэ 1000 га маань бид нарын зориод байгаа тэр үзэл баримтлалынхаа хүрээнд хамрагдах ёстой тэр чиглэлүүдээ бүрэн дотроо багтааж чадах уу, үгүй юу гэдэгтэй холбоотой асуудал байгаад байгаа юм. Тийм учраас нөөц газрын хэмжээгээр талбайгаа ер нь яаж тогтоож авч үлдэх вэ гэдэг юмыг бид бодох л ёстой зүйл юм байна гэж харагдаад байгаа. Үүнийгээ та хэд маань бодно биз ээ гэж.

Хоёрдугаарт ерөөсөө энэ эдийн засгийн чөлөөт бүс дотроо ямар үйл ажиллагаанууд нь төвлөрч байх юм бэ? Эдийн засгийн чөлөөт бүс нь хийгээд тэр бүстэйгээ залгаа байгаа тодорхой бүсүүд нь ямархуу кластер хөгжлөөрөө явах юм бэ гэдэг юмаа төлөвлөгөөнийхөө түвшинд нэлээн сайн харцгаах ёстой байх гэж би бол ингэж ойлгоод байгаа юм. Тэгэхээр үүнийг нэг сайн бодох ёстой. Энэ эдийн засгийн чөлөөт бүстэй холиод ерөөсөө энэ Хөшигийн хөндийн том бүтээн байгуулалтыг бид их яриад байна л даа. Тэгэхээр хэрвээ энэ Хөшигийн хөндийн том бүтээн байгуулалтыг хийнэ гэж байгаа бол ерөнхий төлөвлөгөө, хэсэгчилсэн төлөвлөгөө хоёр чинь хамгийн түрүүн гарах ёстой. Одоо бид нар зүгээр ерөнхий дүр зураг буулгачхаад. Энэ олон жижиг юмнуудыг ерөнхийд нь ингэж холбох юм гээд хэсэгчилсэн төлөвлөгөөнүүд шуурхай явах юм бол наадах чинь яг нарийндаа тэр хот төлөвлөлтийнхөө зохицолтой нийцэхгүй шүү.

Тийм учраас би Барилга, хот байгуулалтын яамныханд бол нэлээн анхаарлаа хандуулж ажилламаар байна. Эхлээд том масштабаа харж, ерөнхий төлөвлөлтөө хийчхээд тэрүүн дээрээсээ сая тэр жижиг, жижиг хэсэгчилсэн ерөнхий төлөвлөгөөнүүдээ хийж явах тухай л асуудал байгаа. Тэгээд энэ Улаанбаатар хотын түгжрэлийг бууруулах, төвлөрлийг сааруулах хүрээнд болж л өгвөл Хөшигийн хөндийд аваачаад бүгдийг нь тавьчих юм шиг юм яриад байх юм? Үгүй ээ, наадах чинь дахиад нэг том өмнөө хүндрэл тул тулгарсан шинэ хотын асуудал л яригдана шүү дээ.

Оюутны хотхон ч байсан бүгдийг нь аваачаад л тавьчих юм шиг яриад л, засаг төрийн том байгууллага байсан чинь аваачаад тавьчих л юм яриад л. Ингээд байхаар чинь болохгүй шүү дээ. Хот байгуулалт гэдэг хамгийн нарийндаа бол өөрийн байгалийн даац чадамж дээр тулгуурладаг. Усны чинь нөөц хүрэх үү? Энэ чинь анх судалгаа, тооцоолол бүх юм нь хийгдээд 100 мянгаас давсан хүн амтай хот байж чадахгүй юм байна. Усаа хангахгүй юм байна гэдэг ийм тооцоо судалгаагаа гарч, анхны энэ нисэхийг дагасан шинэ хотын чинь тухай асуудал яригдсан эд шүү дээ. Тэгээд одоо өнөө тооцоолол юмнаасаа нэмээд баахан юмнууд яриад байдаг. Та нар тэр үндсэн даацууд. Тэр даац чадамжаа их л тооцож байж наад юмнууд чинь яригдах ёстой шүү. Үүнийгээ, сайн бодоорой нөхөд өө.

Тэжээл хангалтынхаа асуудлуудыг, энерги хангалтынхаа асуудлуудыг бид бодох ёстой. Одоо тэнд чинь нэг баахан жижиг дулааны станцуудын л юм яриад байгаа. Үнэхээрийн тийм том хот байна л гэж үзэцгээгээд байгаа юм бол ямар нэгдсэн дулааны цахилгаан станц байхын ч гэдэг юм уу энэ юмнууд энэ тэрээ их зөв тооцож харахгүй бол би бас л нэг баахан тийм жижиг төлөвлөлтүүдийн хооронд нь нийлүүлсэн уялдаа болж хувирах гээд байх нь байна даа л гэж. Ингэж л хараад байгаа шүү. Тийм учраас үүнийгээ нэлээн сайн бод оо. Ингэж харж байж энэ Хөшигийн хөндийн том бүтээн байгуулалт хотжилтын…/минут дуусав

**Т.Аюурсайхан:** Батжаргал гишүүнд нэг минут, үг хэлж байгаа юм байна.

**Ж.Батжаргал:** Өчигдөр Эдийн засгийн байнгын хороон дээр ярьж байгаа юмыг ч ерөнхийдөө сонссон. Өнөөдөр ярьж байгаа юмнууд чинь байна. Газар олголтын асуудал яригдаад байгаа юм байна лээ. Монгол улсын Засгийн газрын шийдвэрээр энэ нисэхийн зориулалтаар 12 мянган га газар авсан юм. Тэр дахиад нэг шилжилт хийгдсэн. Тэгээд энэ хүрээнд бид нар 1000 гаруй байршлыг цэгцлээд, 6 байршил дээр л би юу үлдсэн шиг санадаг юм. Давхцал үүссэн шиг санадаг юм.

Тэр нь гурван шатны шүүхийн шийдвэртэйгээр үлдсэн. Энэ жил 19 мянган га газар та нар төмөр замын шинэ трасс, тээвэр ложистикийн чиглэл, энэ том бүтээн байгуулалтуудын чиглэлээр 19 мянган га газар нэмж явсан байна. Тэр дотор орсон газруудад давхцал үүсэх ёстой. Яагаад тэгж байна гэхээр 12 мянган га-д байсан газруудыг бид байршилд шилжүүлж, гадна гаргасан зүйлүүд байсан. Тэр дотроо орсон байх ёстой. Тэгэхээр энд нэг зүйл бий. …/минут дуусав

**Т.Аюурсайхан:** Тийм Батжаргал гишүүнтэй мэдээллээ нэгтгээрэй. Ер нь саяын яриад байгаа саналууд бас нэлээн чухал саналууд байна шүү дээ. Улсын Их Хурлын гишүүн Энхбаярын Батшугар асуулт асууна.

**Э.Батшугар:** Та бүгдэд энэ өдрийн мэнд хүргэе. Энэ тогтоолын төслийг дэмжиж байгаа юм. Монгол улсын эдийн засгаа солонгоруулж, ажлын байр бий болгох том бололцоо. Тэгэхдээ бас хийхэд тийм амаргүй зүйл биш. Өнөөдрийн байдлаар дэлхийд 5 мянга 400 чөлөөт бүс байгаа. Эндээс тоотой хэдэн л одоо үйл ажиллагаа нь амжилттай явагдаж байна. Жишээлбэл Инчоны чөлөөт бүс байна. Энэ бол өнөөдрийн байдлаар бол 5 нано метрийн чип үйлдвэрлэдэг бас дээрээс нь нэмээд анх байгуулагдаад эхний 4 жилдээ 39 тэрбум долларын хөрөнгө оруулалт татсан. Энэ нь бараг өнөөдөр Монгол улсын эдийн засгаас 4 дахин том хөрөнгө оруулалт татсан. 2020 онд хоёр анхаарал татан чөлөөт бүс байгаа. Нэг нь Дубайн чөлөөт бүс. Энэ нь бол хамгийн таатай оноо авсан чөлөөт бүс. 60 мянган ажлын байр тэнд бий болсон. Мөн өдөр болгон 2 мянган компаниуд бүртгүүлж байгаа.

Дараачийнх нь бол Мароккод нэг Тangier Madison гэж байгаа юм. Энэ нь бол тухайн үед Африкийн оронд хамгийн том чөлөөт бүс мөн хамгийн амжилттай нь, хоёрт орсон 2020 оны индексээр. Энд бол ойролцоогоор 90 мянган ажлын байр бий болоод мөн том том үйлдвэрлэл явуулдаг, экспортод зориулсан. Энэнийг дүгнэж үзэхэд бол чөлөөт бүсэд амжилттай явахын тулд хамгийн хэрэгтэй зүйл нь юу вэ гэвэл сая гишүүд маань хэлж байна. Нэгдүгээрт дэд бүтэц, хоёрт бизнесийн таатай орчин. Гуравт хүнд суртал байхгүй гэх мэтчилэн зүйлүүд байна л даа төрөөс. Тэгэхээр миний асуух гэж байгаа зүйлүүд бол давхцаж байна л даа. Тэгэхдээ жоохон тодруулж асуугаад нэгдүгээрт энэ дэд бүтэцдээ ямархуу хэмжээний хөрөнгө оруулалт татах төлөвлөгөө байна гэж асуусан, түрүүнд. Тэгээд гишүүд бас асуусан болохоор би энийг давтаад яах вэ. Харин үүн дээр ногоон хөгжил болон сэргээх эрчим хүч байгаа юу? Тийм юм бодож байгаа юу гэж асуумаар байна.

Хоёрт, ямар байдлаар татвар болон бусад хөнгөлөлт байгаа вэ? Прагматикаар асуувал, жишээлбэл иргэн Дорж чөлөөлт бүс дотор финтек ч юм уу, блокчейн дээр суурилсан компани байгуулаад ажлын байр бий болголоо гэж бодъё. Тэгвэл юугаараа дэмжих вэ? Яагаад Улаанбаатарт байгуулснаас илүү таатай орчин байх юм бэ? Юугаар илүү байх юм бэ гээд асуумаар байна.

Гурав дахь нь бол засаг захиргаан дээр ярихад жишээлбэл санхүүгийн төв болоё гэж ярьж байна. Тэгвэл юу гэдэг юм хөрөнгийн бирж юм уу, аль эсвэл криптовалютын бирж тэнд байгуулъя гэвэл чөлөөтэй юу? Хэнээс ямар зөвшөөрөл авах ёстой вэ? Хоёрт нь одоо юу гэдэг юм private equity hub байгуулаад start up болон гарааны бизнесүүд тэндээс хөрөнгө татах тийм бололцоо нээгдэх тийм орчин үүсэх үү? Татварын ямар нэгэн байдлаар хөнгөлөлт байгаа юу, иймэрхүү зүйлд гэж асуумаар байна. Баярлалаа.

**Т.Аюурсайхан:** 81 дүгээр микрофон дээр ажлын хэсэг хариулъя.

**Д.Оюунхорол:** Батшугар гишүүний асуултад хариулъя. Үнэхээр таны хэлдэг үнэн. Одоо хамгийн амжилттай хэрэгжиж байгаа загварууд бол Инчонын эдийн засгийн чөлөөт бүс. Түүнийг одоо бид нар бас судалж, үнэхээр төр засаг нь, гадаадын хөрөнгө оруулагчид нь маш тогтвортой ажиллах хууль эрх зүйн орчин бүрдүүлж өгснөөс амжилттай хэрэгжсэн ийм хамгийн сайн загваруудын нэг юм байна лээ. Дубай мөн бас эдийн засгийн чөлөөт бүсийн хувьд, дэлхийн ер нь бизнес эрхлэгчид бүгдээрээ бараг Дубай руу одоо хошуурч байна.

Таны саяын хэлдэг үнэн, бараг өдөрт 2 мянган шинэ аж ахуйн нэгж бүртгүүлж байна гэдэг нь тэнд бол өнөөдөр бүртгэлийн, үйл ажиллагааны, татварын, санхүүгийн олон улсын төв байгаа учраас бүх боломж нээлттэй байна. Татваргүй zone-д хэвээрээ байна. Тэгээд тэнд бол үйл ажиллагаа хамгийн амжилттай хэрэгж байгаа. Тэгэхээр энэ загваруудаас ер нь бид нар бас нэлээн шинэ дугуй зохиохгүйгээр хуулах ийм хэрэгцээ шаардлагууд байна гэж үзэж байгаа юм. Тийм учраас бид нар эдийн засгийн чөлөөт бүс дээрээ саяын хэлдэгчлэн ямар ч байсан санхүүгийн hub үүсгэх тийм боломж бол байна.

Бид нар яагаад гэвэл хоёр хөршийн дунд байгаа учраас манайд бол боломж нь бол хамгийн өндөр байна. Тийм учраас энэ асуудлыг Их Хуралд Засгийн газартайгаа ярьж байж шинэ хуулийн төсөл санаачилж оруулж ирж бас дэмжлэг авч байж тэр эдийн засгийн чөлөөт бүс дээр байгуулагдах эдийн засгийнхаа буюу ер нь энэ олон улсын санхүүгийн төв нь ямар байх вэ гэдгийг хуульчлуулж авах нь л зөв юм байна гэж харж байгаа. Тэгэхээр энэ талаар бид нар бол материал бүрдүүлж та бүхэнтэй хамтран ажиллаад хуулийн төсөл өргөн барья гэсэн бодолтой байгаа. Ер нь бол байгуулах нь зөв гэж үзэж байгаа юм. Тэгээд дараагийн нэг гол асуудал нь бол өнөөдрийн Их Хурал дээр оруулж байгаа бид нарын хамгийн гол зорилго бол нэгдүгээрт эдийн засгийн чөлөөт бүсийнхээ статусыг баталж авч байгаа, нөгөө талаас газрыг координатаар тогтоолгож аваад албажуулж байна.

Ингээд өнөөдрөөс цааш бид бол ер нь хөрөнгө оруулалтуудыг яаж татах юм, дэд бүтцээ яаж татах юм, яг тэр 1000 га-г, бид нар бол ингээд том зургаар нь ингээд хэрвээ энэ асуудлыг яриад л яваад байх юм бол магадгүй нөгөө 10 жилийн дараа ерөөсөө байгуулж чадаагүй шүү дээ та нар гээд энэ гишүүдийн болгоомжлоод байгаа асуудал үүсэх магадлалтай. Тийм учраас өнөөдөр бол энэ технологи өндөр хөгжчихсөн энэ цаг үед бол бид нар ногоон хөгжил, байгаль экологийн тэнцвэрийг хадгалсан технологийн шийдлүүдийг ашиглаж сэргээгдэх эрчим хүчийг ашиглаж, дулааны цахилгааны асуудлуудыг шийдэх, цэвэрлэх байгууламжийг шийдэх, хэсэгчилсэн дэд бүтцүүдийг шийдэх боломж бол бүр хангалттай бүрдчихсэн байна. Манай төр, хувийн хэвшлийн түншлэлээр хөрөнгө оруулагч, аж ахуйн нэгжүүд өөрсдөө ороод хийх боломж бололцоо нь ч байна.

Тийм учраас бид нар энэ дээр бол нэлээн судалгааны ажлуудыг гаргасан. Ер нь бол төр эдийн засгийн чөлөөт бүсийн шийдвэрээ гаргачих юм бол тэгээд эрх зүйн орчны хувьд зөв шийдэл гаргаад өгчих юм бол хувийн хэвшлийн хөрөнгө оруулагчид өөрсдөө энэ асуудлуудаа шийдвэрлээд явах болом…/минут дуусав

**Т.Аюурсайхан:** Байнгын хорооны санал, дүгнэлттэй холбогдуулаад Эдийн засгийн байнгын хорооны дарга Жамбалын Ганбаатар нэмж хариулъя.

**Ж.Ганбаатар:** Миний нэр байгаа биз дээ. Баярлалаа. Батшугар гишүүн их чухал зүйл хөндөж байгаа л даа. Энэ гишүүд бол бас олон чухал асуудлуудыг ярьж байгаа. Ер нь эдийн засгийн чөлөөт бүс байгуулагдахаар маш тодорхой байх ёстой зүйл бол дэд бүтцийн асуудал байж байж хүмүүс хөрөнгө оруулна. Хүмүүс гэдэг нь гадна, дотнын хөрөнгө оруулалт, төрийн ч бай, төрийн бус ч бай том хөрөнгө оруулалтууд орно гэдэг дээр санал нэг байгаа. Тийм учраас бусад чөлөөт бүсүүд яасан бэ гэхлээр тэр рүү чинь зам оччихсон, дэд бүтэц оччихсон, компаниуд нь ороод үйл ажиллагаа явуулахад бүх зүйл нь ойлгомжтой учраас тэр дэд бүтцүүд нь маш ашигтай явж байгаа. Тэгэхлээр Монгол улс бас ийм зүйлүүдийг хийж сураагүй байгаа нь энэ угаасаа анзаарагдаж байгаа юм л даа.

Тэгэхлээр бид яах вэ бодлогоо гаргалаа, тэгээд дэд бүтцээ одоо бид нар яаж шийдэх вэ гэдгийгээ маш сайн яриад хийх хэрэгтэй. Зүгээр зарим гишүүд, зарим яамны сайд нар бол том зургаар нь харна, том төрийн хөрөнгө оруулалт оруулж байж том дэд бүтэц хийнэ гээд байгаа нь бол надад бол учир дутагдалтай харагдаж байгаа юм. 400 мянган хүн гэдэг юм уу, 100 мянган хүний дулааны станц барина гэвэл тэр тэр станц чинь эхний тав, арван жил нь байнга алдагдалтай. Ерөөсөө тэр 100 мянган хүн нэг доор цуглачихгүй шүү дээ. Тэгэхлээр эхлээд жижиг жижиг дэд бүтцүүдээ бий болгоод, дараа нь суурьшлын бүс томоохон хэмжээгээр бол томоохон станцаа барих нь зөв байхгүй юу.

Тэгэхгүй бол өнөөдөр тэр хоосон газар дээр 100 мянган хүний дэд бүтэц хийнэ гэвэл Монгол улсын эдийн засаг дийлэхгүй. Тэгэхлээр бид яах ёстой вэ гэвэл зам харгуйгаа сайжруулах ёстой, дэд бүтцүүдээ тэр хувийн хэвшилтэйгээ хийгээд, хийх л ёстой. Тэгэхгүй бол ухаантай ухаантай юм сонсоод байвал энэ бүтэхгүй шүү. Тэгээд тэрнээс гадна нэг зүйлийг хэлэхэд 23, 24 онд шийдэгдсэн хөрөнгө оруулалт бол байхгүй шүү өнөөдрийн хувьд бол. Эндээс суурьшлын бүс дээр шийдэгдсэн тэр 30 тэрбум чинь суурьшлын бүсийн асуудал. Чөлөөт бүс дээр бол одоогоор бид бол албаныхаа бичиг баримтыг л баталгаажуулж авах гэж байгаа гэж ойлгох хэрэгтэй. Баярлалаа.

**Т.Аюурсайхан:** Улсын Их Хурлын гишүүн Ширнэнбаньдын Адьшаа асуулт асууна.

**Ш.Адьшаа:** Энэ эдийн засгаа сэргээх, гадаадын хөрөнгө оруулалтыг дэмжихийн тулд энэ чөлөөт бүсийг байгуулах асуудлыг бодлогын хувьд дэмжиж байгаа. Гэхдээ өнөөдрийн чөлөөт бус байгууллагатай бид хамгийн түрүүлж хууль, эрх зүйн орчноо сайжруулж, эрх зүйн баталгаатай болгосны дараа энэ гадаадын хөрөнгө оруулалтыг татах энэ асуудал чинь биелэгдэнэ шүү. Ийм учраас бол энэ Улсын Их Хурлын тогтоолын төсөл биш, энэ чөлөөт бүсийн тухай хууль санаачилж Засгийн газраас оруулж ирж байж энэ асуудлыг шийдвэл илүү үр дүнтэй болно гэсэн ийм саналтай байгаа юм.

Дээр нь энэ Хөшигтийн хөндийн чөлөөт бүсийн энэ газарт энэ газрын маргаан их байдаг юм шиг байгаа юм. Тэгэхдээ би энэ ажлын хэсэг асуухгүй. Энхбаяр гишүүнээс асуучихъя. Өчигдөр энэ Эдийн засгийн байнгын хороон дээр, тэнд тэр Хишгээ энэ тэр л баахан газар авсан, тэр нь өнөөдөр хууль бус Засгийн газар энэ тэртэй л маргасан тэмцэл ийм алдаа дутагдал байгаа тухай ийм асуудал хөндөж байсан. Энийг би Энхбаяр гишүүнээс энийг асууя, энд бүр албан ёсоор хариулт авмаар байна. Яагаад гэхээр хүний нэр цохиж ийм асуудал ярьсан учраас энд Энхбаяр гишүүнээс хариулт авъя. Дээр нь нэмж бас асуухад энэ Нийслэлийн эрх зүйн байдлын тухай хууль гэж энэ хуулийг бид нар баталсан. Энэ хуулийн хүрээнд энэ Улаанбаатар хотын төвлөрлийг сааруулах, дэд бүтэц ложистик тээврийг сайжруулах талаар нийслэлийнхээ бодлоготой энэ ямар хэмжээнд хэрэгжүүлж ажиллах вэ гэдэг энэ асуудлыг надад нэг хариулт өгмөөр байна.

Хоёрдугаарт нь өнөөдөр энэ чөлөөт бүсийн бодлого гэдэг бол бид нар энэ урд нь Замын-Үүд, Алтанбулаг, Цагааннуур тэр чөлөөт бүсийн тухай олон жил ярьсан. Бид нар өнөөдөр асуудал чинь өнөөдөр ямар ч үр дүнд хүрэхгүй өнөөдөр ингээд байж байгаа. Энэнтэй нэг эрх зүйн орчны хүрээнд, бодлогын хүрээнд явбал цаашаа явахгүй шүү. Өнөөдөр дэлхий нийтийн анхаарлыг татаж байгаа тэр ногоон хөгжил, ногоон аялал жуулчлал гэдэг энэ бодлогод шинэ сэргэг байдлаар энэ асуудлаа, бодлого оруулж ирвэл энэ их олон улсын аялал жуулчлал, гадаадын хөрөнгө оруулалтыг татах ийм боломж байгаа гэдгийг би бас нэмж хэлье. Тэгээд энэ хоёр асуултад хариулт авъя.

**Т.Аюурсайхан:** Яам хариулъя, 80 дугаар микрофон дээр.

**С.Наранцогт:** Адьшаа гишүүний асуултад хариулъя. Тантай бас санал нэг байгаа. Би бас түрүүн асуултад хариулахдаа гишүүд маань энэ эрх зүйн орчин, энэ татвар, урамшууллын хөнгөлөлтийн талаар энэ хөрөнгө оруулалтыг татах чиглэлээр эрх зүйн өөрчлөлтүүд хийх шаардлагатай гэж байгаа юм. Тэгэхээр яах вэ энэ нэлээн амжилттай хөгжүүлсэн орнуудын туршлага дээр жишээлбэл Япон бол стратегийн бүс нутгийн тухай хууль ингээд тусгайлаад гаргачихдаг юм байна.

Тухайн бүс нутаг дээрээ, тэгэхээр бид бол энийг ингээд өнөөдөр сая Байнгын хорооны дарга маань ч хэллээ. Өнөөдөр зөвхөн бид нар энэ статусаа авч байгаа байгуулах тухай, тэгээд энийгээ ер нь цаашаа яаж бид нар дэд бүтэц, эрх зүйн орчин бусад бүх төрлөөр ингээд Засгийн газар, Байнгын хороо, Их Хурлынхаа түвшинд ярьж байгаад ингээд одоо байгаа чөлөөт бүсийнхээ хуулийг өөрчлөх юм уу? Нэмж яг саяын хэлдэг шиг тусгайлан хууль санаачилж оруулж ирэх үү гэдэг асуудал бол зайлшгүй яригдах юм байна лээ. Нэгт бол ийм эрх зүйн хувьд бол ажил хийнэ. Тэр газрын яг тодорхой асуудлыг бол энэ яг чөлөөт бүс дээрээ бол одоо яг энэ 1000 га дээрээ бол газрын маргааны асуудлыг шийдэгдчихсэн гэж ойлгож байгаа. Ер нь нийт зүгээр энэ Хөшигийн хөндий дээр бол газрын асуудал байгаа, энийг бол Барилга, хот байгуулалтын яамнаас тодруулж хариулах нь зүйтэй гэж бодож байна.

**Т.Аюурсайхан:** Адьшаа гишүүнд микрофон өгье.

**Ш.Адьшаа:** Үгүй ээ бас асууж болох байх гэж бодож байна. Яагаад гэхээр өчигдөр энэ асуудлыг Эдийн засгийн байнгын хороон дээр энэ Энхбаяр гишүүн тодорхой яриад байсан юм. Тэгээд энэ Энхбаяр гишүүнээс л би энэ хариултыг авмаар байгаа юм.

**Т.Аюурсайхан:** Улсын Их Хурлын гишүүн Дамдинсүрэнгийн Өнөрболор асуулт асууна.

**Д.Өнөрболор:** Энэ Хөшигийн хөндийн шинэ нисэх онгоцны буудлыг түшиглэж чөлөөт бүс байгуулах асуудлыг эдийн засгийн агуулгаар нь бол зарчмын хувьд бол дэмжиж байгаа юм. Байрлалын хувьд бол оновчтой, нисэх онгоцны буудалд түшиглэсэн гэдгээрээ бол давуу талтай байгаа. Дэд бүтцийн хувьд бол энэ бэлэн байдлын хангалт үнэхээр сул байгаа талаар бол гишүүд бол олноороо ингээд анхааруулж байгаатай бол санал нэг байгаа бизнесийн ер нь уян хатан байдал мөн одоо бизнест таатай орчинг бүрдүүлэх нь бол энэ чөлөөт бүсийг хөгжүүлэх үндсэн гол хөшүүрэг болно. Тэгэхлээр энэ чиглэлийн хууль, эрх зүйн орчныг бүрдүүлэх төлөвлөх ёстой гэж бас бодож байна.

Энд нэг зүйлийг бас анхааруулж бас хэлмээр байна. Чөлөөт бүс бий болсноор энэ худалдааны харилцаа чухал үүрэг гүйцэтгэх болно. Магадгүй хөгжлийнх нь явцад бол хуурай боомт ч бий болох боломжтой. Манай улс 2016 онд Дэлхийн худалдааны байгууллагын худалдааг хөнгөвчлөх хэлэлцээрийг баталсан байгаа. Одоогийн энэ чөлөөт бүсийн хуульд бол худалдааг хөнгөвчлөх агуулгыг олон улсын жишигт нийцүүлэн нэр томьёоны тайлбар төдий л тусгасан байгаа. Энэ хэлэлцээрээр хүлээсэн үүрэг, амлалтаа хэрэгжүүлэх энэ механизмыг бусад хууль тогтоомжоор зохицуулалгүй орхигдуулснаас болоод хэлэлцээрийн хэрэгжилт энэ бүс нутгийн түвшинд дунджаас хэт доогуур үнэлгээтэй байгаа юм. Тэгээд 25 он гэхэд бол энэ хэлэлцээрийг бүрэн дүүрэн хэрэгжүүлэх үүрэг амлалт бас хүлээсэн байгаа. Тэгэхлээр бид нэгдэж орсон энэ хэлэлцээрүүд дээр олгогдсон боломжийг аль болох үр дүнтэй, бүрэн дүүрэн ашиглах чиглэлд бол бас анхаарч ажилламаар байгаа юм.

Ялангуяа энэ чөлөөт бүс дээр олон улсын болон бүс нутгийн худалдаа, эдийн засгийн интеграцид нэгдэх гарц, шийдэл бүхий улс орны эдийн засагт чухал нөлөө үзүүлэхүйц хэмжээний ийм бүс болгомоор байгаа юм л даа. Тэгээд энэ дэлхий дээр 5400 чөлөөт бүс байдаг гэж сая танилцуулж байна. Тэгэхээр энэ экспорт нэмэгдүүлэх тал дээр мөн худалдааны эргэлт сайжруулах тал дээр энэ гадаадын хөрөнгө оруулалтыг татах, эдийн засгийн эргэлтийг бий болгох тал дээр бол энэ 5400 чөлөөт бүсээс амжилттай явуулж байгаа. Энэ чөлөөт бүсүүдтэй өрсөлдөх чадвараараа Монгол улс ямар давуу талтай болох талаар бол энэ тооцоо судалгаа, төлөвлөгөө, боловсруулсан зүйл байгаа юу?

**Т.Аюурсайхан:** Яам хариулахаар асуудал байна даа. 80 дугаар микрофон дээр дэд сайд.

**С.Наранцогт:** Өнөрболор гишүүний асуултад хариулъя. Таны хэлсэнчлэн энэ бид нар 5400 боомт, тэрний дотор энэ яг нисэх буудалд түшиглэсэн 83 чөлөөт эдийн засгийн бүс байгаа юм. Тусгай бүс ч байгаа. Тэгээд бид бол бас энэ дээр ингээд судалгаанууд хийгээд эхэлсэн. Ялангуяа амжилттай явж байгаа кэйсүүдийг авч үзэж байгаа. Яг түрүүн тухайлан хэлсэн Японы тэр Каньяг мужид байгуулсан тэр нисэх буудалд түшиглэсэн үйлдвэрлэлийн бүс бол жижигхэн хэр нь их амжилттай хөгжсөн юм билээ. Тэрний кейсийг бол бид нар бас судалж байгаа. Тэгээд би түрүүн бас хэлсэн нь бас Байнгын хорооны даргын хэлснийг бол хүлээж авч байна. Ерөнхий яриад байгаа гэдэг нь нөгөө бид ингээд судалгаа юмнуудаа дөнгөж саяхнаас энэ чиг үүргээрээ хүлээж аваад ажилдаа орж байгаа болохоор энэ судалгаа юмнуудаа нэлээн эцэслээд нэлээн бас SWOT analysis-аас авхуулаад нэлээн нарийн түвшний судалгаа хийгээд эдийн засгийн тооцоо үр ашгийн тооцоонуудаа гаргаж байгаад тэгээд бас нөгөө хөрөнгө оруулагчдаа урьж семинар юм нэлээн хийх ёстой юм байна лээ.

Ер нь тэгж явдаг юм байна. Тэгэхгүй, тэгж байгаад нэлээн ийм концепцоо гаргаад Засгийн газрынхаа түвшинд болоод ингээд Байнгын хороо, Их Хурлынхаа түвшинд жоохон тодорхой ярихгүй бол анхнаас нь ингээд хатуу, түрүүний манай өмнө нөгөө чөлөөт бүсүүд дээр гарсан алдаа нь болохоор ингээд хатуу, ер нь л ийм юмнууд байдаг юм байна. Энэ нь сайн, энд нь энийг барьчихъя, энд ийм юм заавал байх ёстой гээд. Жишээлбэл хэзээ ч гаднын тэр манай биш, Хөшигийн хөндийн нисэх буудал дээр одоо ашигтай байж болохооргүй зүйлийг ингээд заавал байна энэ тэр гэдэг юм уу, ингэх юм бол хөрөнгө оруулалтаа бол татаж чадахгүй юм байна лээ л дээ. Тэгэхээр бол бид бол яг энэ чиглэлээр нэлээн энэ дээр бол өмнөх энэ алдааг гаргахгүй нэлээн бас нухацтай зөв байдлаар энэ асуудлыг нэлээн эдийн засаг, санхүүгийн тооцооны үндэслэлтэй, тэгээд түрүүний хэлдэг тэр sound marketing хийж байгаад тэгээд хамгийн эхэнд ерөөсөө бид нар эхний тэр гол бусдыгаа ингэж татаж авчрах гол кластер дээрээ хөрөнгө оруулалт татаад тэр юмаа их аятайхан болгож байгаад ингээд цаашаа аяндаа ингээд кластер нь хөгжөөд явдаг юм байна лээ.

Тийм учраас бол энэ дээр яах вэ хамгийн боломжтой нөгөө түрүүний хэлсэн. Бид нар мэдээллийн технологийн кластераас эхлээд энэ тээвэр ложистик, аялал жуулчлал ингээд бусад кластерууд нь дагаад хөгжөөд явчих бололцоотой. Хууль, эрх зүйн хувьд бол түрүүн бид нар, манай Их Хурлын гишүүд нэлээн хэлж байна. Тэр нөгөө стратегийн таны хэлж байгаа яг стратегийн бүс болгохын тулд стратегийн бүсийн тухай хууль яг тэр бүс дээрээ гаргавал илүү бас боломжууд нээгдэх юм байна лээ.

**Т.Аюурсайхан:** Улсын Их Хурлын гишүүн Бямбацогт байхгүй байна. Чинзориг алга байна. Улсын Их Хурлын гишүүн Жамбалын Ганбаатар асуулт асууна.

**Ж.Ганбаатар:** Надад асуулт алга, асуултуудаа авчихлаа би тэгэхлээр хоёр, гурван үг хэлье. Ер нь бол энэ тогтоол батлагдаад гарснаараа Монгол улсад бас бусад улстай хөл нийлүүлэх хэмжээний тийм чөлөөт бүсийг бид бас байгуулж болдог юм байна гэдгийгээ бас харуулах л хэрэгтэй л дээ. Тэгээд энэ чөлөөт бүсийг байгуулахдаа эхний ээлжид тэр жоохон хийсвэр зүйлүүдээсээ жоохон зугтах хэрэгтэй байгаа юм. Хамаа замбараагүй байдлаар эхний ээлжид газар олголтуудыг хамаа замбараагүй байдлаар хийж болохгүй. Эхлээд ямар ч байсан тэр дэд бүтэц дотор хаана нь юу байх юм бэ гэдгийг маш сайн зөв тодорхойлох хэрэгтэй. Зам харгуйгаа гаргах хэрэгтэй. Хэн тэнд очих вэ гэдгийгээ тодорхойлох хэрэгтэй. Дулаан, цахилгаан тэр зам харгуй, тэр татварын хөнгөлөлтийн асуудал гээд бүх асуудлуудаа хууль, эрх зүйн хэмжээнд тодорхой болгох хэрэгтэй.

Тэгээд онгоцны буудалд буусан хүмүүс яаж чөлөөт бүсэд очих юм? Тэнд очоод яг юу хийх юм? Монгол хүмүүс очоод юу хийх юм, ямар татварын хөнгөлөлт эдлэх юм? Чөлөөт бүс гэдэг нь юу юм? Үгүй ээ, энэ бусад улсуудаас зүгээр шууд хуулбарлаад тавьчихсан ч гэсэн болохгүй юм байхгүй байгаа шүү дээ. Бүгдийг нь биш юм гэхэд Монгол улсад тааруулаад тодорхой хэмжээний зүйлийг нь хуулбарлаад авах хэрэгтэй юмнууд бол байна. Тэгээд асуудалд жоохон прагматик хандах хэрэгтэй. Тэгэхгүй бол тэгээд л чөлөөт бүс байгуулах гэж байгаа гээд бас бүүр геополитикийн юм уу, хот байгуулалтын юм уу олон юмыг ярьсаар байвал бид яг энэ яриагаа олон жил ярина шүү. Эсвэл 400 мянган хүнтэй хот байгуулах чинь гээд дэд бүтцийн асуудал яривал бид нарт энэ мөнгө олдохгүй. Ойрын хэдэн жил олдохгүй. Тэгэхлээр яах вэ гээд. Тэгэхлээр бид тэнд жижиг дэд бүтцээр асуудлуудыг шийдвэрлээд томоохон суурьшлын бүс болохлоор нь том дэд бүтцүүдээ хийхээс өөр зам байгаа байх. Би бол харахгүй байна.

Улаанбаатар хотынхоо гурав, дөрөвдүгээр цахилгаан станцуудыг өргөтгөх асуудал он удаан жил хойшилж байгаа шүү дээ. Гэтэл бид тэнд зүгээр хүн байхгүй суурьшлын бүсэд 100 мянган хүний дулааны цахилгаан станц барих уу, тийм боломж байна уу гэдгийг харах хэрэгтэй. Яг хэрвээ, яг ийм байдлаар асуудалд хандаад байвал наадах чинь ерөөсөө бүтэхгүй. Хоёр жилийн дараа, гурван жилийн дараа яг энэ асуудлаа ярьсан. Энд ингээд л бид нар олон талаас нь нөгөөдөх чинь яасан бэ, яагаад цаасан дээр үлдчихсэн юм, тэнд юу ч байхгүй байна. Эс үгүй бол хэдэн байшин байна, хажуудаа зуухтай хоёр, гурван байшин байна гээд л ингээд л яриад суух байх шүү.

Тэгэхлээр би бол чаддаг хүмүүсээр нь менежмент хийлгэх ёстой. Оюунхорол дарга бол Солонгос юм уу, Япон юм уу эс үгүй бол Дубайд очоод ч юм уу, тэр менежмент сайн хийдэг хүмүүстэй нь уулзаад, тэр хүмүүсээр нь менежмент хийлгээд ганц нэг гаднын компаниудыг урьж авчраад, тэд нар тэнд нэг склад болохнээ хийгээд, тэгээд яаж тэр онгоцны буудлыг түшиглэсэн чөлөөт бүсийг хийдэг юм гэдгийг харуулаад. Тэгэх юм бол хүмүүс ингээд л уралдаад сонирхол нь төрнө. Би бол яг бизнес утгаар нь сэтгээд ойлгож байна. Гэхдээ улс төрийнхөн орж ирээд ингээд аймаар олон зөрүү юм яриад тэгээд л нөгөө бүдүүн, нарийн зам ярьдагтайгаа адилхан олон юм яриад байх юм бол тэгээд л яг Замын-Үүд тэр Алтанбулагтайгаа адилхан л болох байх. Өнөөдөр би зүгээр ингээд харж байх нь ээ, ер нь бол дэд бүтцийн хувьд бол ойлгохгүй байгаа л даа. Яг цэвэрлэх байгууламжийг нь яаж хийх юм, яг замаа яаж хийх юм. Одоо энэ хурдныхаа зам руу Улаанбаатар хот яаж холбогдох юм.

Хамгийн түрүүнд л энэ нисэхийн хурдныхаа зам руу, Улаанбаатар хотоос чөлөөтэй очдог болмоор байгаа байхгүй юу. Тэгэхгүй бол Улаанбаатар хотод байж байгаа хүмүүс, гаднын зочид, төлөөлөгч нар хэдэн цагийн өмнө гараад ирж зочид буудалд чинь очих вэ, тэр онгоцны буудал дээр очих вэ гэдгээ төлөвлөж чадахгүй байна шүү дээ. Бараг хоногийн өмнө гарах юм уу, яах юм. Тэгээд тэр суурьшлын бүсэд чинь зочид буудал байхгүй, орон сууц байхгүй, төрийн байгууллагууд байхгүй. Тэгээд уул нь бол цаг одоо нааштай болох юм бол тэр онгоцны буудал үнэхээр олон нислэг авч байж наад чөлөөт бүс чинь урагшаагаа явна гэдгээ ойлгох хэрэгтэй.

**Т.Аюурсайхан:** Ганбаатар гишүүнд нэг минут өгий. Үг хэлж байгаа юм байна. Санаагаа гүйцээгээд хэлье. Жамбалын Ганбаатар гишүүн.

**Ж.Ганбаатар:** Мэдээж тэр онгоцны буудлаа түшиглэж байгаа учраас тэр онгоцны буудал өөрөө тодорхой хэмжээнд ажилтай байх хэрэгтэй. Тэр ажилтай байхын тулд өнөөдөр байгаа Улаанбаатар хотод байгаа зочид буудлууд руу гаднын зочид энэ тэр ирнэ. Тэгэхлээр энэ Яармагийн түгжрэлээсээ арай нэг жоохон зайлах хэрэгтэй байхгүй юу. Тэгэхлээр хувийн хэвшлээр зам бариулах хэрэгтэй. Тэр хувийн хэвшил нь хураамжаа авдаг юм уу, яадаг юм хувийн хэвшлээрээ замаа бариулах хэрэгтэй. Тэгээд чөлөөт бүс өөрөө тийм их тийм прагматик л байх хэрэгтэй дээ. Олон олон улс төрчид олон олон санаа гаргах юм бол тэгээд л ажил урагшаагаа явахгүй хойшоогоо сунана. Тэгээд л олон гишүүн олон санаа гаргах юм бол олон талаас нь геополитик юм уу, олон мянган худлаа янз янзын юм ярьсаар байгаад ажлыг гацаана. Тийм учраас одоо их л тийм ойлгомжтой, энэ гишүүдийн хэлж байгаагаар тийм юм. Тоглоомын дүрэм их ойлгомжтой байвал их хурдан явна. Оюунхорол гишүүнийг сайн ойлгож байгаа. Баярлалаа, амжилт хүсье.

**Т.Аюурсайхан:** Гишүүд асуулт асууж, хариулт авч дууслаа. Үг хэлэх гишүүн байвал нэрээ өгье. Үгийг тасаллаа. Энхбаяр гишүүнээр тасаллаа, Хүрэлбаатарын Булгантуяа гишүүн үг хэлье.

**Х.Булгантуяа:** Cая ер нь Байнгын хорооны дарга бас хэллээ. Бид нар чөлөөт бүс байгуулах, эдийн засгаа төрөлжүүлэх, ялангуяа сая энэ КОВИД цар тахлын үед аялал жуулчлалын салбарыг дамжиж, дагаж хөгжиж байсан манай аялал жуулчлалын салбар, манай тээвэр зууч ер нь бол бүх энэ салбар тэр чигээрээ зогсонги байдалд орлоо. Тэгээд үүнийг бид нар дахиж бий болгоход дэлхий даяараа, ялангуяа энэ хөрөнгө оруулалтыг татах, аялал жуулчлалыг татах дээр бол КОВИД-ын үед давхар хажуугаараа маш их бэлтгэл ажил хангасан юм байна лээ. Тэгээд үүний нэг ажил бол бид нарын хийх ёстой ажил бол чөлөөт бүсийг байгуулах. Бид нар эдийн засгаа төрөлжүүлэх, ажлын байрыг бий болгох бүхий л боломж бололцоог дайчлах ёстой, судлах ёстой. Яах вэ, өмнөх өнөөдөр муу туршлагууд хэдийгээр байгаа ч гэсэн дээ үүнийгээ сайжруулах талаар, тэр тусмаа өнөөдөр Улаанбаатар хотын ийм том нисэх онгоцны буудал, ийм том боломж, бололцоо энийгээ дагаад Монгол улс өнөөдөр зүүн хойд Азийн логистикийн маш том төв болох боломж, бололцоотой. Тэгээд үүнийгээ дагаад бид нар өнөөдөр хийх хөрөнгө оруулалтуудаа шийдэх ёстой.

Тэгээд хамгийн чухал зүйл бол ерөөсөө энэ ямар санхүүгийн схем үйлчлэх юм бэ л гэдэг аягүй чухал байгаа. Тэгээд түрүүн хоёр хоногийн өмнө Хууль зүй, дотоод хэргийн сайд ярьсан байна лээ. Монголд орж ирсэн концессын гэрээ байгуулсан гадаад хүнийг нь хүртэл ингээд барьж аваад зодчихдог, дээрэлхдэг гээд. Хэрвээ Монгол улс ийм байх юм бол тэгэхдээ бид нар юу ч байгуулаад хөрөнгө оруулалт татахад бол хэцүү болно. Хууль, эрх зүйн орчныг үүнийгээ дагаад хэрхэн яаж сайжруулах ёстой вэ гэдэг энэ хаврын чуулганаар бол эдийн засгийн сэргээх хөтөлбөрийн хүрээнд бол орж ирэх юм байна гэж бас хүлээж ойлгож байгаа. Тэгээд чөлөөт бүсийн энэ ажил явагдаж, Монгол улс, ялангуяа Улаанбаатар хотын ойролцоо санхүүгийн, аялал жуулчлалын, шинжлэх ухааны дээрээс нь нэмээд соёлын том ийм төв болно гэж бас бодож байгаа. Тийм учраас дэмжиж байна.

**Т.Аюурсайхан:** Улсын Их Хурлын гишүүн Баттөмөрийн Энхбаяр үг хэлнэ.

**Б.Энхбаяр:** Би бол энэ Хөшигтийн хөндийд эдийн засгийн чөлөөт бүс байгуулж улс орноо хөгжүүлэхийг бол дэмжиж байгаа. Тэгэхдээ яг ингээд нуруугаа авуулчихсан морь шиг болчхоод байгаа юм. Энүүгээр дамжуулж хэн ямар хулгай хийх гэж байгаа бол гээд л бодогдоход нөгөөдөх нөхөр л гараад байна. Өчигдөр Байнгын хороон дээр асуухад Хөшигтийн хөндийн 31 мянган га газрын 12 мянга нь Майдар дээр байгаа гэж байгаа юм. Гуравны нэг нь нөгөө Халтмаагийн Баттулга, нөгөө нөхөр. Хамгийн том хулгай бол хуулиар л хийгддэг юм байна. Төмөр зам яриад л явсан. Яг л улс орноо хөгжүүлэх гээд л байгаа хүн шиг л царайтай л юм яриад байсан. Зураг үзүүлээд л яриад байна. Одоо Майдар гээд арван жил л нэг зураг үзүүлээд л. Тэгээд л энэ улсын, улс, хот байгуулах гээд ч байгаа юм шиг. Хувь хүн хот байгуулах гээд ч байгаа юм шиг. Тэгээд энэ хулгайгаа хийдэг арга нь бол ерөөсөө дандаа улсын нэр барьж, яг улс хийх гэж байгаа юм шиг. Тэгээд л улс хийх гэж байгаа юм шиг байна гээд л хууль шийдвэр гаргангуут л өөрөө дунд нь цохиж явдаг.

Энэ Хөшигтийн хөндий гээд л ярьсан чинь гуравны нэгийн газар нь Майдар. Энэ Майдар байна шүү дээ төрийн бус байгууллагын нэр дээр байна уу, Энэ одоо хэний нэр дээр байна? Намайг дэд сайд байхад бол Засгийн газрын хурал дээр хоёр асуудал орж ирж байсныг санаж байна. Нэг нь энэ Майдарыг одоо Хятадуудаар бариулна. Хятадуудыг ажиллах хүчнээс чөлөөлүүлнэ гэж нэг орж ирж байсан. Би бол наадах чинь хууль зөрчинө. Улсын Их Хурлын ийм хот байгуулах шийдвэр байхгүй гэж хэлж байсан. Занаж л байсан байлгүй бодвол. Дараа нь дахиад нэг юм орж ирж байсан.

Энэ Майдарын газар дээр 50 хэдэн тэрбум төгрөг нөхөн олговорт улсын төсвөөс гаргана гээд. Энэ хувь хүн хот байгуулах гэж байхад нь тэрнийх нь мөнгийг нь татвар төлөгчдөөс гаргах гээд ч байгаа юм уу, тэр хүнд газрыг нь өгөх гээд. Ингээд надад бол олон асуулт одоо эргэлзээтэй юмнууд байгаа. Тийм учраас энэ асуудлыг хэлэлцүүлгийн шатанд бол холбогдох яамд, ганцхан Улсын Их Хурлын гишүүд гэлтгүй ард түмэн нэг зүйлийг ойлгомжтой болгомоор байна. Энэ 31 мянган га газрыг зураг дээр харуулмаар байна. Эндээс Майдарын 12 мянга нь яг хаана юм, Дамбын Хишгээгийн 500 га нь аль нь юм? Одоо яг чөлөөт бүс байгуулах гээд байгаа 1000 нь аль нь юм? Одоо энэ улс, бидний батлах гэж байгаа тогтоолын төсөл дээр бол нэг координат тавьчихсан байгаа шүү дээ. Цэг, координат. Яг энэ хаана гэдгийг нь бид нар энэ мэдэхгүй байгаад байгаа байхгүй юу. Энийг зураг дээр харуулмаар байна.

Хэзээ, хэзээ энэ хүмүүс шийдвэр авсан гэдгийг нь хармаар байна. Хэзээ, хэзээ. Энэ дээр шүүх дээр ямар асуудал үүссэн бэ гэдэг талаар бол бас мэдээлэл байна. Би мэдэн будилж асуугаад байгаа юм биш. Энэ хуйвалдаан явагдсан, хуйвалдаан явагдсан. Зориуд ялагдах байдлаар шийдвэрүүдийг гаргасан, зориуд. Өөрөөр хэлбэл энэ бол үгсэн тохиролцсон шүүх, төрийн алба ингээд олон хүн оролцсон ийм хуйвалдаан байгаа. Тийм учраас энэ дээр эргэлзээ тээнэгэлзлээ гаргаж байж, гаргавал одоо яг улс хөгжих гээд байгаа юм байна гэдэг ийм итгэл үнэмшил төрөх гээд байна. Тэгэхгүй бол нөгөөдөх чинь дахиад л хулгай хийх гэж байгаа юм байна даа л гэдэг ийм бодол, би бол хэвээрээ үлдэх гээд байгаа юм.

**Г.Занданшатар:** Гишүүд үг хэлж дууслаа. Одоо санал хураалт явуулна. Байнгын хорооны саналаар Хөшигийн хөндийн эдийн засгийн чөлөөт бүс байгуулах тухай Улсын Их Хурлын тогтоолын төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулна. Санал хураалтад бэлэн байна уу? Санал хураалт явуулъя. 30 гишүүн дэмжиж 58.8 хувийн саналаар энэ санал дэмжигдлээ.

Төслийг хэлэлцэх нь зүйтэй гэж гишүүдийн олонх үзсэн тул төслийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлж байна. Эдийн засгийн байнгын хороо энэ олон улсын hub болох тухай яриад байгаа. Энэ Иргэний нисэхийн ерөнхий газар болон “МИАТ” компани холбогдох бусад газруудыг оролцуулж агаарын орон зайд hub болох тэр бололцоонуудыг одоогийн нөхцөл байдалтай уялдуулаад бас шинэчилсэн байдлаар харах шаардлагатай юм байна лээ шүү дээ. Тогтоолын төсөлтэй тэр асуудлыг оруулж ирж. Тэгээд Байнгын хороон дээр Эдийн засгийн байнгын хорооны дарга, гишүүд их олон чухал асуудлыг хөндөж ярьсан.

Тэр нэгдсэн стандарттай байхаас авхуулаад. Одоо нөгөө хот төлөвлөлт нэгдсэн стандартаар явахгүй бол ингээд л газрыг нь өм цөм аваад л, тэгээд нэг дур зоргын юмнууд байж болохгүй. Хот төлөвлөлт гэдэг юмнуудыг тэр юмнуудаа сайн суулгаж өгөөрэй Ганбаатар дарга тийм ээ, ажлын хэсэг байгуулах шаардлагатай бол. Эдийн засгийн байнгын хороонд шилжүүлж байна гэсэн. Айн? Тийм, тогтоолын төсөл дээрээ. Анхны хэлэлцүүлэгт бэлтгүүлэхээр шилжүүлэв.

Дараагийн асуудалд орно. Тагнуулын байгууллагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн хэлэлцэх эсэх асуудлыг хэлэлцэнэ.

Үүний өмнө Улсын Их Хуралд өргөн мэдүүлсэн хууль, Улсын Их Хурлын бусад шийдвэрийн төслийн талаарх чуулганы нэгдсэн хуралдаанд зарлаж мэдээлье.

Улсын Их Хуралд өргөн мэдүүлсэн төслүүдийг танилцуулъя. Нас барсан өндөр насны тэтгэврийн зээл авагчийн тэтгэврийн зээлийг чөлөөлөх тухай хуулийн төсөл, Нийгмийн бодлогын болон Төсвийн байнгын хороонд хуваарилсан.

Гаалийн тухай хуульд нэмэлт, өөрчлөлт оруулах тухай хуулийн төсөл, Төсвийн байнгын хороонд хуваарилсан. Нямаагийн. Энхболд нарын гишүүн санаачилсан.

Гаалийн тариф, гаалийн татварын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд, Төсвийн байнгын хороонд хуваарилсан.

Цэргийн алба хаагчийн тэтгэвэр, тэтгэмжийн тухай хуульд нэмэлт, өөрчлөлт оруулах тухай хуулийн төсөл, Нийгмийн бодлогын байнгын хороонд хуваарилсан.

Тагнуулын байгууллагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг Аюулгүй байдал, гадаад бодлогын байнгын хороонд хуваарилсан.

Зургаа. Зарим төрлийн төрийн хяналт шалгалтын үйл ажиллагааг түр зогсоох тухай хуулийн төслийг Төрийн байгуулалтын болон Төсвийн байнгын хороонд хуваарилсан.

Долоо.Төлбөрийн чадваргүйдлийн тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслүүдийг Эдийн засгийн байнгын хороонд хуваарилсан.

Найм.Шүүх шинжилгээний тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг Хууль зүйн байнгын хороонд хуваарилсан.

Улсын бүртгэлийн ерөнхий хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг Хууль зүйн байнгын хороонд хуваарилсан.

Монгол улсын Засгийн газрын 2020-2024 оны үйл ажиллагааны хөтөлбөрийн 2021 оны хэрэгжилтийг Төрийн байгуулалтын болон Эдийн засгийн байнгын хороонд хуваарилсан.

Монгол улсын 2021-2025 онд хөгжүүлэх таван жилийн үндсэн чиглэлийн 2021 оны биелэлтийг Төрийн байгуулалтын болон Эдийн засгийн байнгын хороонд хуваарилсан байна.

Хэлэлцэх асуудалдаа орно. Хаалттай, горимд шилжинэ. Тагнуулын байгууллагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн хэлэлцэх эсэх асуудлыг хэлэлцүүлье.

Эрхэм гишүүн Бямбасүрэнгийн Энх-Амгалан горимын санал гаргана. Бямбасүрэнгийн Энх-Амгалан гишүүн.

**Б.Энх-Амгалан:** Энэ Тагнуулын байгууллагын тухай хуульд нэмэлт, өөрчлөлт оруулах тухай болон хамт өргөн мэдүүлсэн хуульд нэмэлт, өөрчлөлт оруулах тухай энэ хуулийн төслийг хэлэлцэхдээ бас хаалттай горимоор хэлэлцэх нь зүйтэй гэсэн горимын санал оруулж байна. Яагаад гэвэл энэ тусгай албадын асуудал учраас хаалттай горимоор шилжүүлж өгөхийг хүсье. Тэгээд энэ горимын саналаар санал хураалгаж өгөхийг хүсэж байна. Горимын саналаар санал хураалт явуулна.

**Г.Занданшатар:** Туршилтын санал хураалт явуулъя. Энэ туршилтын санал хураалт. Туршилтын санал хураалт дээр, Сая туршилтын санал хураалт явуулсан. Саяны гаргасан горимын саналаар энэ асуудлыг хаалттай дэгээр хэлэлцье гэсэн горимын саналаар санал хураалт явуулъя. 24 гишүүн дэмжиж 60 хувийн саналаар горимын санал дэмжигдлээ. Хаалттай горимд шилжинэ. Хаалттай горимд шилжүүлье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН**:**

ШИНЖЭЭЧ Д.ОТГОНДЭЛГЭР